http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ (3 พฤษภาคม 2565) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทำเนียบรัฐบาล ซึ่งสรุปสาระสำคัญดังนี้

|  |
| --- |
| กฎหมาย |

 1. เรื่อง ร่างพระราชบัญญัติว่าด้วยการเวนคืนและการได้มาซึ่งอสังหาริมทรัพย์ (ฉบับที่..)

 พ.ศ. ....

 2. เรื่อง ร่างกฎกระทรวงกำหนดหน่วยงานของรัฐที่สามารถขอให้เจ้าพนักงานบังคับคดี

 ดำเนินการบังคับทางปกครอง (ฉบับที่ ..) พ.ศ. ....

 3. เรื่อง ร่างกฎกระทรวงกำหนดให้ผลิตภัณฑ์อุตสาหกรรมภาชนะและเครื่องใช้โลหะ

 เคลือบฟลูออโรพอลิเมอร์สำหรับอาหารต้องเป็นไปตามมาตรฐาน พ.ศ. ....

 4. เรื่อง ร่างพระราชกฤษฎีกากำหนดเขตที่ดินที่จะเวนคืน ในท้องที่แขวงอนุสาวรีย์ แขวงท่าแร้ง เขตบางเขน และแขวงคลองถนน เขตสายไหม กรุงเทพมหานคร

 พ.ศ. ....

|  |
| --- |
| เศรษฐกิจ สังคม |

 5. เรื่อง ขอความเห็นชอบแผนการบริหารจัดการประมงทะเลของประเทศไทย

 พ.ศ. 2563 – 2565

 6. เรื่อง ร่างนโยบายและเป้าหมายการดำเนินงานของสถาบันเทคโนโลยีป้องกันประเทศ

 ในด้านเทคโนโลยีและอุตสาหกรรมป้องกันประเทศ (พ.ศ. 2564 - 2580)

 7. เรื่อง รายงานผลการขับเคลื่อนการพัฒนาเมืองอัจฉริยะปี 2564

 8. เรื่อง ความก้าวหน้าของยุทธศาสตร์ชาติและแผนการปฏิรูปประเทศ ณ เดือนมีนาคม

 2565

 9. เรื่อง รายงานผลการขับเคลื่อนนโยบายศูนย์ราชการสะดวก

 10. เรื่อง สรุปภาพรวมดัชนีเศรษฐกิจการค้าประจำเดือนมีนาคม และไตรมาสที่ 1 ปี 2565

 11. เรื่อง รายงานสถานการณ์การส่งออกของไทย เดือนกุมภาพันธ์ 2565

 12. เรื่อง มาตรการรับมือฤดูฝน ปี 2565

 13. เรื่อง รายงานความคืบหน้าในการดำเนินการตามแผนการปฏิรูปประเทศ

 ตามมาตรา 270 ของรัฐธรรมนูญฯ ครั้งที่ 14 (เดือนตุลาคม-ธันวาคม 2564)

 14. เรื่อง การผ่อนปรนมาตรการภาษีนำเข้าข้าวโพดเลี้ยงสัตว์ ภายใต้องค์การการค้าโลก (WTO) ในโควตา

 15. เรื่อง โครงการประกันภัยข้าวโพดเลี้ยงสัตว์ ปีการผลิต 2565

 16. เรื่อง (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566 - 2570)

17. เรื่อง รายงานประจำปีคณะกรรมการพัฒนาการบริหารงานยุติธรรมแห่งชาติ ปีงบประมาณ พ.ศ. 2564

 18. เรื่อง รายงานภาวะเศรษฐกิจอุตสาหกรรมประจำเดือนกุมภาพันธ์ 2565

19. เรื่อง โครงการประกันภัยข้าวนาปี ปีการผลิต 2565

|  |
| --- |
| ต่างประเทศ |

 20. เรื่อง การจัดทำบันทึกความเข้าใจระหว่างรัฐบาลแห่งราชอาณาจักรไทยกับรัฐบาล

 แห่งสาธารณรัฐประชาธิปไตยประชาชนลาวว่าด้วยโครงการจัดสร้างสวนรุกขชาติ

 ไทย - ลาว

 21. เรื่อง ผลการประชุมระดับระดับรัฐมนตรีกรอบความร่วมมือเอเชีย ครั้งที่ 17

 22. เรื่อง แผนการ (Roadmap) สำหรับการดำเนินความสัมพันธ์ไทย-ฝรั่งเศส

 (ค.ศ. 2022 – 2024)

 23. เรื่อง ผลการเยือนไทยอย่างเป็นทางการของนายกรัฐมนตรีมาเลเซีย

 24. เรื่อง ผลการประชุมระดับผู้นำ ครั้งที่ 13 แผนงานการพัฒนาเขตเศรษฐกิจสามฝ่าย

 อินโดนีเซีย-มาเลเซีย-ไทย (13th IMT-GT Summit)

 25. เรื่อง กรอบการเจรจาของประเทศไทยและองค์ประกอบคณะผู้แทนไทยเพื่อเข้าร่วม

 การประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพ

 เป็นทะเลทราย สมัยที่ 15

|  |
| --- |
| แต่งตั้ง |

 26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง

 (สำนักนายกรัฐมนตรี)

 27. เรื่อง การแต่งตั้งกรรมการอื่นในคณะกรรมการธนาคารออมสิน

 28. เรื่อง การแต่งตั้งกรรมการผู้ทรงคุณวุฒิในคณะกรรมการนโยบายการผังเมืองแห่งชาติ แทนตำแหน่งที่ว่าง

 29. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| กฎหมาย |

**1. เรื่อง ร่างพระราชบัญญัติว่าด้วยการเวนคืนและการได้มาซึ่งอสังหาริมทรัพย์ (ฉบับที่..) พ.ศ. ....**

 คณะรัฐมนตรีมีมติเห็นชอบและรับทราบ ดังนี้

 1. เห็นชอบร่างพระราชบัญญัติว่าด้วยการเวนคืนและการได้มาซึ่งอสังหาริมทรัพย์ (ฉบับที่..) พ.ศ. .... ตามที่สำนักงานคณะกรรมการกฤษฎีกาเสนอ และให้ส่งคณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป

 2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ต้องออกตามร่างพระราชบัญญัติดังกล่าว ตามที่สำนักงานคณะกรรมการกฤษฎีกาเสนอ

 3. ให้หน่วยงานของรัฐที่รับผิดชอบในการดำเนินการเวนคืนที่ดิน และอสังหาริมทรัพย์รับความเห็นของกระทรวงคมนาคมและสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างพระราชบัญญัติ**

 แก้ไขเพิ่มเติมพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 เพื่อแก้ไขปัญหาที่จะเกิดขึ้นจากการที่บทบัญญัติบางมาตรากำหนดให้ทรัพย์สินหรือเงินที่เจ้าของไม่มาขอรับภายในระยะเวลาที่กำหนดให้ตกเป็นของแผ่นดินซึ่งอาจขัดหรือแย้งต่อมาตรา 26 วรรคหนึ่ง ของรัฐธรรมนูญแห่งราชอาณาจักรไทย และแก้ไขเพิ่มเติมบทบัญญัติที่เป็นประเด็นปัญหาในทางปฏิบัติอันเกิดจากการบังคับใช้พระราชบัญญัติดังกล่าว ดังนี้

 1. แก้ไขระยะเวลาที่รัฐมนตรีผู้รักษาการตามพระราชกฤษฎีกากำหนดเขตที่ดินที่จะเวนคืนมีอำนาจอนุมัติให้ขยายระยะเวลาในการกำหนดราคาอสังหาริมทรัพย์เบื้องต้น ของคณะกรรมการกำหนดราคาอสังหาริมทรัพย์เบื้องต้นและเงินค่าทดแทน โดยกำหนดให้ขยายได้เท่าที่จำเป็นแต่ต้องไม่เกิน 180 วัน เพื่อให้คณะกรรมการฯ มีระยะเวลาดำเนินการที่เหมาะสม (เดิมขยายได้ไม่เกิน 90 วัน)

 2. แก้ไขเพิ่มเติมให้เจ้าของทรัพย์สินที่รื้อถอนหรือผู้มีสิทธิได้เงินค่าทดแทนยังคงมีสิทธิขอรับเงินที่เกิดจากการเวนคืนที่ดินหรืออสังหาริมทรัพย์ของตนตามกฎหมายโดยไม่ตัดสิทธิในเงินดังกล่าวแม้พ้นกำหนดระยะเวลาขอรับเงินตามที่กฎหมายกำหนด ดังนี้

 2.1 กำหนดให้ในการรื้อถอนโรงเรียน สิ่งปลูกสร้าง หรืออสังหาริมทรัพย์ เจ้าหน้าที่มีหน้าที่แจ้งให้เจ้าของทรัพย์สินมารับทรัพย์สินที่เจ้าหน้าที่รื้อถอนคืนไปภายในระยะเวลาที่กำหนดซึ่งต้องไม่น้อยกว่า 30 วันนับแต่วันที่ได้รับแจ้ง ถ้าพ้นกำหนดระยะเวลาดังกล่าวแล้วเจ้าของไม่มารับทรัพย์สินคืนไป ให้เจ้าหน้าที่ขายทรัพย์สินนั้นโดยวิธีการขายทอดตลาด หรือวิธีอื่นตามที่เห็นสมควรแล้วนำเงินที่ได้จากการขายส่งคืนแก่เจ้าของทรัพย์สิน นอกจากนี้ หากเจ้าหน้าที่ยังไม่ได้ขายทรัพย์สินนั้นและเจ้าของมารับคืน ให้เจ้าหน้าที่คืนทรัพย์สินนั้นให้แก่เจ้าของเดิมไป (เดิมในกรณีที่เจ้าของมิได้เรียกเอาทรัพย์สินหรือเงินที่เจ้าหน้าที่เก็บรักษาไว้คืน ภายใน 5 ปีนับแต่วันที่มีการรื้อถอนหรือขนย้าย ให้ทรัพย์สินหรือเงินนั้นตกเป็นของแผ่นดิน)

 2.2 กำหนดให้เจ้าหน้าที่มีหน้าที่ถอนเงินค่าทดแทนที่วางไว้ต่อศาลหรือสำนักงานวางทรัพย์ หรือฝากไว้กับธนาคารออมสิน เพื่อส่งคืนคลัง เมื่อผู้มีสิทธิได้รับเงินค่าทดแทนไม่มารับภายใน 5 ปี นับแต่วันที่มีสิทธิขอรับเงินค่าทดแทนหรือนับแต่วันที่คดีถึงที่สุดหรือนับแต่วันที่ได้ฝากเงินไว้ โดยไม่ตัดสิทธิของผู้มีสิทธิได้รับเงินค่าทดแทนที่จะยื่นคำร้องขอรับเงินค่าทดแทนคืนภายหลังจากพ้นระยะเวลาที่กำหนดดังกล่าว (เดิมเงินค่าทดแทนที่วางไว้ ถ้าผู้มีสิทธิไม่ไปขอรับเงินภายใน 10 ปีนับแต่วันที่มีหนังสือแจ้งหรือวันที่ปิดประกาศ ให้เงินนั้นตกเป็นของแผ่นดิน)

 3. แก้ไขเพิ่มเติมให้บุคคลผู้ใช้สิทธิฟ้องคดีต่อศาลครอบคลุมถึงผู้มีสิทธิได้รับเงินค่าทดแทนในทุกกรณี โดยกำหนดให้ผู้มีสิทธิได้รับเงินค่าทดแทนเป็นผู้มีสิทธิฟ้องคดีต่อศาล และมีสิทธิได้รับดอกเบี้ยจากเงินค่าทดแทน ซึ่งผู้มีสิทธิได้รับเงินค่าทดแทน ได้แก่ เจ้าของที่ดินที่ต้องเวนคืน เจ้าของโรงเรือน สิ่งปลูกสร้าง หรืออสังหาริมทรัพย์อื่น เจ้าของต้นไม้ยืนต้นที่ขึ้นอยู่ในที่ดิน ผู้เช่าหรือผู้เช่าช่วงที่ดิน โรงเรือน หรือสิ่งปลูกสร้างอื่นในที่ดินที่ต้องเวนคืน บุคคลผู้เสียสิทธิในการใช้ทางวางท่อน้ำ ท่อระบายน้ำ สายไฟฟ้าผ่านที่ดินที่ต้องเวนคืน และผู้ที่ได้รับความเสียหายเนื่องจากต้องออกจากอสังหาริมทรัพย์ที่ต้องเวนคืน (เดิมกำหนดให้เจ้าของเท่านั้นเป็นผู้มีสิทธิฟ้องคดีต่อศาลและมีสิทธิได้รับดอกเบี้ยจากเงินค่าทดแทน ซึ่งตามบทนิยาม เจ้าของ หมายถึง เจ้าของหรือผู้ครอบครองซึ่งอสังหาริมทรัพย์โดยชอบด้วยกฎหมาย)

 4. กำหนดให้องค์ประกอบของคณะกรรมการซึ่งทำหน้าที่พิจารณาการคืนอสังหาริมทรัพย์ให้แก่เจ้าของเดิมหรือทายาทประกอบด้วยเจ้าหน้าที่เวนคืนเป็นประธานกรรมการ ผู้แทนกรมธนารักษ์และผู้แทนกรมที่ดินเป็นกรรมการ (ได้ตัดผู้แทนสำนักงบประมาณและผู้แทนสำนักงานการตรวจเงินแผ่นดิน ออก เนื่องจากมิใช่หน่วยงานที่มีส่วนเกี่ยวข้องโดยตรงกับอสังหาริมทรัพย์ที่คืนให้แก่เจ้าของเดิมหรือทายาท เพื่อให้คณะกรรมการมีความคล่องตัวมากขึ้น)

**2. เรื่อง ร่างกฎกระทรวงกำหนดหน่วยงานของรัฐที่สามารถขอให้เจ้าพนักงานบังคับคดีดำเนินการบังคับทางปกครอง (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดหน่วยงานของรัฐที่สามารถขอให้เจ้าพนักงานบังคับคดีดำเนินการบังคับทางปกครอง (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 ทั้งนี้ ศธ. เสนอว่า

 1. มาตรา 63/15 วรรคหนึ่ง แห่งพระราชบัญญัติวิธีปฏิบัติราชการทางปกครอง พ.ศ. 2539 ซึ่งแก้ไขเพิ่มเติมโดยพระราชบัญญัติวิธีปฏิบัติราชการทางปกครอง (ฉบับที่ 3) พ.ศ. 2562 บัญญัติให้ในกรณีที่มีการบังคับให้ชำระเงินและคำสั่งทางปกครองที่กำหนดให้ชำระเงินเป็นที่สุดแล้ว หากหน่วยงานของรัฐที่ออกคำสั่งให้ชำระเงินประสงค์ให้เจ้าพนักงานบังคับคดีในสังกัดกรมบังคับคดี ดำเนินการบังคับให้เป็นไปตามคำสั่งทางปกครองดังกล่าว ให้ยื่นคำขอต่อศาลภายในสิบปีนับแต่วันที่คำสั่งทางปกครองที่กำหนดให้ชำระเงินเป็นที่สุดเพื่อให้ศาลออกหมายบังคับคดี เพื่อบังคับให้เป็นไปตามคำสั่งทางปกครองนั้น และมาตรา 63/15 วรรคหก บัญญัติให้หน่วยงานของรัฐตามมาตรา 63/15 หมายความว่า กระทรวง ทบวง กรม หรือส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค ราชการส่วนท้องถิ่น และหน่วยงานอื่นของรัฐตามที่กำหนดในกฎกระทรวง

 2. โดยที่คุรุสภามีฐานะเป็นนิติบุคคลและเป็นหน่วยงานในกำกับของ ศธ. ตามมาตรา 7 แห่งพระราชบัญญัติสภาครูและบุคลากรทางการศึกษา พ.ศ. 2546 คุรุสภามีอำนาจหน้าที่กำหนดมาตรฐานวิชาชีพ ออกและเพิกถอนใบอนุญาตประกอบวิชาชีพ กำกับดูแลการปฏิบัติตามมาตรฐานและจรรยาบรรณของวิชาชีพและการพัฒนาวิชาชีพ เป็นสภาวิชาชีพทางการศึกษาที่เป็นหน่วยงานของรัฐประเภทองค์การมหาชน กรณีที่คุรุสภาได้มีคำสั่งทางปกครองให้ชำระเงิน แต่ไม่มีการชำระเงินต้องใช้มาตรการบังคับทางปกครอง ซึ่งคุรุสภาขาดบุคลากรที่จะดำเนินการบังคับตามคำสั่งทางปกครองดังกล่าว ประกอบกับคุรุสภามิได้มีฐานะเป็นกระทรวง ทบวง กรม หรือส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค ราชการส่วนท้องถิ่นที่จะขอให้กรมบังคับคดีดำเนินการทางปกครองแทนได้ ดังนั้น เพื่อให้การบังคับตามคำสั่งทางปกครองที่กำหนดให้ชำระเงินของคุรุสภาเป็นไปอย่างมีประสิทธิภาพ จึงมีความจำเป็นออกกฎกระทรวงกำหนดหน่วยงานของรัฐที่สามารถขอให้เจ้าพนักงานบังคับคดีดำเนินการบังคับทางปกครอง (ฉบับที่ ..) พ.ศ. .... เพื่อกำหนดให้คุรุสภาเป็นหน่วยงานของรัฐที่สามารถขอให้เจ้าพนักงานบังคับคดีดำเนินการบังคับทางปกครองได้ ตามมาตรา 63/15 วรรคหก แห่งพระราชบัญญัติวิธีปฏิบัติราชการทางปกครอง พ.ศ. 2539 ซึ่งแก้ไขเพิ่มเติมโดยพระราชบัญญัติวิธีปฏิบัติราชการทางปกครอง (ฉบับที่ 3) พ.ศ. 2562

 **สาระสำคัญของร่างกฎกระทรวง**

 กำหนดให้คุรุสภาเป็นหน่วยงานของรัฐที่สามารถขอให้เจ้าพนักงานบังคับคดีดำเนินการทางปกครองแทนได้ตามกฎหมายว่าด้วยวิธีปฏิบัติราชการทางปกครอง

**3. เรื่อง ร่างกฎกระทรวงกำหนดให้ผลิตภัณฑ์อุตสาหกรรมภาชนะและเครื่องใช้โลหะเคลือบฟลูออโรพอลิเมอร์สำหรับอาหารต้องเป็นไปตามมาตรฐาน พ.ศ. ....**

 คณะรัฐมนตรีมีมติเห็นชอบร่างกฎกระทรวงกำหนดให้ผลิตภัณฑ์อุตสาหกรรมภาชนะและเครื่องใช้โลหะเคลือบฟลูออโรพอลิเมอร์สำหรับอาหารต้องเป็นไปตามมาตรฐาน พ.ศ. …. ตามที่กระทรวงอุตสาหกรรม (อก.) เสนอ ซึ่งสำนักงานคณะกรรมการกฤษฎีกาตรวจพิจารณาแล้ว และให้ดำเนินการต่อไปได้

 ทั้งนี้ ร่างกฎกระทรวงที่ อก. เสนอ เป็นการกำหนดให้ผลิตภัณฑ์อุตสาหกรรมภาชนะและเครื่องใช้โลหะเคลือบฟลูออโรโพลิเมอร์สำหรับอาหารต้องเป็นไปตามมาตรฐาน เพื่อให้ประชาชนได้ใช้ผลิตภัณฑ์อุตสาหกรรมภาชนะและเครื่องใช้พลาสติกสำหรับอาหารที่มีคุณภาพ อันเป็นการคุ้มครองผู้บริโภคให้มีความปลอดภัยจากสารเคมีปนเปื้อนที่อาจส่งผลต่อสุขภาพ ซึ่ง อก. ได้ดำเนินการรับฟังความคิดเห็นเกี่ยวกับร่างกฎกระทรวงดังกล่าวแล้ว

 **สาระสำคัญของร่างกฎกระทรวง**

 1. กำหนดมาตรฐานผลิตภัณฑ์อุตสาหกรรมภาชนะและเครื่องใช้โลหะเคลือบฟลูออโรพอลิเมอร์สำหรับอาหาร มาตรฐานเลขที่ มอก. 2622 – 2556 ตามประกาศกระทรวงอุตสาหกรรม ฉบับที่ 4604 (พ.ศ. 2557) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กำหนดมาตรฐานผลิตภัณฑ์อุตสาหกรรมภาชนะและเครื่องใช้โลหะเคลือบฟลูออโรพอลิเมอร์สำหรับอาหาร ลงวันที่ 27 มกราคม พ.ศ. 2557

 2. กำหนดให้มีผลใช้บังคับเมื่อพ้นกำหนดสองร้อยเจ็ดสิบวันนับแต่วันประกาศในราชกิจจานุเบกษาเป็นต้นไป

**4. เรื่อง ร่างพระราชกฤษฎีกากำหนดเขตที่ดินที่จะเวนคืน ในท้องที่แขวงอนุสาวรีย์ แขวงท่าแร้ง เขตบางเขน และแขวงคลองถนน เขตสายไหม กรุงเทพมหานคร พ.ศ. ....**

คณะรัฐมนตรีมีมติเห็นชอบร่างพระราชกฤษฎีกากำหนดเขตที่ดินที่จะเวนคืน ในท้องที่แขวงอนุสาวรีย์ แขวงท่าแร้ง เขตบางเขน และแขวงคลองถนน เขตสายไหม กรุงเทพมหานคร พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว ตามที่กระทรวงมหาดไทย (มท.) เสนอ และให้ดำเนินการต่อไปได้

 ทั้งนี้ มท. เสนอว่า

 1. **กรุงเทพมหานคร (กทม.) มีโครงการก่อสร้างทางหลวงท้องถิ่นสายเชื่อมระหว่างถนนรามอินทรากับถนนเทพรักษ์** (เดิมชื่อถนนโครงการถนนพหลโยธิน - ถนนรัตนโกสินทร์สมโภช เปลี่ยนชื่อเป็น “ถนนเทพรักษ์”) **ในท้องที่แขวงอนุสาวรีย์ แขวงท่าแร้ง เขตบางเขน และแขวงคลองถนน เขตสายไหม กรุงเทพมหานคร** ซึ่งเป็นถนนตามแนวผังเมืองรวมกรุงเทพมหานคร สาย ค.1 ตามโครงการคมนาคมและขนส่งท้ายกฎกระทรวงให้ใช้บังคับผังเมืองรวมกรุงเทพมหานคร พ.ศ. 2549 (ปัจจุบัน คือ สาย ข.10 สายเชื่อมระหว่างถนนรามอินทรากับถนนวัดเกาะ เป็นโครงการคมนาคมและขนส่งท้ายกฎกระทรวงให้ใช้บังคับผังเมืองรวมกรุงเทพมหานคร พ.ศ. 2556) โดยมีจุดเริ่มต้นโครงการบริเวณสามแยกลาดปลาเค้า (ถนนรามอินทรา) มุ่งหน้าทางทิศตะวันออกเฉียงเหนือขนานระหว่างซอยรามอินทรา 17 และซอยรามอินทรา 19 ไปบรรจบถนนเทพรักษ์ ขนาดเขตทางกว้าง 30 เมตร ยาวประมาณ 2,200 เมตร โดยจะทำการก่อสร้างเป็นถนนคอนกรีตเสริมเหล็ก (ค.ส.ล) ขนาด 6 ช่องจราจร ไป - กลับ ทั้งนี้ **เพื่อบรรเทาความหนาแน่นของการจราจรในพื้นที่เขตบางเขนและเขตสายไหม**

 2. **กทม. จึงมีความจำเป็นต้องกำหนดเขตที่ดินที่จะเวนคืน** ในท้องที่แขวงอนุสาวรีย์ แขวงท่าแร้ง เขตบางเขน และแขวงคลองถนน เขตสายไหม กรุงเทพมหานคร เพื่อสร้างและขยายทางหลวงท้องถิ่น สายเชื่อมระหว่างถนนรามอินทรากับถนนเทพรักษ์เพื่ออำนวยความสะดวกและความรวดเร็วแก่การจราจรและการขนส่งอันเป็นกิจการสาธารณูปโภค ตลอดจนเพื่อให้พนักงานเจ้าหน้าที่มีสิทธิเข้าไปทำการสำรวจเพื่อให้ทราบข้อเท็จจริงเกี่ยวกับอสังหาริมทรัพย์ที่ต้องได้มาโดยแน่ชัด **โดย กทม. ได้จัดให้มีกระบวนการรับฟังความคิดของประชาชน**ตามระเบียบสำนักนายกรัฐมนตรีว่าด้วยการรับฟังความคิดเห็นของประชาชนพ.ศ. 2548 โดยการประชาสัมพันธ์และรับฟังความคิดเห็นของประชาชนต่อการดำเนินโครงการเรียบร้อยแล้ว **โดยประชาชนส่วนใหญ่เห็นด้วยกับการดำเนินโครงการ มท. จึงขอยืนยันให้ดำเนินการร่างพระราชกฤษฎีกาที่ สคก. ตรวจพิจารณาแล้วต่อไป**

 3. **สำนักงบประมาณ** (สงป.) แจ้งว่า กทม. มีแผนการจัดกรรมสิทธิ์และการเบิกจ่ายค่าทดแทน ระยะเวลาดำเนินการ 4 ปี นับแต่เดือนมกราคม 2564 ถึงเดือนธันวาคม 2567 และ**ประมาณการค่าจัดกรรมสิทธิ์จำนวน** **1,321,000,000 บาท โดยใช้จ่ายจากงบประมาณของ กทม. จึงเห็นควรให้ กทม. เสนอร่างพระราชกฤษฎีกาดังกล่าวต่อคณะรัฐมนตรีต่อไป** อนึ่ง เพื่อให้การดำเนินการตามร่างพระราชกฤษฎีกาดังกล่าวเกิดประโยชน์สูงสุดต่อทางราชการ กรุงเทพมหานครจะต้องดำเนินการอย่างมีประสิทธิภาพ โปร่งใส และตรวจสอบได้ในทุกขั้นตอน โดยพิจารณาถึงความคุ้มค่า ต้นทุนที่เหมาะสมและผลสัมฤทธิ์ หรือประโยชน์ที่ทางราชการและประชาชนจะได้รับเป็นสำคัญ รวมทั้งความเสี่ยง ความเสียหาย และภาระเพิ่มเติมที่อาจจะเกิดขึ้นอย่างรอบคอบด้วย

 **สาระสำคัญของร่างพระราชกฤษฎีกา**

 **กำหนดเขตที่ดินที่จะเวนคืน** ในท้องที่แขวงอนุสาวรีย์ แขวงท่าแร้ง เขตบางเขนและแขวงคลองถนน เขตสายไหม กรุงเทพมหานคร เพื่อสร้างและขยายทางหลวงท้องถิ่นสายเชื่อมระหว่างถนนรามอินทรากับถนนเทพรักษ์ มีกำหนดใช้บังคับ 4 ปี โดยให้เริ่มต้นเข้าสำรวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืนตามพระราชกฤษฎีกานี้ภายใน 120 วัน นับแต่วันที่พระราชกฤษฎีกานี้ใช้บังคับ

|  |
| --- |
| เศรษฐกิจ สังคม |

**5. เรื่อง ขอความเห็นชอบแผนการบริหารจัดการประมงทะเลของประเทศไทย พ.ศ. 2563 – 2565**

คณะรัฐมนตรีมีมติเห็นชอบแผนการบริหารจัดการประมงทะเลของประเทศไทย พ.ศ. 2558 – 2565 ตามความในมาตรา 23 แห่งพระราชกำหนดการประมง พ.ศ. 2558 และที่แก้ไขเพิ่มเติม ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 กษ. รายงานว่า แผนการบริหารจัดการประมงทะเลของประเทศไทย พ.ศ. 2563 – 2565 เป็นแผนการดำเนินงานต่อเนื่องจากแผนการบริหารจัดการประมงทะเลของประเทศไทย พ.ศ. 2563 – 2562 ซึ่งผ่านความเห็นชอบจากคณะกรรมการนโยบายการประมงแห่งชาติแล้ว [รองนายกรัฐมนตรี (พลเอก ประวิตร วงษ์สุวรรณ) เป็นประธาน] โดยมีรายละเอียดสรุปได้ ดังนี้

|  |  |
| --- | --- |
| **เป้าประสงค์** | **ตัวอย่างมาตรการ** |
| 1. ทรัพยากรประมงฟื้นคืนสู่ระดับที่เหมาะสมและขยายการทำประมงอย่างยั่งยืนสู่ทะเลลึกและนอกน่านน้ำ | - ควบคุมจำนวนเรือประมงอย่างเข้มงวดและจัดสรรจำนวนวันทำการประมงของเรือแต่ละลำ- กำหนดขนาดตาอวนที่เหมาะสมเพื่อลดการจับลูกสัตว์น้ำ- สร้างแหล่งอาศัยสัตว์ทะเลอย่างต่อเนื่อง- กำหนดจำนวนใบอนุญาตเพื่อคงการลงแรงประมงไว้ที่ระดับการทำประมงที่เหมาะสม |
| 2. การประมงที่ปลอดจากการทำการประมง IUU | - ทบทวนความก้าวหน้าแผนปฏิบัติการระดับชาติว่าด้วยการป้องกัน ยับยั้ง และขจัดการทำการประมง IUU (Thailand NPOA-IUU)- เสริมสร้างความเข้มแข็งของระบบการติดตาม ควบคุม และเฝ้าระวัง (MCS)- ร่วมมือ/แลกเปลี่ยนข้อมูลกับหน่วยงานระหว่างประเทศ เช่น ศูนย์พัฒนาการประมงแห่งเอเชียตะวันออกเฉียงใต้ (Southeast Asian Fisheries Development Center: SEAFDEC) องค์การบริหารจัดการประมงระดับภูมิภาค (Regional Fisheries Management Organization: RFMO) เป็นต้น |
| 3. แหล่งอาศัยของสัตว์น้ำและสิ่งแวดล้อมมีความสมบูรณ์ | - บริหารจัดการทรัพยากรประมงเชิงระบบนิเวศน์สำหรับชุมชนชายฝั่งและจัดตั้งพื้นที่อนุรักษ์- ลดการใช้ถุงพลาสติกในเรือประมงพาณิชย์ รวมทั้งศึกษาและประเมินปริมาณขยะที่พื้นท้องน้ำอ่าวไทย |
| 4. การปรับปรุงชีวิตความเป็นอยู่ของชาวประมงพื้นบ้านและชุมชนประมงชายฝั่ง | - สร้างความเข้มแข็งให้กับคณะกรรมการประมงประจำจังหวัดในการแก้ไขปัญหาความขัดแย้ง- กำหนดพื้นที่สำหรับการใช้เครื่องมือทำการประมงต่าง ๆ- ให้สิทธิการทำประมงตามความเหมาะสม |
| 5. ศักยภาพในการบริหารจัดการประมงอย่างมีประสิทธิภาพ | - พัฒนาระบบการจัดการข้อมูลประมงที่เชื่อมโยงแหล่งข้อมูลต่าง ๆ- ฝึกอบรมและสร้างเสริมประสบการณ์ให้กับผู้มีส่วนได้ส่วนเสียในการบริหารจัดการการประมง |

**6. เรื่อง ร่างนโยบายและเป้าหมายการดำเนินงานของสถาบันเทคโนโลยีป้องกันประเทศในด้านเทคโนโลยีและอุตสาหกรรมป้องกันประเทศ (พ.ศ. 2564 - 2580)**

คณะรัฐมนตรีมีมติเห็นชอบร่างนโยบายและเป้าหมายการดำเนินงานของสถาบันเทคโนโลยีป้องกันประเทศ (สทป.) ในด้านเทคโนโลยีและอุตสาหกรรมป้องกันประเทศ (พ.ศ. 2564 – 2580) (ร่างนโยบายและเป้าหมายฯ) ตามที่กระทรวงกลาโหม (กห.) เสนอ

 สาระสำคัญของร่างนโยบายและเป้าหมายฯ สรุปได้ ดังนี้

 1. **วิสัยทัศน์ของ สทป.**

 เป็นหนึ่งในผู้ดำด้านการวิจัยและพัฒนาเทคโนโลยีป้องกันประเทศของภูมิภาค รวมทั้งยกระดับอุตสาหกรรมป้องกันประเทศสู่สากล

 2. **เหตุผลและความจำเป็น**

 เพื่อเป็นกรอบแนวทางในการดำเนินงานของ สทป. และเป็นเครื่องมือหรือกลไกในการกำกับดูแล ติดตาม และประเมินผล ให้เกิดประสิทธิภาพและประโยชน์สูงสุดต่อประเทศ และใช้เป็นกลไกหลักระดับนโยบายในการบูรณาการและขับเคลื่อนอุตสาหกรรมป้องกันประเทศทั้งระบบ

 3. **วัตถุประสงค์**

 1) เพื่อขับเคลื่อนกิจการอุตสาหกรรมป้องกันประเทศให้มีความสามารถในการแข่งขัน ลดการพึ่งพาหรือนำเข้ายุทโธปกรณ์จากต่างประเทศและสร้างรายได้ให้กับประเทศ

 2) ส่งเสริมให้มีการพัฒนาเทคโนโลยีป้องกันประเทศอย่างเป็นระบบ ตั้งแต่การศึกษาวิจัย การพัฒนา การผลิต และการนำมาใช้ประโยชน์

 3) เพื่อปรับเปลี่ยนสถานะของประเทศไทย**จากการเป็น** “ผู้ซื้อ” **มาเป็น** “ผู้วิจัย ผู้พัฒนา และผู้ผลิต”

 4. **นโยบายและเป้าหมายที่สำคัญ**จำนวน 5 ด้าน ดังนี้

|  |
| --- |
| 1. ด้านการศึกษา ค้นคว้า วิจัย และพัฒนานวัตกรรมและเทคโนโลยีป้องกันประเทศและดำเนินการอื่นที่เกี่ยวข้องหรือต่อเนื่องเพื่อนำไปสู่อุตสาหกรรมป้องกันประเทศ |
| เป้าหมายเช่น | - ยุทโธปกรณ์ที่เกิดจากการศึกษา ค้นคว้า วิจัย และพัฒนานวัตกรรมและเทคโนโลยีป้องกันประเทศของ สทป. ตรงตามความต้องการของผู้ใช้งาน- ระบบการบริหารจัดการองค์กรในภาพรวมสามารถรองรับวัตถุประสงค์ หน้าที่ และอำนาจที่ได้รับเพิ่มเติมตามพระราชบัญญัติเทคโนโลยีป้องกันประเทศ พ.ศ. 2562 และรองรับการเปลี่ยนแปลงที่ฉับพลันของเทคโนโลยีหรือสถานการณ์ได้ |
| ตัวชี้วัดที่ 1 | สทป. มีการดำเนินโครงการวิจัยและพัฒนายุทโธปกรณ์ (โครงการฯ) ที่ตรงตามความต้องการของผู้ใช้งานสามารถนำไปสู่การร่วมทุนหรือการประกอบกิจการอุตสาหกรรมป้องกันประเทศและสามารถเพิ่มขีดความสามารถของ กห. ให้พร้อมเผชิญภัยคุกคามที่กระทบต่อความมั่นคงของชาติได้ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| มีการริเริ่มโครงการหรือผลผลิตภายใต้โครงการฯ รวมสะสมไม่น้อยกว่า 2 โครงการ | มีการริเริ่มโครงการฯ หรือผลผลิตภายใต้โครงการฯ รวมสะสมไม่น้อยกว่า 10 โครงการ | มีการริเริ่มโครงการฯ หรือผลผลิตภายใต้โครงการฯ รวมสะสมไม่น้อยกว่า 15 โครงการ | มีการริเริ่มโครงการฯ หรือผลผลิตภายใต้โครงการฯ รวมสะสมไม่น้อยกว่า 20 โครงการ |
| ตัวชี้วัดที่ 2 | การบริหารจัดการองค์กรในภาพรวมเป็นไปตามมาตรฐานระบบการบริหารงานคุณภาพหรือมาตรฐานอื่น ๆ ที่เกี่ยวข้องที่สามารถรองรับวัตถุประสงค์ หน้าที่และอำนาจที่ได้รับเพิ่มเติมตามพระราชบัญญัติเทคโนโลยีป้องกันประเทศ พ.ศ. 2562 และการเปลี่ยนแปลงที่ฉับพลันของเทคโนโลยีหรือสถานการณ์ได้ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| สปท. ผ่านมาตรฐานระบบการบริหารงานคุณภาพหรือมาตรฐานอื่น ๆ ที่เกี่ยวข้อง | สทป. ผ่านมาตรฐานระบบการบริหารงานคุณภาพ หรือมาตรฐานอื่น ๆ ที่เกี่ยวข้อง และมีการทบทวนหรือปรับปรุงระบบบริหารจัดการองค์กรให้สอดคล้องกับ PMQA 4.0 และมีการแก้ไขข้อบกพร่องที่ตรวจพบในรอบการประเมินที่ผ่านมา |
| ตัวอย่างโครงการสำคัญเช่น | 1) โครงการส่งเสริมการวิจัยและพัฒนาเพื่อการป้องกันประเทศ และ 2) การพัฒนาระบบการทดสอบ และรับรองผลการทดสอบในอุตสาหกรรมความมั่นคง |
| หน่วยงานรับผิดชอบหลัก | กห. กระทรวงการอุดมศึกษา วิทยาศาสตร์ วิจัยและนวัตกรรม (อว.) กระทรวงอุตสาหกรรม (อก.) และ สทป. |
| 2. ด้านการส่งเสริมและสนับสนุนกิจการอุตสาหกรรมป้องกันประเทศ กห. หน่วยงานอื่นของรัฐ และภาคเอกชน |
| เป้าหมายเช่น | - เกิดการร่วมลงทุนเพื่อสร้างฐานการผลิตในประเทศไทยระหว่าง สทป. กห. หน่วยงานของรัฐ หรือภาคเอกชน และนำไปสู่การพึ่งพาตนเองด้านยุทโธปกรณ์ได้- มีการศึกษา พัฒนา ร่วมมือและประกอบกิจการอุตสาหกรรมป้องกันประเทศในเขตพัฒนาพิเศษภาคตะวันออก (Eastern Economic Corridor: EEC) หรือพื้นที่ที่เหมาะสม- สามารถให้บริการเพื่อพัฒนาองค์ความรู้และนวัตกรรมสู่ประชาสังคมในรูปแบบของบริการทางวิชาการและเทคนิค |
| ตัวชี้วัดที่ 1 | อุตสาหกรรมความมั่นคงของประเทศมีการขยายตัว |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| นำมูลค่าการลงทุนของ สทป. มาคำนวณเป็นค่าพื้นฐาน (ค่าฐานสำหรับการคำนวณอัตราการขยายตัว) ณ สิ้นปี งบประมาณ พ.ศ. 2565 | อุตสาหกรรมความมั่นคงที่ สทป. มีส่วนเกี่ยวข้องขยายตัวเพิ่มขึ้นเฉลี่ยไม่น้อยกว่าร้อยละ 5 ณ สิ้นปีงบประมาณ พ.ศ. 2570 เมื่อเทียบกับปีงบประมาณ พ.ศ. 2565 | อุตสาหกรรมความมั่นคงที่ สทป. มีส่วนเกี่ยวข้องขยายตัวเพิ่มขึ้นเฉลี่ยไม่น้อยกว่าร้อยละ 10 ณ สิ้นปีงบประมาณ พ.ศ. 2575 และ พ.ศ. 2580 ตามลำดับ เมื่อเทียบกับปีงบประมาณ พ.ศ. 2565 |
| ตัวชี้วัดที่ 2 | มีการพัฒนาพื้นที่รองรับกิจการอุตสาหกรรมป้องกันประเทศในเขต EEC หรือพื้นที่ที่เหมาะสม |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| มีการรวบรวมข้อมูลเตรียมการศึกษาความเป็นไปได้ในการพัฒนา ร่วมมือและประกอบกิจการอุตสาหกรรมป้องกันประเทศในเขต EEC หรือพื้นทื่ที่เหมาะสม | มีการศึกษาความเป็นไปได้ในการพัฒนา ร่วมมือและประกอบกิจการอุตสาหกรรมป้องกันประเทศในเขต EEC หรือพื้นที่ที่เหมาะสม | จัดทำแผนและรายงานผลการดำเนินงานตามแผนพัฒนา ร่วมมือและประกอบกิจการอุตสาหกรรมป้องกันประเทศในเขต EEC หรือพื้นที่ที่เหมาะสม | มีพื้นที่รองรับกิจการอุตสาหกรรมป้องกันประเทศในเขต EEC หรือพื้นที่ที่เหมาะสม |
| ตัวชี้วัดที่ 3 | มีการจัดตั้งศูนย์ให้บริการในด้านการประกอบกิจการอุตสาหกรรมป้องกันประเทศ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| มีการรวบรวมข้อมูลที่เกี่ยวข้องในการจัดตั้งศูนย์บริการและให้บริการข้อมูลในด้านการประกอบกิจการอุตสาหกรรมป้องกันประเทศ | กำหนดขอบเขตการให้บริการของศูนย์บริการฯ | บูรณาการหน่วยงานที่เกี่ยวข้องในการดำเนินการของศูนย์บริการฯ | จัดตั้งศูนย์บริการฯ |
| ตัวอย่างโครงการสำคัญ เช่น | 1) โครงการต่อเรือตรวจการณ์ไกลฝั่ง 2) โครงการยานเกราะล้อยางแบบ 4X4 3) โครงการอากาศยานไร้คนขับ 4) โครงการปืนใหญ่และกระสุน 5) โครงการพัฒนาพื้นที่รองรับอุตสาหกรรมความมั่นคงของประเทศ และ 6) โครงการพัฒนานวัตกรรมการประยุกต์ใช้องค์ความรู้เทคโนโลยีป้องกันประเทศสู่ประชาสังคม |
| หน่วยงานรับผิดชอบหลัก | กห. กระทรวงการคลัง (กค.) อว. อก.สำนักงานสภาพัฒนาการเศรษฐกิจและสังคมแห่งชาติ (สศช.) สำนักงานคณะกรรมการนโยบายเขตพัฒนาพิเศษภาคตะวันออก (สกพอ.) และ สทป. |
| 3. ด้านการส่งเสริมและสนับสนุนการฝึกอบรม การค้นคว้าวิจัย การเผยแพร่ความรู้ทางวิชาการ และการพัฒนาบุคลากรด้านเทคโนโลยีป้องกันประเทศและอุตสาหกรรมป้องกันประเทศ |
| เป้าหมายเช่น | - พัฒนาศักยภาพบุคลากรของ สทป. ให้สามารถนำความรู้ ทักษะ และประสบการณ์ที่มี รวมถึงความเชี่ยวชาญเฉพาะไปขับเคลื่อนให้เกิดผลและสามารถรองรับผลกระทบจากเทคโนโลยีของโลกที่เปลี่ยนแปลงไปอย่างฉับพลัน (Technology Disruption)- มีบุคลากรในภาคอุตสาหกรรมป้องกันประเทศทั้งในประเทศและต่างประเทศเพิ่มขึ้น ซึ่งช่วยให้เกิดการเพิ่มขีดความสามารถในการพัฒนาอุตสาหกรรมป้องกันประเทศได้- องค์ความรู้ของ สทป. ได้รับการจัดเก็บในรูปแบบการจัดการความรู้ (Knowledge Management : KM) ทำให้ภาคประชาสังคมสามารถเข้าถึงได้ มีความคล่องตัวในการใช้งาน และสามารถนำองค์ความรู้มาต่อยอดในการพัฒนาอุตสาหกรรมป้องกันประเทศได้ในระยะยาว |
| ตัวชี้วัดที่ 1 | มีบุคลากรด้านเทคโนโลยีและอุตสาหกรรมป้องกันประเทศซึ่งเกิดจากการพัฒนาบุคลากรทั้งภายในประเทศและต่างประเทศร่วมกับ สทป. เพิ่มขึ้น |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2570 - 2575 | พ.ศ. 2575 - 2580 |
| มีการรวบรวมข้อมูลบุคลากรด้านเทคโนโลยีและอุตสาหกรรมป้องกันประเทศ ซึ่งเกิดจากการพัฒนาบุคลากรทั้งภายในประเทศและต่างประเทศร่วมกับ สทป. เพื่อเป็นข้อมูลฐาน | มีบุคลากรด้านเทคโนโลยีและอุตสาหกรรมป้องกันประเทศ ซึ่งเกิดจากการพัฒนาบุคลากรทั้งภายในประเทศ และต่างประเทศร่วมกับ สทป. สะสมเพิ่มขึ้น จากปี พ.ศ. 2565 ร้อยละ 5 ในปี พ.ศ. 2570 | มีบุคลากรด้านเทคโนโลยีและอุตสาหกรรมป้องกันประเทศ ซึ่งเกิดจากการพัฒนาบุคลากรทั้งภายในประเทศและต่างประเทศร่วมกับ สทป. สะสมเพิ่มขึ้นจากปี พ.ศ. 2565 ร้อยละ 10 ในปี พ.ศ. 2575 | มีบุคลากรด้านเทคโนโลยีและอุตสาหกรรมป้องกันประเทศ ซึ่งเกิดจากการพัฒนาบุคลากรทั้งภายในประเทศและต่างประเทศร่วมกับ สปท. สะสมเพิ่มขึ้นจากปี พ.ศ. 2565 ร้อยละ 15 ในปี พ.ศ. 2580 |
| ตัวชี้วัดที่ 2 | จำนวนองค์ประกอบความรู้ของ สทป. รวมถึงบทความทางวิชาการในด้านเทคโนโลยีและอุตสาหกรรมป้องกันประเทศของ สทป. ที่มีการแผยแพร่ในรูปแบบต่าง ๆ  |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| มีการพัฒนาและเผยแพร่องค์ความรู้ในรูปแบบบทความวิชาการรวมสะสมไม่น้อยกว่า 2 เรื่อง  | มีการพัฒนาและเผยแพร่องค์ความรู้ในรูปแบบบทความวิชาการรวมสะสมไม่น้อยกว่า 20 เรื่อง  | มีการพัฒนาและเผยแพร่องค์ความรู้ในรูปแบบบทความวิชาการรวมสะสมไม่น้อยกว่า 30 เรื่อง | มีการพัฒนาและเผยแพร่องค์ความรู้ในรูปแบบบทความวิชาการรวมสะสมไม่น้อยกว่า 40 เรื่อง |
| ตัวอย่างโครงการสำคัญเช่น | 1) โครงการพัฒนาบุคลากรในภาควิชาการ ภาคอุตสาหกรรม และภาคเอกชน และ 2) โครงการส่งเสริมและพัฒนาอุตสาหกรรมป้องกันประเทศและการพลังงานทหาร |
| หน่วยงานรับผิดชอบหลัก | กห. อว. กระทรวงแรงงาน และ สทป.  |
| 4. ด้านการประสานความร่วมมือด้านเทคโนโลยีป้องกันประเทศและอุตสาหกรรมป้องกันประเทศ กับหน่วยงานของรัฐ สถาบันการศึกษา และภาคเอกชน ทั้งในประเทศและต่างประเทศ |
| เป้าหมายเช่น | - การประสานและสร้างความร่วมมือของ สทป. ช่วยเสริมสร้างให้เกิดความมั่นคงของประเทศ และเสถียรภาพของภูมิภาค พร้อมรับมือต่อความท้าทายด้านความมั่นคงจากภายนอก- โครงการที่เกิดจากความร่วมมือของ สทป. มีกระบวนการดำเนินการที่เป็นมาตรฐาน สอดคล้องกับกฎหมาย กฎระเบียบระหว่างประเทศ มาตรฐานสากล และพันธกรณีของประเทศไทย- เกิดเครือข่ายคลัสเตอร์หรือการเชื่อมโยงกับห่วงโซ่มูลค่าของอุตสาหกรรมความมั่นคงในภูมิภาคหรือระดับโลก |
| ตัวชี้วัดที่ 1 | มีการจัดทำบันทึกข้อตกลงหรือความร่วมมือด้านอุตสาหกรรมป้องกันประเทศกับหน่วยงานของ กห. หน่วยงานของรัฐ สถาบันการศึกษา หรือภาคเอกชน ทั้งในประเทศและต่างประเทศ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| มีการจัดทำบันทึกข้อตกลงหรือความร่วมมือด้านอุตสาหกรรมป้องกันประเทศรวมสะสมไม่น้อยกว่า 2 ฉบับ | มีการจัดทำบันทึกข้อตกลงหรือความร่วมมือด้านอุตสาหกรรมป้องกันประเทศรวมสะสมไม่น้อยกว่า 20 ฉบับ | มีการจัดทำบันทึกข้อตกลงหรือความร่วมมือด้านอุตสาหกรรมป้องกันประเทศรวมสะสมไม่น้อยกว่า 30 ฉบับ | มีการจัดทำบันทึกข้อตกลงหรือความร่วมมือด้านอุตสาหกรรมป้องกันประเทศรวมสะสมไม่น้อยกว่า 40 ฉบับ |
| ตัวชี้วัดที่ 2 | มีโครงการร่วมลงทุนกับหน่วยงานของ กห. หน่วยงานของรัฐ สถาบันการศึกษา หรือภาคเอกชนทั้งในประเทศและต่างประเทศ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| โครงการร่วมลงทุนกับหน่วยงานของ กห. หน่วยงานของรัฐ สถาบันการศึกษาหรือภาคเอกชน ทั้งในประเทศและต่างประเทศสะสมไม่น้อยกว่า 2 โครงการ | โครงการร่วมลงทุนกับหน่วยงานของ กห. หน่วยงานของรัฐ สถาบันการศึกษาหรือภาคเอกชน ทั้งในประเทศและต่างประเทศสะสมไม่น้อยกว่า 3 โครงการ | โครงการร่วมลงทุนกับหน่วยงานของ กห. หน่วยงานของรัฐ สถาบันการศึกษาหรือภาคเอกชน ทั้งในประเทศและต่างประเทศสะสมไม่น้อยกว่า 4 โครงการ | โครงการร่วมลงทุนกับหน่วยงานของ กห. หน่วยงานของรัฐ สถาบันการศึกษาหรือภาคเอกชน ทั้งในประเทศและต่างประเทศสะสมไม่น้อยกว่า 5 โครงการ |
| ตัวชี้วัดที่ 3 | จำนวนผู้ประกอบการที่เข้าร่วมเครือข่ายคลัสเตอร์ที่สามารถเชื่อมโยงกับห่วงโซ่มูลค่าของอุตสาหกรรมความมั่นคงในภูมิภาคหรือระดับโลกได้ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2570 - 2575 | พ.ศ. 2575 - 2580 |
| มีการเตรียมการหรือการจัดตั้งคณะทำงานเพื่อดำเนินการรวมเครือ ข่ายคลัสเตอร์ด้านอุตสาหกรรมความมั่นคง | มีจำนวนผู้ประกอบการที่เข้าร่วมเครือข่ายคลัสเตอร์ที่สามารถเชื่อมโยงกับห่วงโซ่มูลค่าของอุตสาหกรรมความมั่นคงในภูมิภาคหรือระดับโลกได้ไม่น้อยกว่า 20 ราย | มีจำนวนผู้ประกอบการที่เข้าร่วมเครือข่ายคลัสเตอร์ที่สามารถเชื่อมโยงกับห่วงโซ่มูลค่าของอุตสาหกรรมความมั่นคงในภูมิภาคหรือระดับโลกได้ไม่น้อยกว่า 30 ราย | มีจำนวนผู้ประกอบการที่เข้าร่วมเครือข่ายคลัสเตอร์ที่สามารถเชื่อมโยงกับห่วงโซ่มูลค่าของอุตสาหกรรมความมั่นคงในภูมิภาคหรือระดับโลกได้ไม่น้อยกว่า 40 ราย |
| ตัวอย่างโครงการสำคัญเช่น | 1) โครงการพัฒนาความร่วมมือด้านการวิจัยและพัฒนากับภาคส่วนต่าง ๆ 2) โครงการส่งเสริมการวิจัยและพัฒนาเพื่อการป้องกันประเทศ และ 3) การพัฒนาเครือข่ายคลัสเตอร์ผู้ประกอบการด้านอุตสาหกรรมความมั่นคง |
| หน่วยงานรับผิดชอบหลัก | กห. กค. อว. อก. สศช. สกพอ. และ สทป. |
| 5. ด้านการเป็นศูนย์ข้อมูลความรู้ด้านเทคโนโลยีป้องกันประเทศและอุตสาหกรรมป้องกันประเทศให้แก่ กห. และหน่วยงานของรัฐ เพื่อใช้ในการกำหนดนโยบายและแผนการพัฒนาวิทยาศาสตร์และเทคโนโลยีป้องกันประเทศ |
| เป้าหมาย เช่น | มีระบบสารสนเทศในการจัดเก็บหรือทำฐานข้อมูล เพื่อเป็นศูนย์ข้อมูลกลางรองรับข้อมูลที่เกี่ยวข้องกับเทคโนโลยีและอุตสาหกรรมป้องกันประเทศ |
| ตัวชี้วัด | มีระบบสารสนเทศที่สามารถจัดเก็บหรือทำฐานข้อมูลด้านเทคโนโลยีและอุตสาหกรรมป้องกันประเทศสามารถสนับสนุนข้อมูลแก่บุคคลหรือหน่วยงานที่เกี่ยวข้องได้ โดยมีการปรับปรุงฐานข้อมูลด้านเทคโนโลยีป้องกันประเทศ เพื่อสนับสนุนข้อมูลแก่บุคคลหรือหน่วยงานที่เกี่ยวข้อง รวมทั้งการเผยแพร่ความรู้ของ สทป. ผ่านสื่อเผยแพร่หรือระบบสารสนเทศต่าง ๆ เพื่อให้ผู้ใช้บริการหรือประชาชนทั่วไปสามารถใช้ประโยชน์ได้ |
| ค่าเป้าหมาย |
| พ.ศ. 2564 - 2565 | พ.ศ. 2566 - 2570 | พ.ศ. 2571 - 2575 | พ.ศ. 2576 - 2580 |
| มีระบบสารสนเทศที่สามารถจัดเก็บหรือทำฐานข้อมูลด้านเทคโนโลยีและอุตสาหกรรมป้องกันประเทศ สามารถสนับสนุนข้อมูลแก่บุคคลหรือหน่วยงานที่เกี่ยวข้องเพื่อเผยแพร่ความรู้ของ สทป. ผ่านสื่อเผยแพร่ หรือระบบสารสนเทศต่างๆ ให้ผู้ใช้บริการหรือประชาชนทั่วไปสามารถใช้ประโยชน์ได้  | มีการปรับปรุงฐานข้อมูลด้านเทคโนโลยีป้องกันประเทศ เพื่อสนับสนุนข้อมูลแก่บุคคลหรือหน่วยงานที่เกี่ยวข้อง รวมทั้งการเผยแพร่ความรู้ของ สทป. ผ่านสื่อเผยแพร่หรือระบบสารสนเทศต่าง ๆ เพื่อให้ผู้ใช้บริการหรือประชาชนทั่วไปสามารถใช้ประโยชน์ได้ |
| ตัวอย่างโครงการสำคัญ เช่น | 1) โครงการพัฒนาฐานข้อมูลเพื่อการวิเคราะห์เทคโลโลยีป้องกันประเทศ และ 2) การพัฒนาระบบสารสนเทศ |
| หน่วยงานรับผิดชอบหลัก | กระทรวงดิจิทัลเพื่อเศรษฐกิจและสังคม (ดศ.) และ สทป. |

 5. **ประมาณการวงเงินงบประมาณ**ปีงบประมาณ พ.ศ. 2564 – 2580 รวมทั้งสิ้น **33,019.457 ล้านบาท** โดยมีรายละเอียด ดังนี้

|  |  |  |  |
| --- | --- | --- | --- |
| ปีงบประมาณ พ.ศ. | วงเงิน (ล้านบาท) | วงเงินเพิ่มขึ้น/ลดลง | ร้อยละ |
| 2564 | 846.02 | - | - |
| 2565 | 415.72 | - 430.30 | -50.86 |
| 2566 | 1,707.50 | 1,291.78 | 310.73 |
| 2567 | 1,758.73 | 51.23 | 3.00 |
| 2568 | 1,811.50 | 52.77 | 3.00 |
| 2569 | 1,865.84 | 54.34 | 3.00 |
| 2570 | 1,921.81 | 55.97 | 3.00 |
| 2571 | 1,979.47 | 57.66 | 3.00 |
| 2572 | 2,038.85 | 59.38 | 3.00 |
| 2573 | 2,100.02 | 61.17 | 3.00 |
| 2574 | 2,163.02 | 63.00 | 3.00 |
| 2575 | 2,227.90 | 64.88 | 3.00 |
| 2576 | 2,294.74 | 66.84 | 3.00 |
| 2577 | 2,363.58 | 68.84 | 3.00 |
| 2578 | 2,434.49 | 70.91 | 3.00 |
| 2579 | 2,507.52 | 73.03 | 3.00 |
| 2580 | 2,582.75 | 75.23 | 3.00 |
| รวมทั้งสิ้น | 33,019.46 | - | - |

 6. **การติดตามประเมินผล**

 สทป. จะรายงานความคืบหน้าของการดำเนินการตามร่างนโยบายและเป้าหมายฯ ต่อ (1) คณะกรรมการนโยบายเทคโนโลยีป้องกันประเทศ และ (2) คณะกรรมการสถาบันเทคโนโลยีป้องกันประเทศทราบ ทั้งนี้ อาจรายงานให้หน่วยงานที่มีส่วนเกี่ยวข้องกับการขับเคลื่อนอุตสาหกรรมป้องกันประเทศหรืออุตสาหกรรมความมั่นคงตามความเหมาะสม หรือเมื่อได้รับการร้องขอ เช่น กห. สภาพัฒนาฯ สภาความมั่นคงแห่งชาติ เป็นต้น

 7. **ความเสี่ยงและการบริหารจัดการความเสี่ยง** เช่น

|  |  |
| --- | --- |
| ประเด็นความเสี่ยง | แนวทางการบริหารจัดการความเสี่ยง |
| 1) การบริหารโครงการสำคัญไม่สำเร็จตามแผนการดำเนินงาน เนื่องจากการจัดหาและการใช้งบประมาณในโครงการสำคัญและโครงการที่มีงบประมาณสูงล่าช้ากว่าแผนปฏิบัติงาน | สทป. ได้กำหนดให้มีการประชุมคณะกรรมการกำกับดูแล การดำเนินโครงการวิจัยและพัฒนา เพื่อรายงานผลการดำเนินงาน ปัญหาข้อขัดข้อง เพื่อให้สามารถดำเนินการให้เป็นไปตามแผนงานที่กำหนดไว้ รวมทั้งให้ผู้รับผิดชอบโครงการจัดทำแผนและรายงานผลการบริหารความเสี่ยงอย่างต่อเนื่อง |
| 2) ไม่สามารถบูรณาการด้านการรับรองมาตรฐานในระดับประเทศได้ เนื่องจากต้องมีการแก้ไขกฎหมายเพื่อให้อำนาจและหน้าที่แก่ส่วนงานที่เกี่ยวข้อง และโครงสร้างพื้นฐานในการรับรองมาตรฐานยุทโธปกรณ์ยังไม่เพียงพอที่จะรองรับอุตสาหกรรมด้านต่าง ๆ | สทป. อาจร่วมกับหน่วยงานที่รับผิดชอบโดยตรงจัดการประชุมร่วมกันเพื่อกำหนดแนวทางการรับรองมาตรฐานระดับประเทศ หรือแก้ไขกฎหมายที่เกี่ยวข้อง รวมถึงจัดให้มีโครงการนำร่องเพื่อบูรณาการร่วมกับหน่วยงานที่เกี่ยวข้องเพื่อจัดทำโครงสร้างพื้นฐานที่จำเป็นตามลำดับความเร่งด่วนและจำเป็น |
| 3) การแก้ไขกฎหมาย กฎ ระเบียบ ข้อบังคับ ประกาศ คำสั่ง หรือมติคณะรัฐมนตรีที่เป็นอุปสรรคในการประกอบกิจการอุตสาหกรรมป้องกันประเทศไม่สามารถแก้ไขหรือใช้เวลานานเนื่องจากการผลิตและขายยุทโธปกรณ์มีข้อจำกัดในการดำเนินการและเกี่ยวข้องกับกฎหมายหลายฉบับ รวมทั้งมีผู้รับผิดชอบหลักหลายกระทรวงทำให้การแก้ไขกฎหมายให้เกิดความคล่องตัวอาจใช้เวลานาน และต้องมีการหารือร่วมกับกระทรวงที่รับผิดชอบ | สทป. ควรมีการทบทวนปัญหาและอุปสรรคของกฎหมายต่าง ๆที่เกี่ยวข้องเพื่อรวบรวมไว้เป็นฐานข้อมูล และอาจใช้กลไกของคณะกรรมการฯ ในการเสนอให้มีการแก้ไขกฎหมายที่เกี่ยวข้อง หรือใช้กลไกของคณะทำงานพัฒนาระเบียบและข้อบังคับของ สทป. เพื่อเสนอแก้ไขระเบียบหรือข้อบังคับภายใน สทป. ที่เป็นอุปสรรคในการดำเนินงาน |
| 4) การประกอบกิจการอุตสาหกรรมป้องกันประเทศอาจขัดต่อพันธกรณีหรือกฎหมายระหว่างประเทศ เนื่องจากอาจมีข้อกฎหมายที่ สทป. ยังขาดผู้เชี่ยวชาญเฉพาะทางในการพิจารณาร่างสัญญาหรือความตกลง และยังมีความเสี่ยงในกรณีที่เกิดการละเมิดพันธกรณีระหว่างประเทศที่ประเทศไทยเข้าร่วมหรือรับรอง | สทป. อาจดำเนินการโดยการส่งร่างสัญญาหรือความตกลงกับต่างประเทศให้หน่วยงานที่เกี่ยวข้อง เช่น กระทรวงการต่างประเทศ หรือสำนักงานอัยการสูงสุดตรวจพิจารณาก่อนมีการลงนามในสัญญา รวมถึงอาจจ้างที่ปรึกษาหรือสรรหาเจ้าหน้าที่ที่มีความเชี่ยวชาญทางด้านกฎหมายระหว่างประเทศในการให้คำปรึกษากับ สทป. |

  **ผลที่คาดว่าจะได้รับ**

ร่างนโยบายและเป้าหมายฯ จะส่งผลในภาพรวมให้เกิดการขับเคลื่อนกิจการอุตสาหกรรมป้องกันประเทศให้ก้าวไปสู่อุตสาหกรรมป้องกันประเทศในอนาคตสามารถแข่งขัน รวมทั้งลดการพึ่งพาหรือนำเข้ายุทโธปกรณ์จากต่างประเทศและสร้างรายได้ให้กับประเทศในด้านเศรษฐกิจอุตสาหกรรมป้องกันประเทศ โดยการปรับปรุงสภาพแวดล้อมด้านอุตสาหกรรมป้องกันประเทศให้เอื้ออำนวยต่อ สทป. และภาคเอกชนในการดำเนินกิจการอุตสาหกรรมป้องกันประเทศ เพื่อส่งเสริมให้มีการพัฒนาเทคโนโลยีป้องกันประเทศอย่างเป็นระบบ ตั้งแต่การศึกษาวิจัย การพัฒนา การผลิต และการนำมาใช้ประโยชน์ และเพื่อปรับเปลี่ยนสถานะของประเทศไทยจากการเป็นผู้ซื้อมาเป็นผู้วิจัย ผู้พัฒนา และผู้ผลิต เพื่อการใช้งานภายในประเทศและการส่งออกต่อไป

 ร่างนโยบายและแผนฯ สอดคล้องกับแผนต่าง ๆ แล้ว เช่น ยุทธศาสตร์ชาติ (พ.ศ. 2561 - 2580) แผนแม่บทภายใต้ยุทธศาสตร์ชาติ (พ.ศ. 2561 - 2580) แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 - 2564) และนโยบายและแผนระดับชาติว่าด้วยความมั่นคงแห่งชาติ (พ.ศ. 2562 – 2565)

**7. เรื่อง รายงานผลการขับเคลื่อนการพัฒนาเมืองอัจฉริยะปี 2564**

คณะรัฐมนตรีรับทราบตามที่กระทรวงดิจิทัลเพื่อเศรษฐกิจและสังคม (ดศ.) เสนอผลการขับเคลื่อนการพัฒนาเมืองอัจฉริยะปี 2564 [เป็นการดำเนินการตามคำสั่งสำนักนายกรัฐมนตรี ที่ 296/2562 เรื่อง แต่งตั้งคณะกรรมการขับเคลื่อนการพัฒนาเมืองอัจฉริยะ สั่ง ณ วันที่ 10 ตุลาคม 2562 ซึ่งมีรองนายกรัฐมนตรี (พลเอก ประวิตรฯ) เป็นประธานกรรมการ และสำนักงานส่งเสริมเศรษฐกิจดิจิทัล (สศด.) เป็นกรรมการและเลขานุการ ซึ่งข้อ 2.5 กำหนดให้คณะกรรมการขับเคลื่อนการพัฒนาเมืองอัจฉริยะมีหน้าที่และอำนาจรายงานผลการดำเนินการขับเคลื่อนแผนแม่บทการพัฒนาเมืองอัจฉริยะต่อคณะรัฐมนตรี] โดยการขับเคลื่อนการพัฒนาเมืองอัจฉริยะปี 2564 มีความก้าวหน้าและการดำเนินกิจกรรมที่สำคัญ สรุปได้ ดังนี้

|  |  |
| --- | --- |
| **กิจกรรม** | **ความก้าวหน้า/การดำเนินการ** |
| 1. การประกาศมอบตราสัญลักษณ์เพื่อรับรองการเป็นพื้นที่พัฒนาเมืองอัจฉริยะ | คณะกรรมการฯ มีมติเมื่อวันที่ 5 พฤศจิกายน 2564 รับทราบการประกาศมอบตราสัญลักษณ์ฯ 15 เมือง แบ่งเป็น 2 ประเภท ดังนี้1.1 เมืองเดิมน่าอยู่ 13 เมือง เช่น ภูเก็ตเมืองอัจฉริยะ จังหวัดภูเก็ต สามย่านสมาร์ทซิตี้ กรุงเทพมหานคร และการพัฒนาเมืองเก่าอย่างชาญฉลาด เทศบาลนครเชียงใหม่ จังหวัดเชียงใหม่1.2 เมืองใหม่ทันสมัย 2 เมือง ได้แก่ เมืองอัจฉริยะวังจันทร์วัลเลย์ จังหวัดระยอง และเมืองอัจฉริยะมักกะสันเพื่อสนับสนุนบริการรถไฟของโครงการรถไฟความเร็วสูงเชื่อมสามสนามบิน กรุงเทพมหานคร |
| 2. การประกาศเขตส่งเสริมเมืองอัจฉริยะเพื่อขับเคลื่อนสู่การพัฒนาเมืองอัจฉริยะ | สศด. เปิดรับสมัครเมืองที่มีความประสงค์ที่จะเข้ารับการพิจารณาเป็นเขตส่งเสริมเมืองอัจฉริยะ โดยมีข้อเสนอที่ได้รับการประกาศให้เป็นเขตส่งเสริมเมืองอัจฉริยะ 54 ข้อเสนอ 31 จังหวัด แบ่งเป็น 2 ประเภท ได้แก่ (1) เมืองเดิมน่าอยู่ 50 เมือง และ (2) เมืองใหม่ทันสมัย 4 เมือง (ดศ. แจ้งว่า ขณะนี้อยู่ระหว่างพิจารณา) |
| 3. กิจกรรมสนับสนุนการขับเคลื่อนเมืองอัจฉริยะ | 3.1 การจัดงาน Thailand Smart City Week 2020 ซึ่งจัดขึ้นเมื่อวันที่ 16 - 22 ตุลาคม 2563 ในรูปแบบออนไลน์ร่วมกับการจัดแสดงสาธิตการประยุกต์ใช้ดิจิทัลเทคโนโลยีและนวัตกรรมในพื้นที่จริง โดยมีกิจกรรมที่สำคัญ เช่น การสัมมนาด้านการพัฒนาเมืองอัจฉริยะ การประกวดแข่งขัน Thailand Smart City Week 2020 Hackathon และการจัดแสดงนิทรรศการในรูปแบบ Virtual Exhibition3.2 การจัดหลักสูตร The Fundamentals of smart city เป็นการอบรมออนไลน์สำหรับคนทั่วไปที่ต้องการเข้าใจความรู้พื้นฐานองค์ความรู้การพัฒนาเมืองอัจฉริยะ มีผู้เรียนจบ และได้รับประกาศนียบัตร 651 คน3.3 การพัฒนากำลังคนด้านการพัฒนาเมืองอัจฉริยะผ่านโครงการพัฒนานักดิจิทัลพัฒนาเมืองรุ่นใหม่ มีผู้ผ่านการคัดเลือกในรอบออดิชัน 30 คน เพื่อลงไปดำเนินการใน 30 พื้นที่ 25 จังหวัด ในฐานะ Smart City Ambassadors และจะมีการจัดอบรมเชิงปฏิบัติการในรูปแบบ Bootcamp เพื่อให้นักพัฒนาเมืองระดับท้องถิ่นและ Ambassadors มีโอกาสเรียนรู้เชิงลึก และดำเนินกิจกรรมอย่างเข้มข้น |
| 4. ความร่วมมือเครือข่ายเมืองอัจฉริยะอาเซียน | ในการประชุมความร่วมมือเครือข่ายเมืองอัจฉริยะอาเซียนปี 2564 ไทยได้นำเสนอความก้าวหน้าของการขับเคลื่อนเมืองอัจฉริยะ ดังนี้4.1 กรุงเทพมหานคร : การพัฒนาสถานีกลางบางซื่อและพื้นที่โดยรอบให้ใช้การพัฒนาโครงสร้างพื้นฐานด้านคมนาคมขนส่งขับเคลื่อนการเติบโตของชุมชนเมือง ซึ่งเป็นแนวคิดในการพัฒนาเมืองที่ได้รับการยอมรับในระดับสากล4.2 ชลบุรี : การพัฒนาการใช้เทคโนโลยีการเปลี่ยนขยะให้เป็นพลังงานและการทำระบบไฟฟ้าแรงดันกลางและต่ำขนาดเล็ก ณ นิคมอุตสาหกรรมอมตะ4.3 ภูเก็ต : โครงการปัญญาประดิษฐ์ในการวิเคราะห์ข้อมูลภาพการจราจรจากกล้องวงจรปิดเพื่อแก้ไขปัญหาจราจรโครงการออกแบบระบบการขนส่งที่ขับเคลื่อนด้วยการบูรณาการทางเลือกการขนส่งสาธารณะเพื่อให้บริการ โครงการท่าเรืออัจฉริยะ นอกจากนี้ ที่ประชุมฯ มีการพิจารณากรอบความคิดของโครงการฯ การออกแบบชุดเครื่องมือเพื่อการวางแผนการเงินให้กับการพัฒนาเมืองอัจฉริยะ และการออกแบบเว็บไซต์เพื่อใช้ในการสื่อสารกันระหว่างพันธมิตร |
| 5. การศึกษากลไกการขับเคลื่อนการพัฒนาเมืองอัจฉริยะ | คณะกรรมการฯ มีมติเมื่อวันที่ 5 พฤศจิกายน 2564 เห็นชอบหลักการ (ร่าง) แผนการบูรณาการเมืองอัจฉริยะประเทศไทย พ.ศ. 2566 – 2570 โดยปรับชื่อเป็น (ร่าง) แนวทางบูรณาการพุ่งเป้าตามหมุดหมายที่ 8 ไทยมีพื้นที่และเมืองอัจฉริยะที่น่าอยู่ ปลอดภัย เติบโตได้อย่างยั่งยืน ประกอบด้วย 3 เป้าหมาย ดังนี้5.1 พัฒนาระบบนิเวศและสร้างความตระหนักการพัฒนาเมืองอัจฉริยะ5.2 การพัฒนาระบบข้อมูลเมืองและโครงสร้างพื้นฐานสำหรับเมืองอัจฉริยะ5.3 ส่งเสริมการนำนวัตกรรมและเทคโนโลยีดิจิทัลไปประยุกต์ใช้ในการพัฒนาเมือง |

**8. เรื่อง ความก้าวหน้าของยุทธศาสตร์ชาติและแผนการปฏิรูปประเทศ ณ เดือนมีนาคม 2565**

 คณะรัฐมนตรีรับทราบความก้าวหน้าของยุทธศาสตร์ชาติและแผนการปฏิรูปประเทศ ณ เดือนมีนาคม 2565 ตามที่สำนักงานสภาพัฒนาการเศรษฐกิจและสังคมแห่งชาติ (สศช.) ในฐานะสำนักงานเลขานุการของคณะกรรมการยุทธศาสตร์ชาติและคณะกรรมการปฏิรูปประเทศ เสนอ สรุปสาระสำคัญได้ ดังนี้

 **1. ความก้าวหน้ายุทธศาสตร์ชาติและการขับเคลื่อนแผนแม่บทภายใต้ยุทธศาสตร์ชาติ**

 1.1 **การขับเคลื่อนยุทธศาสตร์ชาติสู่การปฏิบัติผ่านการจัดทำโครงการเพื่อขับเคลื่อนการบรรลุเป้าหมายตามยุทธศาสตร์ชาติ** มีโครงการฯ ที่ผ่านความเห็นชอบจากคณะรัฐมนตรี ประจำปีงบประมาณ พ.ศ. 2565 จำนวน 571 โครงการ และประจำปีงบประมาณ พ.ศ. 2566 จำนวน 406 โครงการ ซึ่ง สศช. จะติดตามการดำเนินการและเร่งชี้แจงและทำความเข้าใจกับหน่วยงานที่เกี่ยวข้องต่อไป โดย**ขณะนี้ สศช. อยู่ระหว่างเตรียม**

**จัดการประชุมเชิงปฏิบัติการการจัดทำโครงการเพื่อขับเคลื่อนการบรรลุเป้าหมายตามยุทธศาสตร์ชาติ** เพื่อให้หน่วยงานเจ้าภาพขับเคลื่อนแผนแม่บทฯ ทั้ง 3 ระดับและทุกหน่วยงานของรัฐสามารถจัดทำโครงการฯ ที่มีคุณภาพและส่งผลต่อการขับเคลื่อนการบรรลุผลสัมฤทธิ์ตามเป้าหมายของยุทธศาสตร์ชาติและแผนแม่บทฯ ได้อย่างแท้จริง ทั้งนี้ สศช. ได้แบ่งการดำเนินการเป็น 3 ระยะ ประกอบด้วย **ระยะที่ 1 การเตรียมการก่อนการประชุมเชิงปฏิบัติ การฯ** โดยให้หน่วยงานพิจารณาทบทวนความเกี่ยวข้องต่อปัจจัยภายใต้ห่วงโซ่คุณค่าของประเทศไทยของเป้าหมายแผนแม่บทย่อย รวมถึงจัดทำร่างข้อเสนอโครงการฯ ประจำปีงบประมาณ พ.ศ. 2567 **ระยะที่ 2 การจัดประชุมเชิงปฏิบัติการฯ** ในวันที่ 19 พฤษภาคม 2565 และ**ระยะที่ 3 การดำเนินการหลังการประชุมเชิงปฏิบัติการฯ** โดยให้ทุกหน่วยงานจัดทำข้อเสนอโครงการฯ ตามแนวทางที่กำหนดเพื่อขอรับการจัดสรรงบประมาณตามกระบวนการต่อไป

 1.2 **ความก้าวหน้าการดำเนินงานของศูนย์อำนวยการขจัดความยากจนและการพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ศจพ.)** มีการตั้งคณะทำงานกำหนดขั้นการพัฒนาการแก้ปัญหาความยากจนและการพัฒนาคนทุกช่วงวัยตามหลักปรัชญาของเศรษฐกิจพอเพียง เพื่อทำหน้าที่กำหนดค่ามาตรฐานสำหรับประเมินการหลุดพ้นของขั้นการพัฒนา (การอยู่รอด พอเพียง และยั่งยืน) เพื่อนำไปใช้ในการพัฒนาและแก้ไขปัญหาความยากจนและความเหลื่อมล้ำในระดับบุคคลและระดับครัวเรือนให้สามารถอยู่รอดและดำรงชีวิตได้อย่างยั่งยืน รวมทั้งได้ร่วมกับหลักสูตรการเมืองการปกครองในระบอบประชาธิปไตยสำหรับนักบริหารระดับสูง (ปปร.) **สรุปบทเรียนบางกอกน้อยโมเดลที่มีจุดเน้นในการนำศักยภาพของภาคีการพัฒนาต่าง ๆ มาร่วมกันแก้ไขปัญหาความยากจนและการพัฒนาคนทุกช่วงวัย** ตามเมนูแก้จนที่ครอบคลุม 5 มิติความขัดสน\* และ 3 ขั้นการพัฒนา

 **2. ความก้าวหน้าแผนการปฏิรูปประเทศ**

 สศช. ได้จัดทำรายงาน**ความคืบหน้าการดำเนินการตามแผนการปฏิรูปประเทศตามมาตรา 270 ของรัฐธรรมนูญแห่งราชอาณาจักรไทย** (รอบเดือนตุลาคม-ธันวาคม 2564)โดยความคืบหน้า**การดำเนินงานตามกิจกรรมปฏิรูปประเทศที่จะส่งผลให้เกิดการเปลี่ยนแปลงต่อประชาชนอย่างมีนัยสำคัญ (Big Rock)** ทั้ง 62 กิจกรรม มีสถานะดีขึ้นเมื่อเทียบกับรายงานฯ รอบที่ผ่านมา สามารถดำเนินการได้ตามเผน 55 กิจกรรม (คิดเป็น ร้อยละ 89) และดำเนินการได้ล่าช้ากว่าแผน 7 กิจกรรม เช่น **ด้านกระบวนการยุติธรรม** กิจกรรมปฏิรูปที่ 3 การจัดหาทนายความอาสาประจำสถานีตำรวจให้ครบทุกสถานีทั่วประเทศ กำหนดให้ภายในปี 2564 จะต้องขยายผลทนายความประจำสถานีตำรวจได้ไม่น้อยกว่าร้อยละ 50 โดยดำเนินการไปแล้วเพียง 203 สถานี จาก 1,482 สถานี หรือคิดเป็นร้อยละ 14 ซึ่งจำเป็นต้องเร่งขยายผลให้ครบถ้วนทุกสถานีภายในสิ้นปี 2565 ส่วน**ความคืบหน้าการจัดทำ/ปรับปรุงกฎหมาย 45 ฉบับ** ภายใต้แผนการปฏิรูปประเทศ (ฉบับปรับปรุง) ซึ่งจะสิ้นสุดในเดือนธันวาคม 2565 โดยปัจจุบัน**ดำเนินการแล้วเสร็จ 2 ฉบับ** ได้แก่ พระราชบัญญัติการเข้าชื่อเสนอกฎหมาย พ.ศ.2564 และระเบียบกระทรวงมหาดไทยว่าด้วยคณะกรรมการชุมชนของเทศบาล พ.ศ. 2564 โดย**กฎหมายที่เหลือ 43 ฉบับ อยู่ในขั้นตอนการดำเนินการของหน่วยงาน**

 **3. การติดตาม การตรวจสอบ และการประเมินผลการดำเนินการตามยุทธศาสตร์ชาติและแผนการปฏิรูปประเทศ** สศช. ได้ร่วมกับศูนย์เทคโนโลยีอิเล็กทรอนิกส์และคอมพิวเตอร์แห่งชาติ (NECTEC) พัฒนาระบบติดตามและประเมินผลแห่งชาติ (eMENSCR) โดยใช้แพลตฟอร์มวิเคราะห์ข้อมูลด้วยปัญญาประดิษฐ์ เพื่อใช้ในการสืบค้นข้อมูลโครงการ/การดำเนินงานในระบบ eMENSCR ในมิติต่าง ๆ และช่วยในการวิเคราะห์ความคล้ายหรือความซ้ำซ้อนของโครงการ/การดำเนินงานที่ผ่านมา รวมถึง**การจัดทำนโยบายและวางแผนการพัฒนาประเทศเพื่อขับเคลื่อนยุทธศาสตร์ชาติไปสู่การปฏิบัติบนหลักการบริหารงานคุณภาพ (Plan-Do-Check-Act: PDCA)** ทั้งนี้ ได้จัดอบรมวิธีการใช้งานส่วนที่พัฒนาเพิ่มเติมของระบบดังกล่าวให้กับหน่วยงานของรัฐแล้ว เมื่อวันที่ 21 มีนาคม 2565

 **4. การสร้างการตระหนักรู้ ความเข้าใจ และการมีส่วนร่วมของภาคีต่าง ๆ ต่อการขับเคลื่อนยุทธศาสตร์ชาติและแผนการปฏิรูปประเทศ** สศช. ได้จัดทำ**สื่อข้อมูลเชิงภาพ (Data Visualization) แสดงภาพการถ่ายระดับของแผน 3 ระดับ ไปสู่การปฏิบัติ** ในรูปแบบที่เข้าใจง่ายและรวมข้อมูลแผน 3 ระดับไว้ในที่เดียว โดยได้เผยแพร่สื่อข้อมูลดังกล่าวผ่านทางเว็บไชต์ของยุทธศาสตร์ชาติและการปฏิรูปประเทศด้วยแล้ว

 **5. ประเด็นที่ควรเร่งรัดเพื่อการบรรลุเป้าหมายของยุทธศาสตร์ชาติ** สศช. ได้ขอให้หน่วยงานของรัฐจัดทำและพัฒนาข้อมูลสนับสนุนการขับเคลื่อนเป้าหมายการพัฒนาตามยุทธศาสตร์ชาติ เช่น ข้อมูลสถิติ สถานการณ์ งานวิจัย หรือข้อมูลอื่น ๆ พร้อมนำเข้าข้อมูลดังกล่าวในฐานข้อมูลเปิดภาครัฐเพื่อสนับสนุนการติดตามและประเมินผลการดำเนินงานตามยุทธศาสตร์ชาติ (Open Data Portal for Monitoring and Evaluation Government Projects under National Strategy: Open-D) ให้เป็นปัจจุบันและสม่ำเสมอ ทั้งนี้ มีข้อสังเกตเกี่ยวกับข้อมูลที่หน่วยงานของรัฐนำเข้าระบบ สรุปได้ ดังนี้ (1) ข้อมูลสถิติ สถานการณ์ ยังขาดความครอบคลุมในประเด็นแผนแม่บทภายใต้ยุทธศาสตร์ชาติบางประเด็น เช่น ประเด็นศักยภาพการกีฬาและประเด็นการวิจัยและพัฒนานวัตกรรม (2) การนำเข้าข้อมูลงานวิจัยมีจำนวนน้อยและขาดความครอบคลุมในหลายประเด็น (3) หน่วยงานมีการนำเข้าข้อมูลในรูปแบบไฟล์ PDF ซึ่งเป็นข้อจำกัดในการประมวลผลข้อมูลและไม่เกิดการใช้ประโยชน์จากข้อมูล

อย่างมีประสิทธิภาพ ดังนั้น **หน่วยงานที่เกี่ยวข้องต้องเร่งรัดการนำข้อมูลสถิติ สถานการณ์ หรือข้อมูลอื่น ๆ ที่จัดทำและพัฒนาในช่วงระยะเวลาที่ผ่านมา รวมถึงงานวิจัยที่แล้วเสร็จและมีความสอดคล้องกับห่วงโซ่คุณค่าของประเทศไทยของเป้าหมายแผนแม่บทภายใต้ยุทธศาสตร์ชาติ เข้าในระบบ Open-D โดยต้องอยู่ในรูปแบบไฟล์ที่เครื่องคอมพิวเตอร์สามารถประมวลผลได้** เพื่อให้สามารถนำข้อมูลไปใช้ประกอบการปรับปรุงแผนแม่บทภายใต้ยุทธศาสตร์ชาติ (พ.ศ. 2561-2580) ให้สอดคล้องกับบริบทของประเทศที่เปลี่ยนแปลงไปตลอดจนให้ทุกภาคส่วนสามารถใช้ประโยชน์จากข้อมูลเปิดของภาครัฐได้อย่างมีประสิทธิภาพ

\_\_\_\_\_\_\_\_\_\_\_\_\_\_\_

**\*5 มิติความขัดสน** ประกอบด้วย (1) ความมั่นคงทางเศรษฐกิจ (2) การศึกษาและทักษะที่จำเป็น (3) สถานะทางสุขภาพ (4) คุณภาพชีวิตความเป็นอยู่ และ (5) การเข้าถึงบริการ ความช่วยเหลือ

**9. เรื่อง รายงานผลการขับเคลื่อนนโยบายศูนย์ราชการสะดวก**

 คณะรัฐมนตรีรับทราบตามที่สำนักงานปลัดสำนักนายกรัฐมนตรี (สปน.) เสนอ รายงานผลการขับเคลื่อนนโยบายศูนย์ราชการสะดวก (Government Easy Contact Center : GECC) (เป็นหน่วยงานทำหน้าที่ให้คำแนะนำและอำนวยความสะดวกแก่ประชาชนให้เกิดการให้บริการที่มีประสิทธิภาพและสร้างความเชื่อมั่นให้แก่ประชาชนที่เดินทางมาติดต่อราชการกับหน่วยงานของรัฐ) โดยมีการดำเนินการมาอย่างต่อเนื่องตั้งแต่ปีงบประมาณ พ.ศ. 2559 จนถึงปัจจุบัน ผลการดำเนินการสรุปได้ ดังนี้

 **1. การกำหนดหลักเกณฑ์ วิธีการประเมินผล และการรับรองมาตรฐาน GECC** โดย สปน. พิจารณาร่วมกับสำนักงาน ก.พ.ร. ดังนี้

|  |  |
| --- | --- |
| **หัวข้อ** | **ประเด็นการพิจารณา** |
| 1.1 **มุมมองการให้บริการของ GECC**  | 1.1.1 **ด้านสถานที่** สะดวก รวดเร็ว เข้าถึงง่าย ไม่สร้างภาระให้แก่ประชาชน1.1.2 **ด้านบุคลากร** มีจิตบริการ ให้บริการด้วยคุณภาพและประสิทธิภาพเกิดความเชื่อมั่น1.1.3 **ด้านงานที่ให้บริการ** ต้องตอบสนองความต้องการของประชาชนไม่ยุ่งยาก ซับซ้อน และบริการมีมาตรฐาน1.1.4 **ด้านอื่น ๆ** ตามความเหมาะสมตามภารกิจ โดยต้องมีมาตรฐานในการบริการประชาชน |
| 1.2 **หลักเกณฑ์** | 1.2.1 **เกณฑ์ด้านกายภาพ** (Self Checkist) มี 14 ข้อ (ต้องดำเนินการให้ครบถ้วน พิจารณาจากจุดให้บริการหรือข้อมูลที่สามารถเห็นได้ในเชิงประจักษ์ เช่น (1) มีการให้บริการนอกเวลาราชการ และ (2) สามารถเข้าถึงสถานบริการด้วยรถสาธารณะ1.2.2 **เกณฑ์ด้านคุณภาพ** มี 42 ข้อ 70 คะแนน พิจารณาจากข้อมูลด้านสถานที่ ด้านบริการ ด้านบุคลากร และด้านเทคโนโลยี แบ่งเป็น 1) เกณฑ์ขั้นพื้นฐาน มี 20 ข้อ ข้อละ 1 คะแนน (ต้องดำเนินการให้ครบถ้วน) และ 2) เกณฑ์ขั้นสูง มี 20 ข้อ ข้อละ 2 คะแนน และมี 2 ข้อ ข้อละ 5 คะแนน (ต้องได้อย่างน้อย 34 คะแนน) เช่น (1) การศึกษาความต้องการและความคาดหวังของผู้รับบริการ (2) คุณภาพการให้บริการ และการจัดการข้อร้องเรียน และ (3) การทบทวนปรับปรุงการดำเนินงาน1.2.3 **เกณฑ์ด้านผลลัพธ์** มี 6 ข้อ 30 คะแนน (ต้องได้อย่างน้อย 16 คะแนน) พิจารณาจากความพึงพอใจของประชาชนในการรับบริการ ความสะดวกในการติดต่อราชการ และการนำเทคโนโลยีมาช่วยในการให้บริการประชาชน |
| 1.3 **ระดับการรองรับ** (3 ระดับ) | **ระดับพื้นฐาน (สีฟ้า)** : มีการให้บริการ สะดวก รวดเร็ว เข้าถึงง่าย (70-79 คะแนน)**ระดับก้าวหน้า (สีเงิน)** : มีการเพิ่มเติมนวัตกรรมและเทคโนโลยีในการให้บริการ (80-89 คะแนน)**ระดับเป็นเลิศ (สีทอง)** : มีการเพิ่มเติมนวัตกรรมและเทคโนโลยีสำหรับให้บริการด้วยระบบดิจิทัล สะดวกทุกที่ ทุกเวลา (90-100 คะแนน)**ทั้งนี้ มีระยะเวลาการรับรองมาตรฐาน 3 ปี นับแต่ปีที่ได้รับการรับรอง** |
| 1.4 **สิ่งจูงใจ** | 1.4.1 **โล่การรับรองมาตรฐาน GECC** เป็นสิ่งย้ำเตือนให้เห็นถึงคุณค่าของหน่วยงานของรัฐที่พัฒนางานในด้านต่าง ๆ จนสามารถให้บริการประชาชนได้อย่างเต็มศักยภาพถือเป็นคุณค่าอันทรงเกียรติของหน่วยงานในการรักษามาตรฐาน GECC1.4.2 **ตรารับรองมาตรฐาน GECC** เป็นเครื่องหมายที่แสดงให้รู้ว่าประชาชนจะได้รับการบริการที่มีมาตรฐาน สะดวก รวดเร็ว เข้าถึงง่ายเบ็ดเสร็จได้ ณ จุดจุดเดียว |

 **2. การส่งเสริมผลักดันให้หน่วยงานของรัฐมีการพัฒนาการให้บริการประชาชนตามมาตรฐาน GECC** เช่น (1) การจัดประชุมชี้แจงเกี่ยวกับหลักเกณฑ์ แนวทาง และวิธีการประเมินเพื่อขอรับการรับรองมาตรฐาน GECC (2) การกำหนดต้นแบบ GECC ในระดับเป็นเลิศ (สีทอง) เพื่อเป็นองค์ความรู้และกระตุ้นให้หน่วยงานมีการพัฒนาการให้บริการตามแนวทางการปฏิบัติที่ดี (3) การเปิดช่องทางให้คำปรึกษาหารือผ่านเฟซบุ๊กตลอด 24 ชั่วโมง และ (4) การสร้างความรู้ความเข้าใจเกี่ยวกับ GECC ให้แก่ส่วนราชการ รัฐวิสาหกิจ และหน่วยงานอื่นใดของรัฐ ทั้งจากส่วนกลางและส่วนภูมิภาค

 **3. การตรวจประเมินมาตรฐาน GECC** แบ่งเป็น 3 ขั้นตอน ดังนี้

 3.1 **ขั้นตอนที่ 1** ตรวจคัดกรองเอกสารใบสมัครเบื้องต้นตามหลักเกณฑ์มาตรฐาน GECC ผ่านระบบการรับสมัครออนไลน์ที่เว็บไซต์ศูนย์บริการประชาชน สปน. (www.psc.opm.co.th) เมื่อผ่านการตรวจคัดกรองเอกสารใบสมัครจึงจะได้รับการพิจารณาตรวจประเมินในพื้นที่ต่อไป

 3.2 **ขั้นตอนที่ 2** ตรวจประเมินในพื้นที่ตามหลักเกณฑ์มาตรฐาน GECC โดยใช้ระบบ เทคโนโลยีสารสนเทศมาสนับสนุนการตรวจประเมินให้เหมาะสมกับสถานการณ์ เช่น ระบบ Video Conference และการสัมภาษณ์ผู้รับบริการ ณ จุดให้บริการ โดยขั้นตอนที่ 1-2 คณะอนุกรรมการตรวจประเมินมาตรฐาน GECC ที่ได้รับการแต่งตั้งจากคณะกรรมการอำนวยการ GECC ซึ่งมีผู้แทนจาก สปน. และสำนักงาน ก.พ.ร. เป็นผู้พิจารณาตรวจประเมิน

 3.3 **ขั้นตอนที่ 3** พิจารณาตัดสินให้การรับรองโดยคณะกรรมการอำนวยการ GECC ซึ่งมีหน่วยงานของรัฐสมัครขอรับการรับรองมาตรฐาน 5,296 ศูนย์ และได้รับการรับรองมาตรฐาน 2,351 ศูนย์ (ร้อยละ 44.39) โดยมี GECC ที่อยู่ระหว่างการรับรองมาตรฐาน GECC ประจำปี 2563-2564 จำนวน 1,343 ศูนย์ ทั้งนี้ ในปี 2565 สปน. ได้เปิดรับสมัครการขอรับการรับรองมาตรฐาน GECC ตั้งแต่วันที่ 1 มกราคม-28 กุมภาพันธ์ 2565 ผ่านระบบออนไลน์โดยมีหน่วยงานของรัฐสมัครขอรับการรับรองมาตรฐาน 1,490 ศูนย์ ขณะนี้อยู่ระหว่างการพิจารณาตรวจคัดกรองเอกสาร

 **4.** **การจัดพิธีมอบโล่และตรารับรองมาตรฐาน GECC ประจำปี** เพื่อเป็นเกียรติแก่หน่วยงานที่ได้รับการรับรองมาตรฐานกับกระตุ้นให้ส่วนราชการและหน่วยงานของรัฐให้ความสำคัญกับการให้บริการประชาชนมากขึ้น และได้ขออนุญาตนำลายมือชื่อนายกรัฐมนตรีสลักลงบนโล่การรับรองมาตรฐาน GECC เพื่อมอบให้แก่หน่วยงาน โดย**ในปี 2564 มีหน่วยงานของรัฐที่ได้รับการรับรองมาตรฐาน 888 ศูนย์** แบ่งเป็น (1) **ระดับเป็นเลิศ** (สีทอง) 2 ศูนย์ ได้แก่ โรงพยาบาลมหาวิทยาลัยนเรศวร คณะแพทยศาสตร์ และสำนักงานที่ดินจังหวัดชลบุรี สาขาศรีราชา (2) **ระดับก้าวหน้า** (สีเงิน) 101 ศูนย์ เช่น ธนาคารเพื่อการเกษตรและสหกรณ์ และการไฟฟ้าส่วนภูมิภาค และ (3) **ระดับพื้นฐาน** (สีฟ้า) จำนวน 785 ศูนย์ เช่น สำนักงานที่ดินจังหวัด สำนักงานเขตกรุงเทพมหานคร ศูนย์บริการประชาชนกระทรวงพาณิชย์ และการไฟฟัานครหลวง ทั้งนี้ หน่วยงานรัฐวิสาหกิจผ่านการรับรอง 501 ศูนย์ (ร้อยละ 56.42) ซึ่งมากกว่าหน่วยงานราชการที่ผ่านการรับรอง 387 ศูนย์ (ร้อยละ 43.58)

 **5. การตรวจประเมินการรักษามาตรฐาน GECC** โดยมีแนวทางการตรวจประเมินการรักษามาตรฐาน GECC ผ่านระบบออนไลน์อย่างต่อเนื่อง ได้แก่ (1) ตรวจประเมินแบบ Surprise Check โดยการตรวจประเมินจุดให้บริการหรือข้อมูลที่สามารถเห็นได้ในเชิงประจักษ์ เช่น งานบริการ ระบบคิว/จุดแรกรับ และระบบการประเมินความพึงพอใจ (2) มาตรการเกี่ยวกับหน่วยงานที่ไม่ผ่านการตรวจประเมินการรักษามาตรฐาน เช่น มีหนังสือแจ้งหน่วยงานที่ไม่ผ่านการตรวจประเมินการรักษามาตรฐาน เพื่อพิจารณาแก้ไขปรับปรุงการให้บริการให้แล้วเสร็จภายใน 7 วัน โดยในปี 2564 มี GECC ที่ไม่ผ่านการตรวจประเมินฯ 16 ศูนย์ ซึ่ง สปน. ได้มีหนังสือแจ้งหน่วยงานเพื่อพิจารณาแก้ไขปรับปรุงแล้ว

 **6. ข้อเสนอแนะในการขับเคลื่อน GECC** เช่น (1) ควรมีการสร้างสิ่งจูงใจให้แก่หน่วยงานของรัฐที่ได้รับการรับรองมาตรฐาน GECC (2) ควรส่งเสริมการใช้ระบบไอทีและแอปพลิเคชันในการให้บริการ และ (3) ควรมีแนวทางการช่วยเหลือสนับสนุนการทำงานงบประมาณ และอัตรากำลัง จากส่วนกลางสำหรับหน่วยงานที่มีบทบาทหน้าที่สำคัญต่อคุณภาพชีวิต การพัฒนาเศรษฐกิจและสังคม และแก้ไขปัญหาของประชาชนในพื้นที่

 **7. ผลที่คาดว่าจะได้รับ** เช่น (1) ประชาชนและภาคเอกชนเกิดความพึงพอใจและมีความเชื่อมั่นต่อการให้บริการของหน่วยงานที่ได้รับการรับรองมาตรฐาน GECC และได้รับการบริการที่ดี “มีความสะดวก รวดเร็ว และเข้าถึงการบริการได้ง่าย” และ (2) หน่วยงานของรัฐสร้างภาพลักษณ์ที่ดีด้านการบริการต่อองค์กรและบุคลากร รวมทั้งมีแรงผลักดันในการส่งเสริมและพัฒนาการให้บริการเพื่อตอบสนองความต้องการของประชาชนอย่างมีประสิทธิภาพ

**10. เรื่อง สรุปภาพรวมดัชนีเศรษฐกิจการค้าประจำเดือนมีนาคม และไตรมาสที่ 1 ปี 2565**

 คณะรัฐมนตรีมีมติรับทราบสรุปภาพรวมดัชนีเศรษฐกิจการค้าประจำเดือนมีนาคม และไตรมาสที่ 1 ปี 2565 ตามที่กระทรวงพาณิชย์เสนอ ดังนี้

 **สาระสำคัญ**

 **1. สรุปภาพรวมดัชนีเศรษฐกิจการค้าเดือนมีนาคม และไตรมาสที่ 1 ปี 2565 ดังนี้**

 **ดัชนีราคาผู้บริโภคของไทย เดือนมีนาคม 2565 เท่ากับ 104.79** (ปี 2562 = 100) สำหรับ**อัตราเงินเฟ้อทั่วไป อยู่ที่ร้อยละ 5.73 (YoY)** เมื่อเทียบกับเดือนเดียวกันของปีก่อน สาเหตุหลักมาจากสินค้าและบริการในประเทศปรับราคาสูงขึ้นตามต้นทุน ทั้งราคาพลังงาน วัตถุดิบที่นำเข้า และค่าขนส่ง ซึ่งส่วนหนึ่งมาจากการคว่ำบาตรของสหรัฐฯ และพันธมิตร ที่ส่งผลต่อเศรษฐกิจหลายประเทศทั่วโลก โดยเฉพาะประเทศกำลังพัฒนาได้รับผลกระทบที่รุนแรงเพราะต้นทุนทางเศรษฐกิจมีความเปราะบาง สำหรับสินค้าในกลุ่มอาหารสดปรับสูงขึ้นกว่าปีที่แล้วไม่มาก ขณะที่ข้าวสาร ผลไม้สด ค่าเช่าบ้าน เสื้อผ้าและรองเท้า ราคาปรับลดลงอย่างต่อเนื่อง และเมื่อพิจารณา**ดัชนีราคาผู้บริโภคในเดือนนี้ เทียบกับเดือนที่ผ่านมา สูงขึ้นเพียงร้อยละ 0.66 (MoM)** เป็นการสูงขึ้นในอัตราที่ชะลอตัว โดยสินค้าบางรายการราคาปรับลดลง

 **ปัจจัยที่ทำให้เงินเฟ้อทั่วไปในเดือนมีนาคมอยู่ที่ร้อยละ 5.73 (YoY) ยังคงเป็นราคาสินค้าในกลุ่มพลังงาน** ที่สูงขึ้นร้อยละ 32.43 (YoY) โดยเฉพาะน้ำมันเชื้อเพลิงสูงขึ้นร้อยละ 31.43 และค่ากระแสไฟฟ้าสูงขึ้นร้อยละ 39.95 ซึ่งเป็นไปตามราคาพลังงานในตลาดโลก **สินค้าประเภทอาหาร** ได้แก่ เนื้อสัตว์ (เนื้อสุกร และไก่สด) ไข่ไก่ ผักสดบางชนิด (มะนาว ผักคะน้า ผักกาดขาว และพริกสด) เครื่องประกอบอาหาร (น้ำมันพืช ซีอิ๊ว และกะปิ) และอาหารปรุงสำเร็จบริโภคในบ้าน-นอกบ้าน (กับข้าวสำเร็จรูป ข้าวแกง/ข้าวกล่อง ก๋วยเตี๋ยว ข้าวราดแกง และอาหารตามสั่ง) ปรับสูงขึ้นตามต้นทุนการผลิตและวัตถุดิบ รวมทั้ง**ฐานราคาในเดือนเดียวกันของปีก่อนอยู่ในระดับต่ำ**มีส่วนทำให้เงินเฟ้อในเดือนนี้สูงขึ้น อย่างไรก็ตาม ยังมีสินค้าที่จำเป็นอีกหลายรายการที่**ราคาปรับลดลงอย่างต่อเนื่อง** อาทิ ข้าวสาร ผลไม้สด เสื้อผ้าและรองเท้า และค่าเช่าบ้าน เป็นต้น

 **ดัชนีราคาผู้บริโภค เมื่อเทียบกับเดือนกุมภาพันธ์ 2565** **สูงขึ้นร้อยละ 0.66 (MoM)** เป็นการสูงขึ้นในอัตราที่ชะลอตัวต่อเนื่องเป็นเดือนที่ 2 (เดือนก่อนหน้าสูงขึ้นร้อยละ 1.06) จากราคาน้ำมันเชื้อเพลิงที่สูงขึ้นร้อยละ 6.87 เป็นสำคัญ นอกจากนี้ อาหารปรุงสำเร็จบริโภคในบ้าน-นอกบ้าน (ข้าวราดแกง อาหารตามสั่ง กับข้าวสำเร็จรูป และข้าวแกง/ข้าวกล่อง) เครื่องประกอบอาหาร (น้ำมันพืช ซอสปรุงรส และซอยหอยนางรม) ปรับตัวสูงขึ้นเช่นกัน อย่างไรก็ตาม ยังมีสินค้าที่ราคาปรับลดลง ได้แก่ เนื้อสุกร ข้าวสาร นมและผลิตภัณฑ์นม (นมข้นหวาน และนมถั่วเหลือง) รวมถึงของใช้ส่วนบุคคล (แป้งผัดหน้า น้ำยาบ้วนปาก สบู่ถูตัว ผลิตภัณฑ์ป้องกันและบำรุงผิว) **ส่วนดัชนีราคาผู้บริโภค ไตรมาสที่ 1 ปี 2565** เทียบกับไตรมาสเดียวกันของปีก่อน **สูงขึ้นร้อยละ 4.75 (YoY)** และเมื่อเทียบกับไตรมาสก่อนหน้า **สูงขึ้นร้อยละ 1.91 (QoQ)**

 สำหรับ**ดัชนีราคาผู้ผลิต เดือนมีนาคม 2565 สูงขึ้นร้อยละ 11.4** **(YoY)** ตามต้นทุน การผลิตและราคาวัตถุดิบที่ปรับสูงขึ้นตามราคาตลาดโลก โดยเฉพาะสินค้าในกลุ่มปิโตรเลียม ก๊าซธรรมชาติ และสินค้าที่เกี่ยวเนื่อง (เคมีภัณฑ์และผลิตภัณฑ์เคมี) รวมถึงผลิตภัณฑ์อาหารและสินค้าเกษตรสำคัญ ตามความต้องการที่เพิ่มขึ้นอย่างต่อเนื่อง **ดัชนีราคาวัสดุก่อสร้าง** **สูงขึ้นร้อยละ 8.6 (YoY)** เป็นการสูงขึ้นในทุกหมวดสินค้าตามต้นทุนการผลิตและวัตถุดิบที่ใช้ในการผลิตวัสดุก่อสร้าง (น้ำมัน เหล็ก ถ่านหิน และอลูมิเนียม) ส่วน**ดัชนีความเชื่อมั่นผู้บริโภคโดยรวม** **ปรับลดลงมาอยู่ที่ระดับ 43.8** จากระดับ 44.6 ในเดือนก่อนหน้า โดยมีปัจจัยลบจากราคาพลังงานและสินค้าอุปโภคบริโภคสูงขึ้น รวมทั้งจำนวนผู้ติดเชื้อโควิด-19 ยังคงเพิ่มขึ้นอย่างต่อเนื่อง อย่างไรก็ตาม มาตรการช่วยเหลือที่ภาครัฐทยอยออกมาเพิ่มเติม และราคาสินค้าเกษตรสำคัญที่เพิ่มสูงขึ้น จะเป็นปัจจัยบวกต่อความเชื่อมั่นผู้บริโภคในระยะต่อไป

 **2. แนวโน้มเงินเฟ้อทั่วไป ปี 2565**

 กระทรวงพาณิชย์ปรับ**คาดการณ์อัตราเงินเฟ้อปี 2565** **เป็นระหว่างร้อยละ 4.0 - 5.0 (ค่ากลางที่ ร้อยละ 4.5)** จากเดิมที่คาดการณ์ไว้ในเดือนธันวาคม 2564 ระหว่างร้อยละ 0.7 – 2.4 (ค่ากลางที่ร้อยละ 1.5) และหากสถานการณ์เปลี่ยนแปลงอย่างมีนัยสำคัญจะมีการทบทวนอีกครั้ง ทั้งนี้ มาตรการของภาครัฐ ทั้งการกำกับดูแลราคาสินค้าอุปโภคบริโภคที่จำเป็น การพยุงราคาพลังงาน และการอุดหนุนค่าสาธารณูปโภค รวมถึงสถานการณ์โควิด-19 จะเป็นปัจจัยที่ส่งผลต่อเงินเฟ้อของไทย

**11. เรื่อง รายงานสถานการณ์การส่งออกของไทย เดือนกุมภาพันธ์ 2565**

 คณะรัฐมนตรีรับทราบรายงานสถานการณ์การส่งออกของไทย เดือนกุมภาพันธ์ 2565 ตามที่กระทรวงพาณิชย์เสนอ ดังนี้

  **สาระสำคัญ**

 **1. สรุปสถานการณ์การส่งออกของไทย เดือนกุมภาพันธ์ 2565**

 **การส่งออกของไทยในเดือนกุมภาพันธ์ 2565 มีมูลค่า 23,483.1 ล้านเหรียญสหรัฐ (770,819 ล้านบาท) ขยายตัวร้อยละ 16.2** การส่งออกของไทยขยายตัวต่อเนื่องเป็นเดือนที่ 12 ซึ่งสอดคล้องกับการส่งออกของหลายประเทศในภูมิภาคเอเชีย เนื่องจากกิจกรรมทางเศรษฐกิจของประเทศคู่ค้าหลักทั่วโลกอยู่ในทิศทางฟื้นตัวต่อเนื่อง ทั้งภาคการผลิต และภาคการบริโภค สะท้อนจากดัชนีผู้จัดการฝ่ายจัดซื้อภาคการผลิตโลก (Global Manufacturing PMI) ที่อยู่เหนือระดับ 50 ต่อเนื่องเป็นเดือนที่ 20 ทั้งนี้ แม้จะมีการแพร่ระบาดของไวรัสสายพันธุ์โอมิครอน แต่ระบบสาธารณสุขของแต่ละประเทศยังสามารถรับมือการระบาดได้ดี โดยเฉพาะมาตรการป้องกันการแพร่ระบาดในภาคอุตสาหกรรมของไทยที่มีประสิทธิภาพ ส่งผลให้ภาคการผลิตเพื่อการส่งออกไม่หยุดชะงัก และยังสร้างรายได้เข้าประเทศอย่างต่อเนื่อง อย่างไรก็ดี ยังมีความไม่แน่นอนจากสงครามรัสเซีย-ยูเครนที่อาจส่งผลกระทบต่อเศรษฐกิจของประเทศคู่ค้า จึงต้องติดตามสถานการณ์อย่างใกล้ชิดต่อไป

 **มูลค่าการค้ารวม**

**มูลค่าการค้าในรูปเงินดอลลาร์สหรัฐ เดือนกุมภาพันธ์ 2565** **การส่งออก** มีมูลค่า 23,483.1 ล้านเหรียญสหรัฐ ขยายตัวร้อยละ 16.2 **การนำเข้า** มีมูลค่า 23,359.8 ล้านเหรียญสหรัฐ ขยายตัวร้อยละ 16.8 **ดุลการค้าเกินดุล** 123.3 ล้านเหรียญสหรัฐ ขณะที่ **2 เดือนแรกของปี 2565 (มกราคม-กุมภาพันธ์) การส่งออก** มีมูลค่า 44,741.7 ล้านเหรียญสหรัฐ ขยายตัวร้อยละ 12.2 **การนำเข้า** มีมูลค่า 47,144.8 ล้านเหรียญสหรัฐ ขยายตัวร้อยละ 18.7 **ดุลการค้า** ขาดดุล 2,403.1 ล้านเหรียญสหรัฐ

**มูลค่าการค้าในรูปเงินบาท เดือนกุมภาพันธ์ 2565 การส่งออก** มีมูลค่า 770,818.8 ล้านบาท ขยายตัวร้อยละ 28.2 การนำเข้า มีมูลค่า 776,612.0 ล้านบาท ขยายตัวร้อยละ 28.7 ดุลการค้า ขาดดุล 5,793.2 ล้านบาท ขณะที่ **2 เดือนแรกของปี 2565 (มกราคม-กุมภาพันธ์)** **การส่งออก** มีมูลค่า 1,479,131.1 ล้านบาท ขยายตัวร้อยละ 24.5 **การนำเข้า** มีมูลค่า 1,579,300.8 ล้านบาท ขยายตัวร้อยละ 31.6 **ดุลการค้า 2 เดือนแรก** ขาดดุล 100,169.7 ล้านบาท

 **ตลาดส่งออกสำคัญ**

 **การส่งออกไปยังตลาดสำคัญส่วนใหญ่ขยายตัวต่อเนื่อง เช่นเดียวกับการส่งออกไป
ทวีปออสเตรเลีย และทวีปแอฟริกาที่ปรับดีขึ้น โดยหดตัวในอัตราที่ชะลอลงจากเดือนก่อน ด้วยอานิสงส์จากแนวโน้มการฟื้นตัวต่อเนื่องของเศรษฐกิจและการค้าโลกที่ทำให้มีความต้องการซื้อจากประเทศคู่ค้าเพิ่มขึ้น** ทั้งนี้ **ภาพรวมการส่งออกไปยังกลุ่มตลาดต่าง ๆ สรุปได้ดังนี้ (1) ตลาดหลัก ขยายตัวร้อยละ 15.8**โดยขยายตัวในตลาดสหรัฐฯ ร้อยละ 27.2 จีน ร้อยละ 3.0 ญี่ปุ่น ร้อยละ 2.6 อาเซียน (5) ร้อยละ 31.5 CLMV ร้อยละ 14.4 และสหภาพยุโรป (27) ร้อยละ 8.3 (**2) ตลาดรอง ขยายตัวร้อยละ 12.2** ขยายตัวในตลาดเอเชียใต้ ร้อยละ 14.2 ตะวันออกกลาง ร้อยละ 13.8 ลาตินอเมริกา ร้อยละ 8.2 และรัสเซียและกลุ่มประเทศ CIS ร้อยละ 23.0 ขณะที่ทวีปออสเตรเลีย และทวีปแอฟริกา หดตัวร้อยละ 2.5 และร้อยละ 0.8 ตามลำดับ และ **(3) ตลาดอื่น ๆ ขยายตัวร้อยละ 260.8**

 **2. ปัจจัยสนับสนุนและมาตรการส่งเสริมการส่งออก**

 **การส่งออกของไทยที่ขยายตัวได้ดีมีปัจจัยสนับสนุนจาก** (1) การขยายตัวต่อเนื่องของภาคการผลิตทั่วโลก โดยเฉพาะสหรัฐฯ ยุโรป จีน เกาหลีใต้ และอาเซียน (ไทย เวียดนาม อินโดนีเซีย และ ฟิลิปปินส์) และ (2) สถานการณ์ค่าระวางเรือและการขาดแคลนเรือขนตู้คอนเทนเนอร์เริ่มมีสัญญาณดีขึ้น

 **มาตรการและแผนส่งเสริมการส่งออกกระทรวงพาณิชย์ที่สำคัญ** อาทิ (1) **เพิ่มศักยภาพการส่งออกสินค้าเกษตร ตามยุทธศาสตร์ “เกษตรผลิต พาณิชย์ตลาด”** เช่น การจัดประกวดหาข้าวพันธุ์ใหม่เสริมศักยภาพส่งออก ให้ไทยมีพันธุ์ข้าวตรงต่อความต้องการตลาด ผลผลิตต่อไร่สูง ลดต้นทุนการผลิต แข่งขันด้านราคาได้ เพื่อบรรลุเป้าหมายการส่งออก 7 ล้านตันในปี 2565 (2) **ผลักดันการส่งออกไปยังตลาดใหม่** อาทิ ตะวันออกกลาง โดยเฉพาะการรื้อฟื้นความสัมพันธ์ทางการค้ากับซาอุดีอาระเบีย ซึ่งสามารถผลักดันให้องค์การอาหารและยาซาอุดีอาระเบีย (SFDA) อนุญาตนำเข้าไก่จากไทยได้สำเร็จ (3) **สนับสนุนการค้าออนไลน์บนแพลตฟอร์มต่างประเทศ** เช่น การนำสินค้าไทยขายบนแพลตฟอร์ม PChome ของไต้หวัน และมีแผนร่วมมือกับแพลตฟอร์ม PINKOI เพิ่มช่องทางจำหน่ายให้สินค้าไลฟ์สไตล์ สินค้า BCG และแพลตฟอร์มออนไลน์ของไปรษณีย์ไต้หวัน และ (4) **ส่งเสริมกิจกรรม OBM และส่งเสริมการขายกับห้างสรรพสินค้าในต่างประเทศต่อเนื่อง** อาทิ การจัด OBM กลุ่มอาหารแห่งอนาคต สินค้า BCG สร้างมูลค่า 3,450 ล้านบาท (ชาติคู่เจรจา 5 อันดับแรก คือ อินเดีย เมียนมา ญี่ปุ่น เวียดนาม ฟิลิปปินส์) การจัดกิจกรรมส่งเสริมการขายกับห้างดองกี้ของญี่ปุ่น ในสินค้าเกษตร เกษตรแปรรูป ผลไม้ และ ข้าว

**12. เรื่อง มาตรการรับมือฤดูฝน ปี 2565**

คณะรัฐมนตรีรับทราบตามที่สำนักงานทรัพยากรน้ำแห่งชาติ (สทนช.) เสนอมาตรการรับมือฤดูฝน ปี 2565 และโครงการเพิ่มประสิทธิภาพการบริหารจัดการทรัพยากรน้ำในช่วงฤดูฝน ปี 2565 และการกักเก็บน้ำเพื่อฤดูแล้ง ปี 2565/2566 และมอบหมายให้หน่วยงานที่เกี่ยวข้องจัดทำแผนปฏิบัติการตามมาตรการดังกล่าว โดยรายงานให้คณะกรรมการทรัพยากรน้ำแห่งชาติ (กนช.) พร้อมทั้งสรุปผลการดำเนินงานรายงานคณะรัฐมนตรีเพื่อทราบต่อไป

 **สาระสำคัญของเรื่อง**

สทนช. รายงานว่า สทนช. ได้บูรณาการร่วมกับหน่วยงานที่เกี่ยวข้องถอดบทเรียนการบริหารจัดการน้ำฤดูฝน ปี 2564 และกำหนดมาตรการรับมือฤดูฝน ปี 2565 เพื่อเตรียมพร้อมรับมือกับสถานการณ์ที่อาจจะเกิดขึ้นได้ทันต่อสถานการณ์ นอกจากนี้ เพื่อให้การดำเนินการตามมาตรการฯ เป็นไปอย่างมีประสิทธิภาพและประสิทธิผล สทนช. ได้จัดทำโครงการเพิ่มประสิทธิภาพการบริหารจัดการทรัพยากรน้ำในช่วงฤดูฝน ปี 2565 และการกักเก็บน้ำเพื่อฤดูแล้งปี 2565/2566 ด้วย ซึ่ง กนช. ในการประชุมครั้งที่ 1/2565 เมื่อวันที่ 14 มีนาคม 2565 มีมติเห็นชอบมาตรการฯ และโครงการดังกล่าวแล้วและให้เสนอคณะรัฐมนตรี โดยมีสาระสำคัญสรุปได้ ดังนี้

 **1. มาตรการรับมือฤดูฝน ปี 2565** จำนวน 13 มาตรการ สรุปได้ ดังนี้

|  |  |
| --- | --- |
| **การดำเนินงาน/กลไก** | **หน่วยงานที่รับผิดชอบ** |
| **มาตรการที่ 1 คาดการณ์ชี้เป้าพื้นที่เสี่ยงน้ำท่วมและฝนน้อยกว่าค่าปกติ (เดือนมีนาคม 2565 เป็นต้นไป)** |
| (1) ประเมินพื้นที่เสี่ยงน้ำท่วมในช่วงเดือนมีนาคม - ธันวาคม 2565 และปรับปรุงข้อมูลทุกเดือนเพื่อส่งให้หน่วยงานที่เกี่ยวข้องนำไปใช้เตรียมการบริหารจัดการน้ำในช่วงฤดูฝน(2) ประเมินพื้นที่เสี่ยงขาดแคลนน้ำจากภาวะฝนน้อยกว่าค่าปกติ และฝนทิ้งช่วงในเดือนมิถุนายน - กรกฎาคม 2565 เพื่อให้หน่วยงานนำไปกำหนดแผนปฏิบัติการเพื่อดำเนินการในเชิงป้องกันล่วงหน้าในพื้นที่เสี่ยง | กระทรวงการอุดมศึกษา วิทยาศาสตร์ วิจัยและนวัตกรรม (อว.) กระทรวงดิจิทัลเพื่อเศรษฐกิจและสังคม (ดศ.) กระทรวงมหาดไทย (มท.) และ สทนช. |
| **มาตรการที่ 2 การบริหารจัดการน้ำพื้นที่ลุ่มต่ำเพื่อรองรับน้ำหลาก (ภายในเดือนสิงหาคม 2565)** |
| (1) จัดทำแผนการใช้พื้นที่ลุ่มต่ำ/แก้มลิงเพื่อรองรับน้ำหลากและเป็นพื้นที่หน่วงน้ำ1ในช่วงฤดูน้ำหลาก บริหารจัดการเพื่อป้องกันและบรรเทาระดับความรุนแรงของน้ำท่วม รวมถึงจัดทำแผนเก็บกักน้ำไว้ใช้ก่อนสิ้นฤดูฝน เช่น พื้นที่ทุ่งบางระกำ และพื้นที่ลุ่มต่ำลุ่มน้ำเจ้าพระยาตอนล่าง(2) กำหนดหลักเกณฑ์การใช้พื้นที่ลุ่มต่ำเป็นพื้นที่รับน้ำนองและการจ่ายเงินค่าทดแทนหรือค่าชดเชยความเสียหาย | กระทรวงเกษตรและสหกรณ์ (กษ.) กระทรวงทรัพยากรธรรมชาติและสิ่งแวดล้อม (ทส.) และ มท. |
| **มาตรการที่ 3 ทบทวน ปรับปรุงเกณฑ์บริหารจัดการน้ำในแหล่งน้ำขนาดใหญ่ - กลาง และเขื่อนระบายน้ำ (ภายในเดือนเมษายน 2565)** |
| (1) ทบทวน ปรับปรุงหลักเกณฑ์และมาตรฐานการบริหารจัดการน้ำสำหรับใช้เป็นมาตรฐานเดียวกัน เช่น เกณฑ์การระบายน้ำเขื่อน/อาคารระบายน้ำ การคาดการณ์ฝน และประเมินน้ำไหลเข้าอ่างเก็บน้ำ (2) ติดตามสถานการณ์น้ำในแหล่งน้ำขนาดใหญ่ - กลาง เพื่อเฝ้าระวังและควบคุมการบริหารจัดการน้ำให้เป็นไปตามเกณฑ์ปฏิบัติการอ่างเก็บน้ำหรือเกณฑ์ควบคุม(3) จัดทำแผนการบริหารจัดการน้ำแหล่งน้ำขนาดใหญ่ - กลาง ในช่วงภาวะวิกฤต | กษ. ทส. และกระทรวงพลังงาน (พน.)  |
| **มาตรการที่ 4 ซ่อมแซม ปรับปรุงอาคารชลศาสตร์/ระบบระบายน้ำ สถานีโทรมาตรให้พร้อมใช้งาน (ภายในเดือนกรกฎาคม 2565)** |
| (1) ตรวจสอบสภาพความมั่นคงและซ่อมแซมอ่างเก็บน้ำ อาคารควบคุมบังคับน้ำ รวมทั้งระบบระบายน้ำ (2) ตรวจสอบสถานีโทรมาตรและซ่อมแซมให้มีสภาพพร้อมใช้งานสามารถตรวจวัด แสดงผล และเชื่อมโยงข้อมูลเพื่อให้ทุกหน่วยงานใช้ในการติดตามและเฝ้าระวังสถานการณ์ได้อย่างต่อเนื่อง | อว. กษ. ดศ. ทส. พน. และ มท. |
| **มาตรการที่ 5 ปรับปรุง แก้ไขสิ่งกีดขวางทางน้ำ (ภายในเดือนกรกฎาคม 2565)** |
| (1) สำรวจและจัดทำแผนดำเนินการกำจัดสิ่งกีดขวางทางน้ำที่เกิดจากการก่อสร้างและการพัฒนาโครงสร้างพื้นฐาน การจัดการพื้นที่น้ำท่วม/พื้นที่ชะลอน้ำ และการปรับปรุงคูคลองเพื่อเพิ่มพื้นที่รับน้ำและระบายน้ำได้อย่างสะดวกรวดเร็ว (2) ทบทวน/ตรวจสอบสิ่งที่กีดขวางการไหลของน้ำในระบบทางน้ำ จากการศึกษาการจัดทำผังน้ำเพื่อจัดทำแผนปรับปรุงแก้ไขต่อไป | กษ. กระทรวงคมนาคม (คค.) ทส. และ มท. |
| **มาตรการที่ 6 ขุดลอกคูคลองและกำจัดผักตบชวา (ภายในเดือนกรกฎาคม 2565)** |
| (1) จัดทำแผนบูรณาการด้านเครื่องจักร เครื่องมือ/สารชีวภัณฑ์ ในการกำจัดผักตบชวาและวัชพืช และดำเนินการขุดลอกคูคลอง(2) ประชาสัมพันธ์และเชิญชวนประชาชนในชุมชนช่วยกันจัดเก็บหรือกำจัดผักตบชวา(3) มอบหมายคณะกรรมการอำนวยการบูรณาการเพื่อแก้ไขปัญหาผักตบชวากำหนดแนวทางและมาตรการในการแก้ไขปัญหาผักตบชวาในช่วงก่อนฤดูฝนและระหว่างฤดูฝน ปี 2565 | อว. กษ. คค. ทส. มท. และ สทนช. |
| **มาตรการที่ 7 เตรียมพร้อม/วางแผนเครื่องจักร เครื่องมือประจำพื้นที่เสี่ยงน้ำท่วมและฝนน้อยกว่าค่าปกติ (ภายในเดือนกรกฎาคม 2565)** |
| (1) เตรียมความพร้อมแผนป้องกันและบรรเทาภาวะน้ำท่วม ฝนน้อยกว่าค่าปกติ ฝนทิ้งช่วง และแผนเผชิญเหตุ(2) เตรียมความพร้อมด้านบุคลากร เฝ้าระวังสถานการณ์น้ำท่วม ฝนน้อยกว่าค่าปกติ ฝนทิ้งช่วง สำหรับให้ความช่วยเหลือได้ตลอด 24 ชั่วโมง (3) เตรียมความพร้อมเครื่องจักร เครื่องมือให้อยู่ในสภาพพร้อมใช้งานและเข้าช่วยเหลือได้ทันสถานการณ์(4) ติดตามวิเคราะห์พื้นที่เสี่ยงน้ำท่วม ฝนน้อยกว่าค่าปกติด้วยภาพถ่ายดาวเทียม และอากาศยานไร้คนขับ กำหนดแนวทางและเงื่อนไขของการแจ้งเตือนตามระดับความรุนแรงและผลกระทบที่จะเกิดขึ้น(5) การปฏิบัติการฝนหลวงในช่วงฝนทิ้งช่วง | กระทรวงกลาโหม (กห.) อว. กษ. คค. ทส. มท. และสำนักงานตำรวจแห่งชาติ |
| **มาตรการที่ 8 เพิ่มประสิทธิภาพการใช้น้ำและปรับปรุงวิธีการส่งน้ำ (ก่อนฤดูฝน-ตลอดช่วงฤดูฝน)** |
| (1) วางแผนการจัดสรรน้ำให้สอดคล้องกับปริมาณน้ำต้นทุน และส่งเสริมให้ทุกภาคส่วนใช้น้ำอย่างมีประสิทธิภาพ(2) ลดการสูญเสียน้ำโดยการปรับปรุงวิธีการส่งน้ำและซ่อมแซมระบบการส่งน้ำเพื่อเพิ่มศักยภาพการใช้น้ำให้ได้ประโยชน์สูงสุด | กษ. ทส. พน. และ มท. |
| **มาตรการที่ 9 ตรวจความมั่นคงและปลอดภัยคัน/ทำนบ/พนังกั้นน้ำ (ก่อนฤดูฝน-ตลอดช่วงฤดูฝน)** |
| ตรวจสอบความมั่นคง แข็งแรงของคันกั้นน้ำ ทำนบ และพนังกั้นน้ำ และซ่อมแซม/ปรับปรุงให้มีสภาพดี รวมทั้งเตรียมแผนเสริมความสูงหากจำเป็น (แผนชั่วคราว) | อว. กษ. คค. มท. สทนช. และหน่วยงานที่เกี่ยวข้อง |
| **มาตรการที่ 10 จัดเตรียมพื้นที่อพยพและซักซ้อมแผนเผชิญเหตุ (ภายในเดือนพฤษภาคม 2565)** |
| (1) บูรณาการจัดทำแผนปฏิบัติการร่วมกับแผนป้องกันและบรรเทาสาธารณภัยในระดับชาติและในระดับพื้นที่(2) วางแผนจัดเตรียมพื้นที่อพยพและซักซ้อมแผนเผชิญเหตุระดับต่าง ๆ (อย่างน้อยภาคละ 1 พื้นที่) | มท. สทนช. และหน่วยงานที่เกี่ยวข้อง |
| **มาตรการที่ 11 ตั้งศูนย์ส่วนหน้าก่อนเกิดภัย (ตลอดช่วงฤดูฝน)** |
| (1) ตั้งศูนย์บัญชาการบริหารจัดการน้ำส่วนหน้าสำหรับเผชิญเหตุในพื้นที่ เพื่อเตรียมความพร้อมและการบริหารจัดการสถานการณ์ โดยใช้การจัดตั้งศูนย์บัญชาการบริหารจัดการน้ำส่วนหน้าภาคใต้เป็นต้นแบบ(2) บูรณาการการทำงานร่วมกับกลไกการทำงานของแผนป้องกันและบรรเทาสาธารณภัยแห่งชาติ | กห. อว. กษ. ดศ. ทส. มท. สำนักงานปลัดสำนักนายกรัฐมนตรี [สปน. (กรมประชาสัมพันธ์)] สทนช. สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) และหน่วยงานที่เกี่ยวข้อง |
| **มาตรการที่ 12 การสร้างการรับรู้และประชาสัมพันธ์ (ก่อนฤดูฝน-ตลอดช่วงฤดูฝน)** |
| สร้างการรับรู้และประชาสัมพันธ์ในการเตรียมความพร้อมรับสถานการณ์ช่วงฤดูฝน ปี 2565 ให้ทุกภาคส่วนได้รับรู้และเข้าใจผ่านคณะกรรมการลุ่มน้ำ คณะอนุกรรมการทรัพยากรน้ำจังหวัด องค์กรผู้ใช้นำ เครือข่ายต่าง ๆ และประชาชน | มท. สปน. (กรมประชาสัมพันธ์) สทนช. และหน่วยงานที่เกี่ยวข้อง |
| **มาตรการที่ 13 ติดตาม ประเมินผล และปรับมาตรการให้สอดคล้องกับสถานการณ์ภัย (ตลอดช่วงฤดูฝน)** |
| (1) กำหนดประเด็นตัวชี้วัดการดำเนินการ(2) ติดตาม วิเคราะห์ และประเมินสถานการณ์น้ำอย่างใกล้ชิด(3) สรุปผลเพื่อปรับปรุงการดำเนินงาน | สทนช. และทุกหน่วยงาน |

**หมายเหตุ** มาตรการที่ 9 - 11 เป็นมาตรการเพิ่มเติมจากมาตรการรับมือฤดูฝน ปี 2564

 **2. การจัดทำโครงการเพิ่มประสิทธิภาพการบริหารจัดการทรัพยากรน้ำในช่วงฤดูฝน ปี 2565 และการกักเก็บน้ำเพื่อฤดูแล้ง ปี 2565/2566** เพื่อให้สอดคล้องกับการดำเนินการตามมาตรการรับมือฤดูฝน ปี 2565 จำนวน 13 มาตรการ เป็นไปอย่างมีประสิทธิภาพและประสิทธิผล (สทนช. ได้ประสานแจ้งหน่วยงานที่เกี่ยวข้องจัดทำแผนปฏิบัติการที่มีความจำเป็นเร่งด่วนที่จำเป็นต้องดำเนินการให้แล้วเสร็จและสอดคล้องกับมาตรการดังกล่าว แต่ยังไม่มีแหล่งงบประมาณ)

|  |  |
| --- | --- |
| **หัวข้อ** | **รายละเอียด** |
| **วัตถุประสงค์** | (1) เพื่อเพิ่มประสิทธิภาพการระบายน้ำและเตรียมเครื่องจักร เครื่องมือเตรียมพร้อมรับสถานการณ์ฤดูฝน ปี 2565(2) เพื่อเร่งรัดการแก้ไขปัญหาและบรรเทาความเดือดร้อนของประชาชนจากพื้นที่เสี่ยงการเกิดอุทกภัย (3) เพื่อเพิ่มศักยภาพในการกักเก็บน้ำในฤดูฝน ปี 2565/2566 |
| **พื้นที่เป้าหมาย** | (1) พื้นที่เสี่ยงเกิดอุทกภัย ตามที่ สทนช. ร่วมกับหน่วยงานที่เกี่ยวข้องกำหนด (2) พื้นที่เสี่ยงที่มีความจำเป็นต้องดำเนินการแก้ไข/บรรเทาปัญหาโดยเร่งด่วน ตามที่หน่วยงานในพื้นที่จังหวัดเสนอผ่านคณะอนุกรรมการทรัพยากรน้ำจังหวัด |
| **ระยะเวลาดำเนินการ** | 120 วัน นับตั้งแต่ได้รับการจัดสรรงบประมาณ |
| **กิจกรรม และประเภทแผนงานโครงการ** | (1) การซ่อมแซม/ปรับปรุงอาคารชลศาสตร์(2) การปรับปรุง แก้ไขสิ่งกีดขวางทางน้ำ และกำจัดผักตบชวา(3) การขุดลอกคูคลอง(4) การเตรียมพร้อมวางแผนเครื่องจักร เครื่องมือ(5) การเพิ่มปริมาณน้ำต้นทุนเพื่อเก็บกักไว้ใช้ช่วงฤดูแล้ง |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 **พื้นที่หน่วงน้ำ** คือ พื้นที่สำหรับพักน้ำหรือเก็บกักน้ำฝนไว้ชั่วคราว ก่อนที่จะปล่อยระบายลงสู่ระบบระบายน้ำสาธารณะ

**13. เรื่อง รายงานความคืบหน้าในการดำเนินการตามแผนการปฏิรูปประเทศ ตามมาตรา 270 ของรัฐธรรมนูญฯ ครั้งที่ 14 (เดือนตุลาคม-ธันวาคม 2564)**

คณะรัฐมนตรีรับทราบตามที่สำนักงานสภาพัฒนาการเศรษฐกิจและสังคมแห่งชาติ (สศช.) ในฐานะฝ่านเลขานุการคณะกรรมการยุทธศาสตร์ชาติและคณะกรรมการปฏิรูปประเทศเสนอรายงานความคืบหน้าในการดำเนินการตามแผนการปฏิรูปประเทศ ตามมาตรา 270 ของรัฐธรรมนูญแห่งราชอาณาจักรไทย ครั้งที่ 14 (เดือนตุลาคม - ธันวาคม 2564) และเสนอรัฐสภาเพื่อทราบต่อไป

 รายงานดังกล่าวประกอบด้วยสาระสำคัญ 4 ส่วน ได้แก่ **1)** รายงานความคืบหน้าของกิจกรรม Big Rock ภายใต้แผนการปฏิรูปประเทศ (ฉบับปรับปรุง) **2)** ความคืบหน้าของกฎหมายภายใต้แผนการปฏิรูปประเทศ (ฉบับปรับปรุง) **3)** ความคืบหน้าของประเด็นที่รัฐสภาให้ความสนใจเป็นพิเศษ และ **4)** การดำเนินการในระยะต่อไป สรุปได้ดังนี้

 **1. ความคืบหน้าตามแผนการปฏิรูปประเทศระหว่างเดือนตุลาคม - ธันวาคม 2564**

 1.1 **รายงานความคืบหน้าของกิจกรรม Big Rock ภายใต้แผนการปฏิรูปประเทศ (ฉบับปรับปรุง)** สศช. ได้รวบรวมและประมวลผลข้อมูลการดำเนินการปฏิรูปประเทศด้านต่าง ๆ จากการที่หน่วยงานรับผิดชอบหลักได้รายงานความคืบหน้าของการดำเนินการกิจกรรม Big Rock ที่เกี่ยวข้องตามเป้าหมายย่อย (Milestone : MS) ระดับความสำเร็จตามระยะเวลาแล้วเสร็จ ปัญหาและอุปสรรค และข้อเสนอแนะในระบบติดตามและประเมินผลแห่งชาติ (eMENSCR) โดยมี**สถานะความคืบหน้าการดำเนินการของกิจกรรม Big Rock รวมทั้งสิ้น 62 กิจกรรม** ประกอบด้วย **1) กิจกรรมที่ดำเนินการเป็นไปตามแผน รวม 55 กิจกรรม และ 2) กิจกรรมที่ดำเนินการล่าช้ากว่าแผน รวม 7 กิจกรรม** สรุปได้ดังนี้

 1.1.1 **ด้านการเมือง** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมที่เป็นไปตามแผนฯ รวม 3 กิจกรรม** และ**กิจกรรมที่ดำเนินการล่าช้ากว่าแผนฯ รวม 2 กิจกรรม** ได้แก่ กิจกรรมที่ 3 (BR0103) การสร้างความสามัคคีปรองดองสมานฉันท์ของคนในชาติ และกิจกรรมที่ 5 (BR0105) การปรับปรุงโครงสร้างและเนื้อหาของรัฐธรรมนูญเพื่อการปฏิรูป โดยกิจกรรมที่ 3 (BR0103) ซึ่งสำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (ป.ย.ป.) อยู่ระหว่างการศึกษาความเป็นมาของสภาพปัญหาของความขัดแย้งจากกรณีศึกษาทั้งประเทศไทย และต่างประเทศที่เกี่ยวข้องกับการแก้ไขปัญหาความขัดแย้ง รวมทั้งศึกษางานวิจัยที่เกี่ยวข้องกับการแก้ปัญหาความขัดแย้งและการสร้างความปรองดอง โดยหน่วยงานจะต้องเร่งสรุปผลการศึกษาต่าง ๆ สำหรับใช้เป็นแนวทางประกอบการดำเนินการในส่วนที่เกี่ยวข้อง เพื่อให้เป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้เตรียมความพร้อมในการดำเนินโครงการการสร้างความสามัคคีปรองดองสมานฉันท์ของคนในชาติ ซึ่งคาดว่าจะดำเนินการแล้วเสร็จภายในระยะเวลาที่กำหนดไว้

 1.1.2 **ด้านการบริหารราชการแผ่นดิน** ประกอบด้วยกิจกรรม Big Rock รวม 5 กิจกรรม โดยมี**สถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 5 (BR0205) ขจัดอุปสรรคในการจัดซื้อจัดจ้างภาครัฐ และการเบิกจ่ายเงินเพื่อให้เกิดความรวดเร็ว คุ้มค่า โปร่งใส ปราศจากการทุจริต ซึ่งได้มีการดำเนินการเชื่อมโยงระบบฐานข้อมูลการจัดซื้อจัดจ้างของกรมบัญชีกลางกับหน่วยงานที่เกี่ยวข้องในรูปแบบ web service ร่วมกับกรมพัฒนาธุรกิจการค้า กรมเจ้าท่า กรมการขนส่งทางบก กรมศุลกากร โดยเป็นไปตามที่กำหนดไว้ในเป้าหมายย่อยที่ 3 (MS3) ที่กำหนดให้มีการเชื่อมโยงฐานข้อมูลการจัดซื้อจัดจ้างภาครัฐเข้ากับระบบของหน่วยงานตรวจสอบและหน่วยงานอื่น ๆ ที่เกี่ยวข้อง

 1.1.3 **ด้านกฎหมาย** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมที่เป็นไปตามแผนฯ รวม 3 กิจกรรม** และ**มีกิจกรรมที่ดำเนินการล่าช้ากว่าแผนฯ รวม 2 กิจกรรม** ได้แก่ กิจกรรมที่ 2 (BR0302) จัดให้มีกลไกทางกฎหมายเพื่อให้มีการพิจารณาปรับเปลี่ยนโทษทางอาญาที่ไม่ใช่ความผิดร้ายแรงให้เป็นโทษปรับเป็นพินัย เพื่อลดผลกระทบต่อสิทธิและเสรีภาพของประชาชน และกิจกรรมที่ 5 (BR0305) จัดทำประมวลกฎหมายเพื่อรวบรวมกฎหมายเรื่องเดียวกันไว้ด้วยกันเพื่อความสะดวกในการใช้งาน โดยกิจกรรมที่ 5 (BR0305) ซึ่งสำนักงานคณะกรรมการกฤษฎีกาอยู่ระหว่างการสร้างความรู้ความเข้าใจให้แก่หน่วยงานภาครัฐต่อ**ร่างพระราชบัญญัติว่าด้วยการจัดทำประมวลกฎหมายและกฎเพื่อให้ประชาชนเข้าถึงได้โดยสะดวก พ.ศ. ....** และรับฟังความคิดเห็นเพิ่มเติมตามข้อสั่งการของรองนายกรัฐมนตรีก่อนเสนอร่างดังกล่าวให้คณะรัฐมนตรีพิจารณา โดยหน่วยงานจะต้องเร่งดำเนินการในส่วนที่เกี่ยวข้องให้แล้วเสร็จและนำเสนอตามขั้นตอนของกฎหมายต่อไป เพื่อให้เป็นไปตามที่กำหนดไว้ในเป้าหมายย่อยที่ 1 (MS1) ที่ให้เสนอร่างพระราชบัญญัติดังกล่าวต่อรัฐสภา ซึ่งคาดว่าจะดำเนินการแล้วเสร็จภายในระยะเวลาที่กำหนดไว้

 1.1.4 **ด้านกระบวนการยุติธรรม** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมที่เป็นไปตามแผนฯ รวม 4 กิจกรรม** และ**มีกิจกรรมที่ดำเนินการล่าช้ากว่าแผนฯ รวม 1 กิจกรรม** ได้แก่ กิจกรรมที่ 3 (BR0403) การจัดหาทนายความอาสาประจำสถานีตำรวจให้ครบทุกสถานีทั่วประเทศ ซึ่งปัจจุบันสภาทนายความได้จัดให้มีทนายความให้คำปรึกษาในสถานีตำรวจเรียบร้อยแล้ว จำนวน 203 สถานี จาก 1,482 สถานี ซึ่งหน่วยงานจะต้องเร่งดำเนินการในส่วนที่เกี่ยวข้อง เพื่อให้เป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้ขยายผลให้มีทนายความให้คำปรึกษาในสถานีตำรวจไม่น้อยกว่าร้อยละ 50 ของสถานีตำรวจทั่วประเทศ ซึ่งคาดว่าจะดำเนินการแล้วเสร็จภายในระยะเวลาที่กำหนดไว้

 1.1.5 **ด้านเศรษฐกิจ** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 1 (BR0501) การสร้างเกษตรมูลค่าเพิ่ม ซึ่งกระทรวงเกษตรและสหกรณ์ได้มีการส่งเสริมให้เกษตรกรปรับเปลี่ยนพื้นที่จากการทำเกษตรมูลค่าต่ำ และไม่เหมาะสมกับพื้นที่ไปสู่การปลูกพืชเลี้ยงปศุสัตว์ และประมงที่มีมูลค่าสูงผ่านการวางแผนการผลิตของกลุ่มแปลงใหญ่เป้าหมาย โดยอยู่ระหว่างสร้างกระบวนการมีส่วนร่วมและถ่ายทอดองค์ความรู้ในการวิเคราะห์จัดทำแผนรายแปลงและจัดทำแผนธุรกิจร่วมกันของสมาชิกในแปลงใหญ่ด้านพืช ประมง ปศุสัตว์ และด้านอื่น ๆ ซึ่งเป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้มีการปรับเปลี่ยนพื้นที่จากการทำเกษตรมูลค่าต่ำและไม่เหมาะสมกับพื้นที่ไปสู่การปลูกพืชเลี้ยงปศุสัตว์ และประมงที่มีมูลค่าสูง โดยคาดว่าจะแล้วเสร็จภายในระยะเวลาที่กำหนดไว้

 1.1.6 **ด้านทรัพยากรธรรมชาติและสิ่งแวดล้อม** ประกอบด้วยกิจกรรม Big Rock รวม 4 กิจกรรม โดย**มีสถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 4 (BR0604) ปฏิรูประบบการบริหารจัดการเขตควบคุมมลพิษ กรณีเขตควบคุมมลพิษมาบตาพุด ซึ่งหน่วยงานได้มีการทบทวนผลการปฏิบัติตามมาตรการของเขตควบคุมมลพิษ การจัดลำดับความสำคัญของผลกระทบสิ่งแวดล้อมในเขตควบคุมมลพิษ การกำกับติดตามผลการดำเนินงานพื้นที่เขตควบคุมมลพิษจังหวัดระยอง และการศึกษาและจัดทำข้อเสนอการออกกฎระเบียบในการลงโทษ/เก็บค่าใช้จ่ายเพื่อการป้องกันและฟื้นฟูสิ่งแวดล้อมจากผู้ก่อมลพิษในเขตควบคุมมลพิษตลอดจนการประสานติดตามการดำเนินการตามแผนปฏิบัติการและมาตรการลดและขจัดมลพิษที่ได้รับการปรับปรุงแล้ว โดยเป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้คุณภาพสิ่งแวดล้อมในพื้นที่เขตควบคุมมลพิษมาบตาพุดเป็นไปตามค่าเกณฑ์มาตรฐานและกฎหมายที่เกี่ยวข้อง

 1.1.7 **ด้านสาธารณสุข** ประกอบด้วยกิจกรรม Big Rock ทั้งหมด 5 กิจกรรม โดย**มีสถานะความคืบหน้าของกิจกรรมเป็นไปตามแผนทั้งหมด** เช่น กิจกรรมที่ 1 (BR0701) การปฏิรูปการจัดการภาวะฉุกเฉินด้านสาธารณสุข รวมถึงโรคระบาดระดับชาติและโรคอุบัติใหม่ เพื่อความมั่นคงแห่งชาติด้านสุขภาพ ซึ่งกระทรวงสาธารณสุขได้มีการจัดตั้งศูนย์ปฏิบัติการฉุกเฉินด้านการแพทย์และสาธารณสุข และมีคำสั่งแต่งตั้งคณะทำงานเฉพาะกิจครบทั้ง 76 จังหวัด เพื่อเป็นกลไกบริหารสถานการณ์แผนการป้องกันและบรรเทาสาธารณภัยแห่งชาติ โดยเป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้มีกลไกบริหารสถานการณ์และบัญชาการเหตุการณ์ที่สอดคล้องเชื่อมโยงกับแผนการป้องกัน และบรรเทาสาธารณภัยแห่งชาติ

 1.1.8 **ด้านสื่อสารมวลชน เทคโนโลยีสารสนเทศ** ประกอบด้วยกิจกรรม Big Rock รวม 3 กิจกรรม โดย**มีสถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 1 (BR0801) การพัฒนาระบบคลังข้อมูลข่าวสารเพื่อการประชาสัมพันธ์เชิงรุกและการจัดการ Fake News ซึ่งกระทรวงดิจิทัลเพื่อเศรษฐกิจและสังคมมีการดำเนินโครงการศูนย์ประสานงานและแก้ไขปัญหาข่าวปลอม และกรมประชาสัมพันธ์ มีการดำเนินโครงการพัฒนาคลังข้อมูลข่าวสารเพื่อประชาสัมพันธ์ภาครัฐเชิงรุก ซึ่งพัฒนาระบบคลังข้อมูลอัจฉริยะ เพื่อการวิเคราะห์การประชาสัมพันธ์ภาครัฐเชิงรุก รวบรวมข้อมูลมาจัดเก็บไว้ในคลังข้อมูลข่าวสารในรูปแบบที่สามารถนำไปใช้ประโยชน์ได้ทันที โดยเป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้มีการจัดการคลังข้อมูลและการประชาสัมพันธ์ข้อมูลข่าวสารที่ถูกต้อง ผ่านการตรวจสอบและได้รับการยืนยันภาครัฐอย่างมีประสิทธิภาพ ซึ่งคาดว่าจะแล้วเสร็จภายในระยะเวลาที่กำหนดไว้

 1.1.9 **ด้านสังคม** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 2 (BR0902) ผลักดันให้มีฐานข้อมูลทางสังคมและคลังความรู้ในระดับพื้นที่ เพื่อให้สามารถจัดสวัสดิการและสร้างโอกาสในการประกอบอาชีพที่ตรงตามความต้องการของกลุ่มเป้าหมาย ซึ่งกรมการปกครองมีการจัดทำโครงการพัฒนาตำบลแบบบูรณาการ โดยการจ้างงานประชาชนในตำบล อำเภอ ที่จบการศึกษาระดับปริญญาตรีหรือเทียบเท่าในทุกตำบล (7,255 ตำบล) เพื่อเก็บข้อมูลการพัฒนาพื้นที่แบบบูรณาการ (Data Base) ที่มีประสิทธิภาพสำหรับการวางแผนพัฒนาพื้นที่ในทุกระดับ โดยเป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้มีระบบการจัดเก็บข้อมูลและจัดทำฐานข้อมูลกลางทางสังคมที่มีการบูรณาการในระดับพื้นที่

 1.1.10 **ด้านพลังงาน** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 2 (BR1002) การพัฒนาศูนย์สารสนเทศพลังงาน ซึ่งสำนักงานนโยบายและแผนพลังงาน (สนพ.) ได้ดำเนินการจัดตั้งศูนย์สารสนเทศพลังงานแห่งชาติเป็นหน่วยงานภายใต้ สนพ. เรียบร้อยแล้ว เมื่อวันที่ 28 ธันวาคม 2563 รวมทั้งได้มีคำสั่งมอบหมายให้ข้าราชการไปปฏิบัติหน้าที่ที่ศูนย์ฯ ตามโครงสร้างกลุ่มงานแล้วเมื่อวันที่ 5 สิงหาคม 2564 โดยเป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้มีศูนย์สารสนเทศพลังงานแห่งชาติภายใต้กระทรวงพลังงาน

 1.1.11 **ด้านการป้องกันและปราบปรามการทุจริตและประพฤติมิชอบ** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมที่เป็นไปตามแผนฯ รวม 4 กิจกรรม** และ**มีกิจกรรมที่ดำเนินการล่าช้ากว่าแผนฯ รวม 1 กิจกรรม** ได้แก่ กิจกรรมที่ 2 (BR1102) การพัฒนาการเข้าถึงข้อมูลข่าวสารและระบบคุ้มครองผู้แจ้งเบาะแสการทุจริตที่มีประสิทธิภาพ ซึ่งหน่วยงานได้มีการศึกษาทบทวนพระราชบัญญัติข้อมูลข่าวสารของราชการ พ.ศ. 2540 และกฎหมายที่เกี่ยวข้องเพื่อให้ประชาชนเข้าถึงข้อมูลข่าวสารได้ง่าย และจัดส่งไปยังสำนักเลขาธิการคณะรัฐมนตรีเพื่อพิจารณา ซึ่งปัจจุบันอยู่ระหว่างการหารือคณะกรรมการกฤษฎีกาก่อนจะเสนอตามขั้นตอนของกฎหมายต่อไป ซึ่งหน่วยงานต้องเร่งผลักดันการออกกฎหมายในส่วนที่เกี่ยวข้องให้แล้วเสร็จ เพื่อให้เป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้ประชาชนในวงกว้างสามารถเข้าถึงข้อมูลข่าวสารได้โดยสะดวกผ่านการผลักดันการออกกฎหมายว่าด้วยข้อมูลข่าวสารสาธารณะที่ประชาชนควรได้รับทราบข้อมูลข่าวสารโดยไม่ต้องร้องขอและหน่วยงานภาครัฐต้องเปิดเผยข้อมูลในครอบครองผ่านดิจิทัลแพลตฟอร์ม ซึ่งคาดว่าจะดำเนินการแล้วเสร็จภายในระยะเวลาที่กำหนดไว้

 1.1.12 **ด้านการศึกษา** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมที่เป็นไปตามแผนฯ รวม 4 กิจกรรม** และ**กิจกรรมที่มีการดำเนินการล่าช้ากว่าแผน รวม 1 กิจกรรม** ได้แก่ กิจกรรมที่ 4 (BR1204) การจัดอาชีวศึกษาระบบทวิภาคีและระบบอื่น ๆ ที่เน้นการฝึกปฏิบัติอย่างเต็มรูปแบบนำไปสู่การจ้างงานและการสร้างงาน ซึ่งหน่วยงานที่เกี่ยวข้องอยู่ระหว่างการส่งเสริมการขับเคลื่อนการบริหารจัดการความร่วมมือในอาชีวศึกษาระบบทวิภาคีให้มีคุณภาพโดยใช้พื้นที่เป็นฐาน และการพัฒนาสมรรถนะครูให้มีความเป็นเลิศและเชี่ยวชาญเฉพาะ (Excellent Teacher) โดยหน่วยงานจะต้องเร่งดำเนินการในส่วนที่เกี่ยวข้อง เพื่อให้เป็นไปตามที่กำหนดไว้ในเป้าหมายย่อยที่ 1 (MS1) ที่กำหนดให้มีพัฒนาระบบความร่วมมือการจัดอาชีวศึกษาระบบทวิภาคีและระบบอื่น ๆ ที่เน้นการฝึกปฏิบัติอย่างเต็มรูป ซึ่งคาดว่าจะดำเนินการแล้วเสร็จภายในระยะเวลาที่กำหนดไว้

 1.1.13 **ด้านวัฒนธรรม กีฬา แรงงาน และการพัฒนาทรัพยากรมนุษย์** ประกอบด้วยกิจกรรม Big Rock รวม 5 กิจกรรม โดย**มีสถานะความคืบหน้าของกิจกรรมเป็นไปตามแผนฯ ทั้งหมด** เช่น กิจกรรมที่ 5 (BR1305) การบริหารจัดการศักยภาพบุคลากรของประเทศ โดยสำนักงาน ก.พ. ได้ดำเนินการจัดสรรทุนรัฐบาลในสาขาวิชาที่สอดคล้องกับยุทธศาสตร์และการปฏิรูปประเทศ (สาขาวิชาที่ขาดแคลน: Digital Transformation) ด้าน Data Science และ Cyber security เพื่อทำงานด้านความปลอดภัยทางไซเบอร์ในส่วนราชการ ซึ่งเป็นไปตามที่กำหนดไว้ในเป้าหมายย่อยที่ 2 (MS2) ที่กำหนดให้มีระบบทุนการศึกษาของรัฐบาลเพื่อดึงดูดผู้มีศักยภาพสูงเข้าสู่ภาครัฐ (Talent Attraction)

 **2. ความคืบหน้ากฎหมายภายใต้แผนการปฏิรูปประเทศ (ฉบับปรับปรุง) ณ สิ้นเดือนธันวาคม 2564** จากกฎหมายภายใต้แผนการปฏิรูปประเทศ (ฉบับปรับปรุง) **รวมทั้งสิ้น 45 ฉบับ** ซึ่งมีสถานะความคืบหน้าของกฎหมาย ประกอบด้วย **(1) ดำเนินการแล้วเสร็จรวม 2 ฉบับ** ได้แก่ พระราชบัญญัติการเข้าชื่อเสนอกฎหมาย พ.ศ. 2564 และระเบียบกระทรวงมหาดไทยว่าด้วยคณะกรรมการชุมชนของเทศบาล พ.ศ. 2564 และ **(2) อยู่ระหว่างการดำเนินการ รวม 43 ฉบับ** โดยมีสถานะความคืบหน้าในการจัดทำ/ปรับปรุงกฎหมายภายใต้แผนการปฏิรูปประเทศ (ฉบับปรับปรุง) ไปในทิศทางที่ดีขึ้นจากการรายงานความคืบหน้าฯ ครั้งที่ 13 (เดือนกรกฎาคม - กันยายน 2564) ทั้งนี้ สศช. จะประสานหน่วยงานผู้รับผิดชอบเพื่อเร่งรัดดำเนินการจัดทำ/ปรับปรุงกฎหมายภายใต้แผนการปฏิรูปประเทศ (ฉบับปรับปรุง) และเสนอตามขั้นตอนของกฎหมายต่อไป โดยมีรายละเอียดสรุปได้ ดังนี้

|  |  |  |  |
| --- | --- | --- | --- |
| **แผนการปฏิรูปประเทศ (ฉบับปรับปรุง)** | **จำนวน****กฎหมาย****(ฉบับ)** | **อยู่ระหว่างการดำเนินการ** | **แล้ว****เสร็จ** |
| **หน่วยงาน****ของรัฐ****จัดทำร่าง****กฎหมาย** | **สลค.****พิจารณา****เพื่อเสนอ ครม. เห็นชอบหลักการ** | **สคก. ให้****ความเห็น****ต่อร่าง****กฎหมาย** | **รัฐสภา****พิจารณาร่าง****กฎหมายก่อน****ประกาศใช้** |
| 1. ด้านการเมือง | 2 | 2 |  |  |  |  |
| 2. ด้านการบริหารราชการแผ่นดิน | 2 | 2 |  |  |  |  |
| 3. ด้านกฎหมาย | 5 | 3 |  |  | 1 | 1 |
| 4. ด้านกระบวนการยุติธรรม | 1 |  |  |  | 1 |  |
| 5. ด้านเศรษฐกิจ | 7 | 3 | 4 |  |  |  |
| 6. ด้านทรัพยากรธรรมชาติและสิ่งแวดล้อม | 1 | 1 |  |  |  |  |
| 7. ด้านสาธารณสุข | 1 |  |  | 1 |  |  |
| 8. ด้านสื่อสารมวลชน เทคโนโลยีสารสนเทศ | 2 | 1 | 1 |  |  |  |
| 9. ด้านสังคม  | 4 | 2 |  | 1 |  | 1 |
| 10. ด้านพลังงาน | 8 | 8 |  |  |  |  |
| 11. ด้านการป้องกันและปราบปรามการทุจริตและประพฤติมิชอบ | 10 | 8 |  | 2 |  |  |
| 12. ด้านการศึกษา | 1 |  |  |  | 1 |  |
| 13. ด้านวัฒนธรรม กีฬา แรงงานและการพัฒนาทรัพยากรมนุษย์ | 1 | 1 |  |  |  |  |
| **รวมจำนวนกฎหมาย (ฉบับ)** | **45** | **31** | **5** | **4** | **3** | **2** |

 **3. ความคืบหน้าของประเด็นที่รัฐสภาให้ความสนใจเป็นพิเศษ** สมาชิกวุฒิสภาและสมาชิกสภาผู้แทนราษฎรได้อภิปรายตั้งข้อสังเกตและข้อเสนอแนะต่อการรายงานความคืบหน้าฯ (เดือนกรกฎาคม - กันยายน 2564) ซึ่ง สศช. ได้รวบรวมรายละเอียดการดำเนินการตามประเด็นข้อสังเกตและข้อเสนอแนะที่เกี่ยวข้องกับแผนการปฏิรูปประเทศ ทั้ง 13 ด้าน ในรายงานความคืบหน้าฯ (เดือนตุลาคม - ธันวาคม 2564) เรียบร้อยแล้ว

 ทั้งนี้ ข้อสังเกตและข้อเสนอแนะในการขับเคลื่อนการดำเนินการตามยุทธศาสตร์ชาติและแผนการปฏิรูปประเทศในระยะเร่งด่วนปีงบประมาณ พ.ศ. 2565 และระยะปานกลาง พ.ศ. 2566 - 2570 เพื่อให้เห็นผลการดำเนินการตามเป้าหมายยุทธศาสตร์ชาติ และผลสัมฤทธิ์ตามเป้าหมายการปฏิรูปประเทศตามมาตรา 259 ของรัฐธรรมนูญฯ ในระยะเวลา 5 ปี โดย สศช. ได้นำประเด็นข้อสังเกตและข้อเสนอแนะดังกล่าวไปใช้เป็นแนวทางการขับเคลื่อนการดำเนินการเพื่อนำไปสู่การบรรลุเป้าหมายได้อย่างเป็นรูปธรรม เช่น **(1)** การจัดทำคู่มือการจัดทำแผนปฏิบัติราชการรายปี แผนปฏิบัติราชการระยะ 5 ปี และแผนปฏิบัติการด้านต่าง ๆ เพื่อให้หน่วยงานของรัฐใช้เป็นเครื่องมือในการวางแผนและจัดทำแผนการดำเนินการที่สามารถขับเคลื่อนเป้าหมายของยุทธศาสตร์ชาติ แผนแม่บทภายใต้ยุทธศาสตร์ชาติ และแผนการปฏิรูปประเทศได้อย่างมีประสิทธิภาพ **(2)** การจัดทำคู่มือโครงการเพื่อขับเคลื่อนการบรรลุเป้าหมายตามยุทธศาสตร์ชาติ เพื่อสร้างความเข้าใจให้แก่หน่วยงานของรัฐในการจัดทำโครงการฯ ที่มีประสิทธิภาพ ครบถ้วน และสมบูรณ์ รวมทั้งสามารถปิดช่องว่างเชิงนโยบายและยกระดับการพัฒนาในแต่ละเป้าหมาย เพื่อให้เสนอเป็นโครงการเพื่อขับเคลื่อนการบรรลุเป้าหมายตามยุทธศาสตร์ชาติได้อย่างแท้จริงต่อไป และ **(3)** การจัดประชุมเชิงปฏิบัติการการจัดทำโครงการเพื่อขับเคลื่อนการบรรลุเป้าหมายตามยุทธศาสตร์ชาติ เพื่อให้หน่วยงานของรัฐเกิดความตระหนักรู้ความเข้าใจในหลักการของการจัดทำโครงการฯ และมีส่วนร่วมในกระบวนการ/ขั้นตอนการจัดทำโครงการฯ รวมทั้งสามารถถ่ายทอดองค์ความรู้และความเข้าใจในการจัดทำโครงการฯ ภายในหน่วยงานของตนเอง และสามารถจัดทำโครงการเพื่อขับเคลื่อนการบรรลุเป้าหมายตามยุทธศาสตร์ชาติได้อย่างแท้จริงนำไปสู่การบรรลุผลสัมฤทธิ์ตามเป้าหมายของยุทธศาสตร์ชาติภายในกรอบระยะเวลาที่กำหนดไว้ได้อย่างเป็นรูปธรรมและยั่งยืน

 **4. การดำเนินการในระยะต่อไป**

 **สศช. จะดำเนินการประสานและบูรณาการร่วมกับคณะกรรมการปฏิรูปประเทศ หน่วยงานรับผิดชอบหลัก และหน่วยงานร่วมดำเนินการกิจกรรม Big Rock** เพื่อเร่งรัดการขับเคลื่อนการดำเนินการ การกำกับ ติดตามการดำเนินโครงการภายใต้กิจกรรม Big Rock ให้แล้วเสร็จภายในกรอบระยะเวลาที่กำหนด **รวมทั้งหน่วยงานรับผิดชอบโครงการต้องนำเข้าข้อมูล แผนงาน/โครงการในระบบ eMENSCR ให้ครบถ้วน** พร้อมทั้งรายงานความก้าวหน้าการดำเนินการในระดับโครงการ และหน่วยงานรับผิดชอบหลักต้องรายงานความก้าวหน้าในระดับเป้าหมายย่อย (MS) ในระบบ eMENSCR อย่างต่อเนื่องในทุกสิ้นไตรมาส เพื่อให้มีข้อมูลที่เพียงพอในการติดตามเร่งรัดการขับเคลื่อนการดำเนินโครงการตามกิจกรรม Big Rock ได้อย่างตรงจุดและเกิดผลสัมฤทธิ์ตามเป้าหมาย ตัวชี้วัดอย่างเป็นรูปธรรม สำหรับการสรุปประมวลข้อมูลดังกล่าวประกอบการจัดทำรายงานความคืบหน้าตามมาตรา 270 เสนอต่อคณะรัฐมนตรีและรายงานรัฐสภาทราบในรอบการรายงานต่อไป

**14. เรื่อง การผ่อนปรนมาตรการภาษีนำเข้าข้าวโพดเลี้ยงสัตว์ ภายใต้องค์การการค้าโลก (WTO) ในโควตา**

 คณะรัฐมนตรีมีมติเห็นชอบการผ่อนปรนมาตรการภาษีนำเข้าข้าวโพดเลี้ยงสัตว์ ภายใต้องค์การการค้าโลก (WTO) ในโควตา ตามมติคณะกรรมการนโยบายอาหารเมื่อวันที่ 2 พฤษภาคม 2565 ตามที่คณะกรรมการนโยบายอาหารเสนอ

 **สาระสำคัญ**

 1. กระทรวงพาณิชย์ ได้มีการหารือร่วมกับทุกภาคส่วน ประกอบด้วย หน่วยงานภาครัฐ ภาคเกษตรกรผู้ปลูก เกษตรกรผู้เลี้ยง ผู้รวบรวม และผู้ผลิตอาหารสัตว์ มาโดยตลอด ในการแก้ไขปัญหาและบริหารจัดการวัตถุดิบอาหารสัตว์เพื่อเป็นการลดภาระต้นทุนการผลิตอาหารสัตว์อันจะช่วยผ่อนคลายสถานการณ์ต้นทุนในภาคปศุสัตว์และส่งผลให้ประชาชนไม่ต้องรับภาระราคาสินค้าปศุสัตว์ที่เพิ่มขึ้น โดยพิจารณาข้อมูลที่เกี่ยวข้อง ได้แก่ ปริมาณผลผลิต ข้อมูลสต็อกข้าวโพดเลี้ยงสัตว์และวัตถุดิบทดแทน และความต้องการใช้ข้าวโพดเลี้ยงสัตว์ในการผลิตอาหารสัตว์ในช่วงเดือนเมษายน - กรกฎาคม 2565 โดยเมื่อวันที่ 29 เมษายน 2565 ทุกฝ่ายได้มีข้อยุติร่วมกันว่า ปริมาณข้าวโพดเลี้ยงสัตว์ที่ยังไม่เพียงพอ มีประมาณ 1.20 ล้านตัน และเห็นควรเสนอให้มีการผ่อนปรนมาตรการ ดังนี้

 1.1 มาตรการนำเข้าข้าวสาลี : เห็นควรผ่อนปรนเงื่อนไขการนำเข้าข้าวสาลีโดยยกเว้นการซื้อข้าวโพดเลี้ยงสัตว์ในประเทศ 3 ส่วน ต่อการนำเข้าข้าวสาลีได้ 1 ส่วน เป็นการชั่วคราว ระหว่างเดือนพฤษภาคม - กรกฎาคม 2565 ทั้งนี้ หากมีการนำเข้าข้าวโพดเลี้ยงสัตว์ ข้าวสาลี ข้าวบาร์เลย์ นับตั้งแต่เดือนเมษายน 2565 เป็นต้นมา รวมกันทุกช่องทางในปริมาณ 1.20 ล้านตัน ให้สิ้นสุดการผ่อนปรนและกลับไปใช้มาตรการเดิม

 1.2 มาตรการภาษีนำเข้าข้าวโพดเลี้ยงสัตว์ภายใต้ WTO ในโควตา : เห็นควรผ่อนปรนจาก

 **เดิม** ให้ อศส. เป็นผู้นำเข้าเพียงผู้เดียว ในอัตราภาษีร้อยละ 20 ปริมาณไม่เกิน 54,700 ตัน

 **เป็น** ให้ อคส. และผู้นำเข้าทั่วไป เป็นผู้นำเข้าได้ ระหว่างเดือนพฤษภาคม 2565 ในอัตราภาษีร้อยละ 0 ปริมาณไม่เกิน 0.6 ล้านตัน (หรือ ร้อยละ 50 ของความต้องการใช้ข้าวโพดเลี้ยงสัตว์และวัตถุดิบทดแทน)

 2. **เมื่อวันที่ 2 พฤษภาคม 2565** คณะกรรมการนโยบายและบริหารจัดการข้าวโพดเลี้ยงสัตว์

(นบขพ.) ในการประชุม ครั้งที่ 2/2565 มีมติ ดังนี้

 2.1 เห็นชอบการผ่อนปรนมาตรการนำเข้าข้าวสาลี และมาตรการภาษีนำเข้าข้าวโพด

เลี้ยงสัตว์ภายใต้ WTO ในโควตา

 2.2 เห็นชอบการแต่งตั้งคณะอนุกรรมการพิจารณาตรวจสอบการนำเข้าข้าวโพดเลี้ยงสัตว์และวัตถุดิบทดแทน (ข้าวสาลีและข้าวบาร์เลย์)

 2.3 เห็นชอบให้นำเสนอคณะกรรมการนโยบายอาหารพิจารณาในส่วนที่เกี่ยวข้องต่อไป

 3. **เมื่อวันที่ 2 พฤษภาคม 2565** คณะกรรมการนโยบายอาหาร ในการประชุมครั้งที่ 1/2565 (ครั้งที่ 80) ได้มีมติเห็นชอบการผ่อนปรนมาตรการภาษีนำเข้าข้าวโพดเลี้ยงสัตว์ภายใต้องค์การการค้าโลก (WTO) ในโควตา ซึ่งเป็นไปตามมติ นบขพ. ครั้งที่ 2/2565 วันที่ 2 พฤษภาคม 2565 ดังนี้

 **เดิม** ให้ อคส. เป็นผู้นำเข้าเพียงผู้เดียว ในอัตราภาษีร้อยละ 20 ปริมาณไม่เกิน 54,700 ตัน

 **เป็น** ให้ อคส. และผู้นำเข้าทั่วไป เป็นผู้นำเข้าได้ ระหว่างเดือนพฤษภาคม-กรกฎาคม 2565 ในอัตราภาษีร้อยละ 0 ปริมาณไม่เกิน 0.6 ล้านตัน (หรือ ร้อยละ 50 ของความต้องการใช้ข้าวโพดเลี้ยงสัตว์และวัตถุดิบทดแทน)

 ทั้งนี้ มอบกระทรวงการคลัง (กรมศุลกากร) นำประกาศกระทรวงการคลังที่เกี่ยวข้องกับอัตราภาษีนำเข้าข้าวโพดเลี้ยงสัตว์ พิกัดอัตราศุลกากรประเภทย่อย 1005.9099 รหัส 001 เพื่อใช้ในอุตสาหกรรมการผลิตเป็นวัตถุดิบอาหารสัตว์ เสนอคณะรัฐมนตรีเห็นชอบ และกระทรวงพาณิชย์ (กรมการค้าต่างประเทศ) ออกระเบียบกระทรวงพาณิชย์ที่เกี่ยวข้อง

**15. เรื่อง โครงการประกันภัยข้าวโพดเลี้ยงสัตว์ ปีการผลิต 2565**

คณะรัฐมนตรีมีมติเห็นชอบตามที่กระทรวงการคลังเสนอ ดังนี้

 1. เห็นชอบการดำเนินโครงการประกันภัยข้าวโพดเลี้ยงสัตว์ (โครงการฯ) ปีการผลิต 2565 ตามสาระสำคัญที่คณะกรรมการนโยบายและบริหารจัดการข้าวโพดเลี้ยงสัตว์ (นบขพ.) มีมติให้ความเห็นชอบการดำเนินโครงการฯ ปีการผลิต 2565 ซึ่งมีพื้นที่เป้าหมายรวม Tier 1 และ Tier 2 จำนวน 2.12 ล้านไร่ ภายใต้วงเงินงบประมาณจำนวน 224,442,600 บาท

 2. เห็นชอบให้ธนาคารเพื่อการเกษตรและสหกรณ์การเกษตร (ธ.ก.ส.) ทดรองจ่ายเงินอุดหนุนค่าเบี้ยประกันภัยแทนรัฐบาล และเบิกเงินชดเชยตามจำนวนที่จ่ายจริงพร้อมด้วยอัตราต้นทุนเงิน ในอัตราต้นทุนทางการเงินของ ธ.ก.ส. ประจำไตรมาสบวก 1 ต่อปี (ปัจจุบันเท่ากับร้อยละ 1.98) ในปีงบประมาณถัดไป โดยให้มีการปรับเปลี่ยนอัตราต้นทุนทางการเงินตามอัตราที่แท้จริงทุกไตรมาส ซึ่งคิดเป็นจำนวนเงินในอัตราปัจจุบันรวม 228,886,563.48 บาท

 3. มอบหมายให้ ธ.ก.ส. ดำเนินการ ดังนี้

 3.1 ขายกรมธรรม์ประกันภัยข้าวโพดเลี้ยงสัตว์ ปีการผลิต 2565 ให้ได้ตามเป้าหมายและตามกำหนดเวลาการเอาประกันภัยของเกษตรกรทั้งในส่วน Tier 1 และ Tier 2

 3.2 บริหารจัดการความเสี่ยงในแต่ละพื้นที่ให้สอดคล้องกับหลักการประกันภัย

 3.3 ร่วมกับสำนักงาน คปภ. สมาคมประกันวินาศภัยไทย (สมาคมฯ) และหน่วยงานที่เกี่ยวข้องประชาสัมพันธ์โครงการฯ รวมทั้งให้ความรู้ด้านการประกันภัยให้แก่เกษตรกรและบุคคลที่เกี่ยวข้องเพื่อสร้างความตระหนักรู้ในความสำคัญของการประกันภัย

 4. มอบหมายให้กรมส่งเสริมการเกษตร กระทรวงเกษตรและสหกรณ์ ประสานงานกับ ธ.ก.ส. และสมาคมฯ ดำเนินการเชื่อมโยงข้อมูลเอกสารทะเบียนเกษตรกร แบบประมวลรวบรวมความเสียหายและการช่วยเหลือเกษตรกรผู้ประสบภัย (แบบ กษ 02) แบบรายงานข้อมูลความเสียหายจริงของเกษตรกร 2 (แบบ กษ 02 เพื่อการประกันภัย) และข้อมูลผังแปลงเกษตรกรรมดิจิทัลที่ขึ้นทะเบียนเกษตรกร ตลอดจนดำเนินการปรับปรุงประสิทธิภาพของระบบฐานข้อมูลสารสนเทศที่เกี่ยวข้องกับโครงการฯ เพื่อรองรับการจ่ายค่าสินไหมทดแทนให้รวดเร็วและถูกต้องมากขึ้น พร้อมทั้งเก็บข้อมูลพื้นที่ประสบภัยตามระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 (ระเบียบกระทรวงการคลังฯ) และรายงานข้อมูลดังกล่าวให้สำนักงานเศรษฐกิจการคลัง (สศค.) เพื่อใช้ประโยชน์ต่อไป

 5. มอบหมายให้สมาคมฯ พิจารณากำหนดรูปแบบการประเมินความเสียหายแก่เกษตรกรที่ได้รับความเสียหายแต่มิได้อยู่ในเขตพื้นที่ที่มีการประกาศเขตการให้ความช่วยเหลือผู้ประสบภัยพิบัติกรณีฉุกเฉินตามระเบียบกระทรวงการคลังฯ ร่วมกับ ธ.ก.ส. และหน่วยงานที่เกี่ยวข้องเพื่อพิจารณาดำเนินการช่วยเหลือเยียวยาต่อไป ทั้งนี้ ให้พิจารณานำวิธีการประเมินความเสียหายในรูปแบบเชิงวิทยาศาสตร์หรือเทคโนโลยีมาใช้ร่วมด้วย

 6. มอบหมายให้สำนักงาน คปภ. ปรับปรุงกรมธรรม์ประกันภัยข้าวโพดเลี้ยงสัตว์ให้เป็นไปตามรูปแบบและหลักเกณฑ์ของการรับประกันภัยของโครงการฯ ปีการผลิต 2565 รวมทั้งอนุมัติกรมธรรม์และอัตราเบี้ยประกันภัยให้แล้วเสร็จและสามารถเริ่มรับประกันภัยในปีการผลิต 2565 ได้ทันทีภายหลังคณะรัฐมนตรีได้ให้ความเห็นชอบ รวมทั้งดำเนินการสร้างความรู้ความเข้าใจและประชาสัมพันธ์โครงการฯ ปีการผลิต 2565 และในปีการผลิตต่อ ๆ ไป ในภาพรวมแบบเชิงรุกอย่างต่อเนื่องร่วมกับหน่วยงานที่เกี่ยวข้องต่อไป

 **สาระสำคัญ**

หลักการและรายละเอียดการดำเนินโครงการฯ ปีการผลิต 2565 ที่ นบขพ. ได้มีมติให้ความเห็นชอบในการประชุม ครั้งที่ 1/2565 เมื่อวันที่ 7 เมษายน 2565 ดังนี้

|  |  |
| --- | --- |
| **หัวข้อ** | **โครงการฯ ปีการผลิต 2565** |
| **อัตราเบี้ยประกันภัยพื้นฐาน (Tier 1)** (ไม่รวมอากรแสตมป์และภาษีมูลค่าเพิ่ม) **และพื้นที่เป้าหมาย** | ลูกค้าสินเชื่อ ธ.ก.ส. **160** บาท/ไร่ ***(พื้นที่เป้าหมาย 2 ล้านไร่)*** |
| ลูกค้าเกษตรกรทั่วไป/ลูกค้าสินเชื่อ ธ.ก.ส. ซื้อเพิ่ม ***(พื้นที่เป้าหมาย 6 หมื่นไร่)*** |
|  พื้นที่ความเสี่ยงต่ำ **150** บาท/ไร่ |
|  พื้นที่ความเสี่ยงปานกลาง **350** บาท/ไร่ |
|  พื้นที่ความเสี่ยงสูง **550** บาท/ไร่ |
| **อัตราเบี้ยประกันภัยโดยสมัครใจ (Tier 2)**(ไม่รวมอากรแสตมป์และภาษีมูลค่าเพิ่ม)**และพื้นที่เป้าหมาย** | พื้นที่ความเสี่ยงต่ำ **90** บาท/ไร่ | ***(พื้นที่เป้าหมาย 6 หมื่นไร่)*** |
| พื้นที่ความเสี่ยงปานกลาง **100** บาท/ไร่ |
| พื้นที่ความเสี่ยงสูง **110** บาท/ไร่ |
| **ความคุ้มครอง Tier 1**  | ภัยธรรมชาติ **1,500** บาท/ไร่ |
| ภัยธรรมชาติ 7 ภัย ได้แก่1) น้ำท่วมหรือฝนตกหนัก 2) ภัยแล้ง ฝนแล้งหรือฝนทิ้งช่วง 3) ลมพายุหรือพายุไต้ฝุ่น 4) ภัยอากาศหนาว หรือน้ำค้างแข็ง 5) ลูกเห็บ 6) ไฟไหม้ 7) ช้างป่า และภัยศัตรูพืชหรือโรคระบาด | ภัยศัตรูพืชหรือโรคระบาด **750** บาท/ไร่ |
| **ความคุ้มครอง Tier 2**  | ภัยธรรมชาติ **240** บาท/ไร่ |
|  | ภัยศัตรูพืชหรือโรคระบาด **120** บาท/ไร่ |
| **อุดหนุนเบี้ยประกันภัยเฉพาะ Tier 1** | - ธ.ก.ส. อุดหนุนเบี้ยประกันภัยสำหรับลูกค้าสินเชื่อ ธ.ก.ส. **64** บาท/ไร่ (ไม่เกิน 2.8 ล้านไร่)- รัฐบาลอุดหนุนเบี้ยประกันภัย ดังนี้ - สำหรับลูกค้าสินเชื่อ ธ.ก.ส. **96** บาท/ไร่ รวมทั้งให้การอุดหนุนอากรแสตมป์และภาษีมูลค่าเพิ่มที่เกิดขึ้นทั้งหมด หรือคิดเป็น 108.27 บาท/ไร่ - สำหรับเกษตรกรทั่วไป **90** บาท/ไร่ รวมทั้งให้การอุดหนุนอากรแสตมป์และภาษีมูลค่าเพิ่มที่เกิดขึ้นทั้งหมด หรือคิดเป็น 101.57 บาท/ไร่ (พื้นที่ความเสี่ยงต่ำ) 116.64 บาท/ไร่ (พื้นที่ความเสี่ยงปานกลาง) และ 131.71 บาท/ไร่ (พื้นที่ความเสี่ยงสูง) |
| **การพิจารณาค่าสินไหมทดแทน** | การประกาศเขตการให้ความช่วยเหลือผู้ประสบภัยพิบัติกรณีฉุกเฉินตามระเบียบกระทรวงการคลังฯ |
| **ระยะเวลาจำหน่าย** | กำหนดวันเริ่มจำหน่ายกรมธรรม์ประกันภัยตั้งแต่วันที่คณะรัฐมนตรีมีมติให้ความเห็นชอบโครงการฯ และกำหนดวันสิ้นสุดการขายกรมธรรม์ ดังนี้1) กรมธรรม์ประกันภัยข้าวโพดเลี้ยงสัตว์ฤดูฝน ไม่เกินวันที่ 31 พฤษภาคม 25652) กรมธรรม์ประกันภัยข้าวโพดเลี้ยงสัตว์ฤดูแล้ง ไม่เกินวันที่ 15 มกราคม 2566ทั้งนี้ เกษตรกรสามารถซื้อกรมธรรม์ประกันภัยได้ที่ ธ.ก.ส. ทุกสาขา |
| **งบประมาณและแหล่งที่มาของงบประมาณ** | งบประมาณสำหรับการดำเนินโครงการฯ ปีการผลิต 2565 สำหรับอุดหนุนค่าเบี้ยประกันภัย Tier 1 จำนวน 2.06 ล้านไร่ จำนวนทั้งสิ้น **224,442,600 บาท** (สองร้อยยี่สิบสี่ล้านสี่แสนสี่หมื่นสองพันหกร้อยบาทถ้วน) โดยให้ ธ.ก.ส. ทดรองจ่ายเงินอุดหนุนค่าเบี้ยประกันภัยแทนรัฐบาลและเบิกเงินชดเชยจากรัฐบาลตามจำนวนที่จ่ายจริงรวมกับต้นทุนเงินในอัตราต้นทุนทางการเงินของ ธ.ก.ส. ประจำไตรมาสบวก 1 ต่อปี (ปัจจุบันเท่ากับร้อยละ 1.98) ในปีงบประมาณถัดไป โดยให้มีการปรับเปลี่ยนอัตราต้นทุนทางการเงินตามอัตราที่แท้จริงทุกไตรมาส |

**16. เรื่อง (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566 - 2570)**

คณะรัฐมนตรีมีมติเห็นชอบตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอ ดังนี้

 1. เห็นชอบ (ร่าง) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566 - 2570) (ร่างแผนพัฒนาฯ ฉบับที่ 13) ตามที่ สศช. เสนอ

 2. มอบหมาย สศช. นำเสนอร่างแผนพัฒนาฯ ฉบับที่ 13 ต่อรัฐสภาเพื่อทราบก่อนกราบเรียนนายกรัฐมนตรีเพื่อนำขึ้นทูลเกล้าทูลกระหม่อมถวายเพื่อทรงมีพระบรมราชโองการให้ใช้แผนพัฒนาเศรษฐกิจและสังคมแห่งชาติต่อไป

 **สาระสำคัญของเรื่อง**

สศช. รายงานว่า

 1. การจัดทำ (ร่าง) แผนพัฒนาฯ ฉบับที่ 13 มีกระบวนการดำเนินงานที่สำคัญ สรุปได้ ดังนี้

|  |  |
| --- | --- |
| **ช่วงเวลา** | **การดำเนินการ** |
| เดือนมีนาคม - เมษายน 2564 | สศช. นำกรอบร่างแผนพัฒนาฯ ฉบับที่ 13 ที่ผ่านความเห็นชอบจากสภาพัฒนาการเศรษฐกิจและสังคมแห่งชาติ (สภาพัฒนาฯ) แล้ว เข้าสู่กระบวนรับฟังความคิดเห็นจากประชาชนทุกภาคส่วน ผ่านช่องทางต่าง ๆ |
| เดือนมิถุนายน 2564 | คณะกรรมการยกร่างแผนพัฒนาฯ ฉบับที่ 13 ได้ดำเนินการยกร่างรายละเอียดของหมุดหมายการพัฒนาทั้ง 13 หมุดหมาย ตามที่กำหนดไว้ในกรอบแผนพัฒนาฯ ฉบับที่ 13 |
| เดือนกันยายน 2564 | รับฟังความคิดเห็นในเวทีการประชุมประจำปี 2564 ของ สศช. ผ่านช่องทางออนไลน์และได้ประชาสัมพันธ์ให้ประชาชนและสื่อมวลชนทราบถึงกระบวนการรับฟังความคิดเห็นต่อร่างแผนพัฒนาฯ ฉบับที่ 13 ที่จะมีขึ้นในระยะต่อไป |
| เดือนพฤศจิกายน 2564 - มกราคม 2565 | รับฟังความคิดเห็นต่อร่างแผนพัฒนาฯ ฉบับที่ 13 ผ่านการประชุมระดมความเห็นใน 18 กลุ่มจังหวัด และ 7 กลุ่มเฉพาะในส่วนกลาง และได้ส่งหนังสือเพื่อขอความเห็นไปยังหน่วยงานต่าง ๆ |
| เดือนกุมภาพันธ์ 2565 | - สภาพัฒนาฯ ในคราวประชุมเมื่อวันที่ 2 กุมภาพันธ์ 2565 มีมติเห็นชอบร่างแผนพัฒนาฯ ฉบับที่ 13 ที่ได้ปรับปรุงตามผลการรับฟังความคิดเห็นข้างต้น ตามที่ สศช. เสนอ- คณะกรรมการยุทธศาสตร์ชาติ ในคราวประชุมครั้งที่ 1/2565 เมื่อวันที่ 21 กุมภาพันธ์ 2565 ได้มีมติเห็นชอบและให้นำร่างแผนพัฒนาฯ ฉบับที่ 13 เสนอต่อคณะรัฐมนตรีพิจารณาตามขั้นตอนต่อไป |

 2. ร่างแผนพัฒนาฯ ฉบับที่ 13 เป็นแผนระดับที่ 2 ซึ่งเป็นกลไกที่สำคัญในการแปลงยุทธศาสตร์ชาติไปสู่การปฏิบัติและกำหนดทิศทางการพัฒนาที่ประเทศควรมุ่งเน้นในระยะ 5 ปีถัดไป (พ.ศ. 2566 - 2570) เพื่อให้ **“ประเทศไทยมีความมั่งคง มั่งคั่ง ยั่งยืน เป็นประเทศพัฒนาแล้ว ด้วยการพัฒนาตามหลักปรัชญาของเศรษฐกิจพอเพียง”** ตามเจตนารมณ์ของยุทธศาสตร์ชาติ โดยมีสาระสำคัญสรุปได้ ดังนี้

|  |  |
| --- | --- |
| **ประเด็น** | **สาระสำคัญ** |
| **หลักการแนะแนวคิด** | **หลักการและแนวคิด 4 ประการ** ได้แก่(1) หลักปรัชญาของเศรษฐกิจพอเพียง(2) การสร้างความสามารถในการ “ล้มแล้ว ลุกไว”(3) เป้าหมายการพัฒนาอย่างยั่งยืนของสหประชาชาติ (Sustainable Development Goals: SDGs)(4) การพัฒนาเศรษฐกิจชีวภาพ เศรษฐกิจหมุนเวียน เศรษฐกิจสีเขียว (Bio - Circular - Green Economy: BCG) |
| **วัตถุประสงค์** | **พลิกโฉมประเทศไทยสู่ “สังคมก้าวหน้า เศรษฐกิจสร้างมูลค่าอย่างยั่งยืน”** |
| **เป้าหมายหลัก****ของการพัฒนา** | **มีเป้าหมายหลัก 5 ประการ** ได้แก่(1) การปรับโครงสร้างการผลิตสู่เศรษฐกิจฐานนวัตกรรม(2) การพัฒนาคนสำหรับโลกยุคใหม่(3) การมุ่งสู่สังคมแห่งโอกาสและความเป็นธรรม(4) การเปลี่ยนผ่านการผลิตและบริโภคไปสู่ความยั่งยืน(5) การเสริมสร้างความสามารถของประเทศในการรับมือกับความเสี่ยงและการเปลี่ยนแปลงภายใต้บริบทโลกใหม่ |
| **ตัวชี้วัด****และค่าเป้าหมาย****ของแต่ละเป้าหมายหลัก** | (1) **รายได้ประชาชาติต่อหัวเท่ากับ 9,300 ดอลลาร์สหรัฐ (300,000 บาท)**[ปี 2564 รายได้ประชาชาติต่อหัวเท่ากับ 7,097 ดอลลาร์สหรัฐ (227,000 บาท)](2) **ดัชนีความก้าวหน้าของคน1 อยู่ในระดับสูง เท่ากับ 0.7209** (ปี 2563 ความก้าวหน้าของคนอยู่ในระดับปานกลาง เท่ากับ 0.6501)(3) **ความแตกต่างของความเป็นอยู่ (รายจ่าย) ระหว่างกลุ่มประชากรที่มีฐานะทางเศรษฐกิจสูงสุดร้อยละ 10 และต่ำสุดร้อยละ 40 มีค่าต่ำกว่า 5 เท่า**(ปี 2562 ความแตกต่างของความเป็นอยู่ (รายจ่าย) มีค่าเท่ากับ 5.66 เท่า)(4) **ปริมาณการปล่อยก๊าซเรือนกระจกโดยรวมลดลงไม่น้อยกว่าร้อยละ 20**เมื่อเทียบเคียงกับปริมาณก๊าซเรือนกระจกปกติที่คาดว่าจะเกิดขึ้น (ปี 2561 การปล่อยก๊าซเรือนกระจกในภาคพลังงาน ลดลงร้อยละ 16)(5) **ดัชนีรวมสะท้อนความสามารถในการรับมือกับการเปลี่ยนแปลง2 มีค่า** **ไม่ต่ำกว่า 100** |
| **หมุดหมายการพัฒนา** | **มีทั้งหมด 13 หมุดหมายการพัฒนา จำแนกออกได้เป็น 4 มิติ ดังนี้**

|  |
| --- |
| **1. มิติภาคการผลิตและบริการเป้าหมาย (6 หมุดหมาย)** |
| - หมุดหมายที่ 1 ไทยเป็นประเทศชั้นนำด้านสินค้าเกษตรและเกษตรแปรรูปมูลค่าสูง- หมุดหมายที่ 2 ไทยเป็นจุดหมายของการท่องเที่ยวที่เน้นคุณภาพและความยั่งยืน- หมุดหมายที่ 3 ไทยเป็นฐานการผลิตยานยนต์ไฟฟ้าที่สำคัญของโลก- หมุดหมายที่ 4 ไทยเป็นศูนย์กลางทางการแพทย์และสุขภาพมูลค่าสูง- หมุดหมายที่ 5 ไทยเป็นประตูการค้าการลงทุนและยุทธศาสตร์ทางโลจิสติกส์ที่สำคัญของภูมิภาค- หมุดหมายที่ 6 ไทยเป็นศูนย์กลางอุตสาหกรรมอิเล็กทรอนิกส์อัจฉริยะและอุตสาหกรรมดิจิทัลของอาเซียน |
| **2. มิติโอกาสและความเสมอภาคทางเศรษฐกิจและสังคม (3 หมุดหมาย)** |
| - หมุดหมายที่ 7 ไทยมีวิสาหกิจขนาดกลางและขนาดย่อมที่เข้มแข็ง มีศักยภาพสูง และสามารถแข่งขันได้- หมุดหมายที่ 8 ไทยมีพื้นที่และเมืองอัจฉริยะที่น่าอยู่ ปลอดภัย เติบโตได้อย่างยั่งยืน - หมุดหมายที่ 9 ไทยมีความยากจนข้ามรุ่นลดลง และคนไทยทุกคนมีความคุ้มครองทางสังคมที่เพียงพอ เหมาะสม |
| **3. มิติความยั่งยืนของทรัพยากรธรรมชาติและสิ่งแวดล้อม (2 หมุดหมาย)** |
| - หมุดหมายที่ 10 ไทยมีเศรษฐกิจหมุนเวียนและสังคมคาร์บอนต่ำ- หมุดหมายที่ 11 ไทยสามารถลดความเสี่ยงและผลกระทบจากภัยธรรมชาติและการเปลี่ยนแปลงสภาพภูมิอากาศ  |
| **4. มิติปัจจัยผลักดันการพลิกโฉมประเทศ (2 หมุดหมาย)** |
| - หมุดหมายที่ 12 ไทยมีกำลังคนสมรรถนะสูง มุ่งเรียนรู้อย่างต่อเนื่องตอบโจทย์การพัฒนาแห่งอนาคต- หมุดหมายที่ 13 ไทยมีภาครัฐที่ทันสมัย มีประสิทธิภาพ และตอบโจทย์ประชาชน |

 |
| **แนวทางการขับเคลื่อน** | **ประกอบด้วย 3 ส่วน ได้แก่**

|  |
| --- |
| **ส่วนที่ 1 กลไกการขับเคลื่อน** |
| **ประกอบด้วย 2 กลไกการ** ได้แก่(1) **กลไกการบูรณาการแบบมุ่งผลสัมฤทธิ์** ร่วมมือกับภาคีจากภาคส่วนต่าง ๆ เพื่อขับเคลื่อนการดำเนินงานที่มีความสำคัญในระดับสูงต่อการบรรลุเป้าหมายของแต่ละหมุดหมาย โดยเฉพาะการดำเนินงานที่มีความเกี่ยวข้องกับหลายหน่วยงานการดำเนินงานที่เป็นการริเริ่มขึ้นใหม่ หรืออยู่นอกเหนือจากภารกิจปกติของหน่วยงานที่เกี่ยวข้อง(2) **กลไกตามภารกิจและกลไกในระดับพื้นที่** ขับเคลื่อนผ่านการดำเนินงานตามภารกิจของหน่วยงานและการดำเนินงานในระดับพื้นที่ โดยการจัดทำแผนระดับที่ 3 ให้สนับสนุนการขับเคลื่อนแผนพัฒนาฯ ฉบับที่ 13  |
| **ส่วนที่ 2 กลไกงบประมาณ** |
| ผลักดันให้ระบบการจัดสรรงบประมาณของประเทศเป็นไปในทิศทางที่มุ่งสนับสนุนการขับเคลื่อนแผนพัฒนาฯ ฉบับที่ 13 ให้บรรลุผลสัมฤทธิ์ โดยการ**ผนวกประเด็นการพัฒนาที่ต้องการมุ่งเน้นในแต่ละปีเข้ากับยุทธศาสตร์การจัดสรรงบประมาณ** รวมถึงสนับสนุนให้ภาคเอกชนและภาคีการพัฒนาต่าง ๆ ที่มีศักยภาพเข้ามาร่วมลงทุน |
| **ส่วนที่ 3 การเสริมสร้างบทบาทของทุกภาคส่วนในการร่วมขับเคลื่อนแผน พัฒนาฯ ฉบับที่ 13** |
| **สนับสนุนการประสานกำลังของ “บวร” (บ้าน วัด โรงเรียน)** เพื่อแก้ไขปัญหาและยกระดับการพัฒนาของชุมชนท้องถิ่น ตลอดจนการเสริมสร้างความร่วมมือกับประชาคมและองค์การระหว่างประเทศ โดยเฉพาะในประเด็นการพัฒนาที่มีความสำคัญในระดับภูมิภาคและอนุภูมิภาค |

 |
| **แนวทางการติดตามประเมินผล** | **ครอบคลุมการดำเนินงาน 3 ส่วน ได้แก่**(1) **การติดตามความก้าวหน้า** (สำหรับโครงการที่**อยู่ระหว่างการดำเนินการ**)(2) **การประเมินผลสัมฤทธิ์** (สำหรับโครงการที่**ดำเนินการแล้วเสร็จ**)(3) **การประเมินผลกระทบ** (การศึกษาวิเคราะห์ถึงการเปลี่ยนแปลงทางเศรษฐกิจ สังคม และสิ่งแวดล้อมที่เกิดขึ้นจากการดำเนินงานภายใต้แผนพัฒนาฯ ฉบับที่ 13) |

 3. **หมุดหมายการพัฒนา จำนวน 13 หมุดหมาย** ภายใต้แผนพัฒนาฯ ฉบับที่ 13 เป็นการถ่ายทอดเป้าหมายหลักไปสู่การขับเคลื่อนที่ชัดเจนซึ่งมีที่มาจากการประเมินโอกาสและความเสี่ยงของประเทศไทย แนวโน้มการเปลี่ยนแปลงระดับโลก สถานการณ์การแพร่ระบาดของโรคติดเชื้อไวรัสโคโรนา 2019 (COVID-19) และผลการพัฒนาในประเทศในระยะเวลาที่ผ่านมา โดยมีรายละเอียดสรุปได้ ดังนี้

|  |
| --- |
| **หมุดหมายที่ 1 ไทยเป็นประเทศชั้นนำด้านสินค้าเกษตรและเกษตรแปรรูปมูลค่าสูง** |
| **เป้าหมาย** | - การเพิ่มมูลค่าของสินค้าเกษตรและเกษตรแปรรูป- การพัฒนาโครงสร้างพื้นฐานและระบบบริหารจัดการของภาคเกษตรเพื่อคุณภาพ ความมั่นคงทางอาหาร และความยั่งยืนของภาคเกษตร- การเพิ่มศักยภาพและบทบาทของผู้ประกอบการเกษตรในฐานะหุ้นส่วนเศรษฐกิจของห่วงโซ่อุปทานที่ได้รับส่วนแบ่งประโยชน์อย่างเหมาะสมและเป็นธรรม |
| **ตัวอย่าง****ตัวชี้วัด****และค่าเป้าหมาย** | - ผลิตภัณฑ์มวลรวมในประเทศสาขาเกษตรเติบโต ร้อยละ 4.5 ต่อปี- มีตลาดกลางสินค้าเกษตรภูมิภาคในภาคเหนือ 2 แห่ง ภาคตะวันออกเฉียงเหนือ 2 แห่ง ภาคใต้ 2 แห่ง ภาคกลาง 1 แห่ง และภาคตะวันออก 1 แห่ง เมื่อสิ้นสุดแผน- พื้นที่ที่สามารถลดความเสี่ยงภัยน้ำท่วม-น้ำแล้ง และเกิดระบบจัดการน้ำชุมชน จำนวน 4,000 ตำบล เมื่อสิ้นสุดแผน- ผู้ประกอบการเกษตรเพิ่มขึ้น ปีละ 4,000 ราย |
| **ตัวอย่าง****กลยุทธ์** | - การประยุกต์ใช้เทคโนโลยีและนวัตกรรมแบบมุ่งเป้า เพื่อให้เกิดการยกระดับกระบวนการผลิตและสร้างมูลค่าเพิ่ม- การส่งเสริมการผลิตและการขยายตัวของตลาด ของสินค้าเกษตรและผลิตภัณฑ์เกษตรแปรรูปที่มีมูลค่าสูง - การพัฒนาระบบบริหารจัดการน้ำเพื่อการเกษตรให้มีความสมดุลระหว่างอุปสงค์และอุปทาน รวมทั้งการใช้น้ำซ้ำ- การส่งเสริมให้เอกชนลงทุนพัฒนาตลาดกลางและตลาดออนไลน์สินค้าเกษตร รวมถึงสินค้ากลุ่มปศุสัตว์และประมง- การสนับสนุนระบบประกันภัยและรับรองคุณภาพมาตรฐานสินค้าเกษตรและสินค้าเกษตรแปรรูปที่เกษตรกรเข้าถึงได้- การพัฒนาประสิทธิภาพการบริหารจัดการฟาร์มและกิจกรรมหลังการเก็บเกี่ยว เพื่อลดต้นทุนและเพิ่มมูลค่าผลผลิตของเกษตรกร- การยกระดับขีดความสามารถของเกษตรกรและสถาบันเกษตรกร |
| **หมุดมายที่ 2 ไทยเป็นจุดหมายของการท่องเที่ยวที่เน้นคุณภาพและความยั่งยืน** |
| **เป้าหมาย** | - การเปลี่ยนการท่องเที่ยวไทยเป็นการท่องเที่ยวคุณภาพสูงที่เชื่อมโยงกับอุตสาหกรรมและบริการที่มีศักยภาพอื่น ๆ- การปรับโครงสร้างการท่องเที่ยวให้พึ่งพานักท่องเที่ยวในประเทศและมีการกระจายโอกาสทางเศรษฐกิจมากขึ้น- การท่องเที่ยวไทยต้องมีการบริหารจัดการอย่างยั่งยืนในทุกมิติ |
| **ตัวอย่าง****ตัวชี้วัด****และค่าเป้าหมาย** | - นักท่องเที่ยวชาวไทยและชาวต่างชาติมีค่าใช้จ่ายต่อวันเพิ่มขึ้นเฉลี่ยร้อยละ 10 ต่อปี- รายได้จากการท่องเที่ยวของเมืองท่องเที่ยวรองเฉลี่ยทุกเมือง เพิ่มขึ้นร้อยละ 10 ต่อปี (ค่าเฉลี่ยถ่วงน้ำหนักของเมืองรองทั้งหมด)- ผู้ประกอบการและแหล่งท่องเที่ยวได้รับมาตรฐานการท่องเที่ยวไทย เพิ่มขึ้นร้อยละ 10 ต่อปี |
| **ตัวอย่าง****กลยุทธ์** | - การส่งเสริมการพัฒนากิจกรรม สินค้า และบริการ การท่องเที่ยวมูลค่าเพิ่มสูง- การยกระดับบริการและการบริหารจัดการการท่องเที่ยวให้ได้มาตรฐานเป็นที่ยอมรับของตลาดสากล- การปรับปรุงกฎหมาย/กฎระเบียบ และขั้นตอนที่ล้าสมัยและเป็นอุปสรรคต่อการทำธุรกิจและการขอใบอนุญาตของผู้ประกอบการรายย่อย |
| **หมุดหมายที่ 3 ไทยเป็นฐานการผลิตยานยนต์ไฟฟ้าที่สำคัญของโลก** |
| **เป้าหมาย** | - การสร้างอุปสงค์ของรถยนต์ไฟฟ้าประเภทต่าง ๆ เพื่อการใช้ในประเทศและส่งออก- ผู้ประกอบการเดิมสามารถปรับตัวไปสู่การผลิตยานยนต์ไฟฟ้าและมีการลงทุนเทคโนโลยียานยนต์ไฟฟ้าที่สำคัญภายในประเทศ- การสร้างความพร้อมของปัจจัยสนับสนุนอย่างเป็นระบบ |
| **ตัวอย่าง****ตัวชี้วัด****และค่าเป้าหมาย** | - ปริมาณการผลิตยานยนต์ไฟฟ้า (ยานยนต์ที่ปล่อยมลพิษเป็นศูนย์) จำนวน 380,250 คัน คิดเป็นร้อยละ 17 ของยานยนต์ทั้งหมด ภายในปี 2570 - อุตสาหกรรมยานยนต์ไทยเป็นฐานการผลิตอันดับ 1 ในอาเซียน และ 1 ใน 10 ของโลก- จำนวนสถานีอัดประจุไฟฟ้าสาธารณะ/หัวจ่ายชาร์จเร็ว เพิ่มขึ้น 5,000 หัวจ่าย ภายในปี 2570 |
| **ตัวอย่าง****กลยุทธ์** | - การส่งเสริมให้ผู้ใช้ในภาคส่วนต่าง ๆ ของประเทศปรับเปลี่ยนมาใช้ยานยนต์ไฟฟ้าเพิ่มมากขึ้น- การกำหนดเป้าหมาย/แผน และดำเนินการเปลี่ยนผ่านอุตสาหกรรมยานยนต์เดิมไปสู่ยานยนต์ไฟฟ้า อย่างเป็นระบบชัดเจนตลอดทั้งห่วงโซ่อุปทาน ในระยะ 5 ปี- การวิจัยพัฒนาเทคโนโลยีและนวัตกรรมที่เกี่ยวข้องกับยานยนต์ไฟฟ้าและยานยนต์ไร้คนขับ- การปรับปรุงและจัดทำกฎระเบียบที่เกี่ยวข้องให้เอื้อกับการเติบโตของอุตสาหกรรมยานยนต์ไฟฟ้าและให้ความสำคัญกับการบูรณาการการทำงานร่วมกันระหว่างรัฐและเอกชน |
| **หมุดหมายที่ 4 ไทยเป็นศูนย์กลางทางการแพทย์และสุขภาพมูลค่าสูง** |
| **เป้าหมาย** | - ไทยมีศักยภาพในการสร้างมูลค่าทางเศรษฐกิจจากสินค้าและบริการสุขภาพ- องค์ความรู้ด้านการแพทย์และสาธารณสุขมีศักยภาพเอื้อต่อการสร้างมูลค่าเพิ่มในสินค้าและบริการทางสุขภาพ- ประชาชนไทยได้รับความเป็นธรรมในการเข้าถึงบริการสุขภาพ- การเปลี่ยนผ่านการผลิตและบริโภคไปสู่ความยั่งยืน |
| **ตัวอย่าง****ตัวชี้วัด****และค่าเป้าหมาย** | - สัดส่วนมูลค่าเพิ่มสินค้าและบริการสุขภาพต่อผลิตภัณฑ์มวลรวมในประเทศอยู่ที่ร้อยละ 1.7 - มูลค่าการนำเข้าครุภัณฑ์ทางการแพทย์ลดลงไม่น้อยกว่าร้อยละ 20 (20,000 ล้านบาท) เมื่อสิ้นสุดแผน- สัดส่วนค่าใช้จ่ายด้านสุขภาพของครัวเรือนต่อค่าใช้จ่ายสุขภาพทั้งหมดไม่เกินร้อยละ 12 |
| **ตัวอย่าง****กลยุทธ์** | - การส่งเสริมบริการทางการแพทย์ที่มีศักยภาพในการสร้างมูลค่าทางเศรษฐกิจ- การผลักดันให้ประเทศไทยเป็นศูนย์กลางบริการเพื่อส่งเสริมสุขภาพระดับโลก- การสร้างมูลค่าเพิ่มให้อุตสาหกรรมทางการแพทย์และสุขภาพ- การสร้างเสริมขีดความสามารถทางวิชาการด้านการศึกษา วิจัย และเทคโนโลยีทางการแพทย์- การยกระดับศักยภาพระบบบริหารจัดการภาวะฉุกเฉินด้านสาธารณสุขเพื่อลดผลกระทบต่อบริการทางเศรษฐกิจและสุขภาพ |
| **หมุดหมายที่ 5 ไทยเป็นประตูการค้าการลงทุนและยุทธศาสตร์ทางโลจิสติกส์ที่สำคัญของภูมิภาค** |
| **เป้าหมาย** | - ไทยเป็นประตูการค้าการลงทุนในภูมิภาค- ไทยเป็นห่วงโซ่อุปทานของภูมิภาค- ไทยเป็นประตูและทางเชื่อมโครงข่ายคมนาคมและโลจิสติกส์ของภูมิภาค |
| **ตัวอย่าง****ตัวชี้วัด****และค่าเป้าหมาย** | - อันดับความสามารถในการแข่งขันด้านเศรษฐกิจ (โดยสถาบันนานาชาติเพื่อการพัฒนาการบริหารจัดการ) มีอันดับดีขึ้น- มูลค่าการลงทุนรวมในประเทศขยายตัวเฉลี่ยไม่น้อยกว่าร้อยละ 6 ต่อปี หรือสัดส่วนการลงทุนรวมต่อผลผลิตมวลรวมในประเทศเฉลี่ยไม่น้อยกว่าร้อยละ 27 ต่อปี- สัดส่วนต้นทุนโลจิสติกส์ของประเทศไทยต่อผลิตภัณฑ์มวลรวมในประเทศน้อยกว่าร้อยละ 11 |
| **ตัวอย่าง****กลยุทธ์** | - การสร้างจุดยืนของไทยภายใต้บริบทโลกใหม่- การพัฒนาโครงสร้างพื้นฐานและปัจจัยสนับสนุนเพื่อเป็นประตูการค้าการลงทุนและฐานเศรษฐกิจสำคัญของภูมิภาค- ผลักดันการลงทุนเพื่อปรับโครงสร้างอุตสาหกรรมเป้าหมายสู่ไทยแลนด์ 4.0 |
| **หมุดหมายที่ 6 ไทยเป็นศูนย์กลางอุตสาหกรรมอิเล็กทรอนิกส์อัจฉริยะและอุตสาหกรรมดิจิทัลของอาเซียน** |
| **เป้าหมาย** | - เศรษฐกิจดิจิทัลภายในประเทศมีการขยายตัวเพิ่มขึ้น- การส่งออกของอุตสาหกรรมอิเล็กทรอนิกส์อัจฉริยะของประเทศเพิ่มขึ้น- อุตสาหกรรมดิจิทัลและอุตสาหกรรมอิเล็กทรอนิกส์อัจฉริยะของประเทศมีความเข้มแข็งขึ้น |
| **ตัวอย่างตัวชี้วัดและค่าเป้าหมาย** |  - สัดส่วนมูลค่าเพิ่มของอุตสาหกรรมเทคโนโลยีดิจิทัลต่อผลิตภัณฑ์มวลรวมในประเทศเพิ่มขึ้นเป็นร้อยละ 30 ภายในปี 2570- มีบุคลากรที่มีทักษะด้าน “ผู้บูรณาการระบบอิเล็กทรอนิกส์อัจฉริยะ” เพื่อรองรับการขยายตัวของอุตสาหกรรมอิเล็กทรอนิกส์อัจฉริยะ จำนวน 400,000 ราย ภายในปี 2570- จำนวนสตาร์ทอัพด้านเทคโนโลยีเพิ่มขึ้นไม่น้อยกว่า 6,000 แห่ง ภายในปี 2570 โดย 1 ใน 3 เป็นผู้ประกอบการที่ย้ายมาจากต่างประเทศ |
| **ตัวอย่างกลยุทธ์** | - การขับเคลื่อนสังคมและเศรษฐกิจไทยด้วยดิจิทัล- การพัฒนาต่อยอดฐานอุตสาหกรรมไฟฟ้าและอิเล็กทรอนิกส์- การพัฒนาระบบนิเวศเพื่อสนับสนุนการพัฒนาอุตสาหกรรมอิเล็กทรอนิกส์อัจฉริยะอุตสาหกรรมและบริการดิจิทัล |
| **หมุดหมายที่ 7 ไทยมีวิสาหกิจขนาดกลางและขนาดย่อมที่เข้มแข็ง มีศักยภาพสูง และสามารถแข่งขันได้** |
| **เป้าหมาย** | - วิสาหกิจขนาดกลางและขนาดย่อมมีสภาพแวดล้อมที่เอื้ออำนวยต่อการเติบโตและแข่งขันได้- วิสาหกิจขนาดกลางและขนาดย่อม มีศักยภาพสูงในการดำเนินธุรกิจ สามารถยกระดับและปรับตัวเข้าสู่การแข่งขันใหม่- วิสาหกิจขนาดกลางและขนาดย่อมสามารถเข้าถึงและได้รับการส่งเสริมอย่างมีประสิทธิผลจากภาครัฐ |
| **ตัวอย่างตัวชี้วัดและค่าเป้าหมาย** | - สัดส่วนผลิตภัณฑ์มวลรวมในประเทศของวิสาหกิจขนาดกลางและขนาดย่อมต่อผลิตภัณฑ์มวลรวมภายในประเทศ เพิ่มขึ้นเป็นร้อยละ 40- ส่วนแบ่งตลาดภายในประเทศของวิสาหกิจขนาดกลางและขนาดย่อมเพิ่มขึ้นเป็นร้อยละ 25 ในปี 2570 |
| **ตัวอย่างกลยุทธ์** | - การพัฒนาระบบนิเวศให้เอื้ออำนวยต่อการทำธุรกิจและการยกระดับความสามารถในการแข่งขันของวิสาหกิจขนาดกลางและขนาดย่อม- การส่งเสริมการพัฒนาวิสาหกิจขนาดกลางและขนาดย่อมให้เป็นผู้ประกอบการในยุคดิจิทัล- การพัฒนาระบบนิเวศให้เอื้อต่อการสร้างธุรกิจสตาร์ทอัพ และผู้ประกอบการที่ขับเคลื่อนด้วยนวัตกรรม รวมทั้งให้เข้าถึงแหล่งเงินทุนที่เหมาะสม และเชื่อมโยงเข้าสู่เครือข่ายระดับโลก และยกระดับสู่ตลาดต่างประเทศ- การส่งเสริมวิสาหกิจเพื่อสังคมให้มีศักยภาพการดำเนินการในเชิงธุรกิจ |
| **หมุดหมายที่ 8 ไทยมีพื้นที่และเมืองอัจฉริยะที่น่าอยู่ ปลอดภัย เติบโตได้อย่างยั่งยืน** |
| **เป้าหมาย** | - การเจริญเติบโตทางเศรษฐกิจของภาคและการลงทุนในเขตเศรษฐกิจพิเศษขยายตัวเพิ่มขึ้น- ความไม่เสมอภาคในการกระจายรายได้ของภาคลดลง- การพัฒนาเมืองให้มีความน่าอยู่ อย่างยั่งยืน มีความพร้อมในการรับมือและปรับตัวต่อการเปลี่ยนแปลงทุกรูปแบบ เพื่อให้ประชาชนทุกกลุ่มมีคุณภาพชีวิตที่ดีอย่างทั่วถึง |
| **ตัวอย่างตัวชี้วัดและค่าเป้าหมาย** | - มูลค่าการลงทุนในเขตเศรษฐกิจพิเศษเพิ่มขึ้นตามเป้าหมายในแผนแม่บทภายใต้ยุทธศาสตร์ชาติ พ.ศ. 2561 - 2580 ประเด็น 9 เขตเศรษฐกิจพิเศษโดยเขตพัฒนาพิเศษภาคตะวันออกมีมูลค่าการลงทุน 500,000 ล้านบาท พื้นที่ระเบียงเศรษฐกิจภาคใต้มีมูลค่าการลงทุน 100,000 ล้านบาท และเขตพัฒนาเศรษฐกิจพิเศษชายแดนมีมูลค่า 10,000 ล้านบาท- เมืองอัจฉริยะมีจำนวนรวมทั้งสิ้นไม่ต่ำกว่า 105 พื้นที่ ภายในปี 2570 |
| **ตัวอย่างกลยุทธ์** | - การสร้างความเข้มแข็งเศรษฐกิจฐานรากการส่งเสริมกลไกความร่วมมือภาครัฐ เอกชน ประชาชน และประชาสังคมเพื่อการพัฒนาพื้นที่และเมือง- การสร้างความพร้อมด้านโครงสร้างพื้นฐาน โลจิสติกส์ และดิจิทัลรองรับพื้นที่เศรษฐกิจหลักและเมือง |
| **หมุดหมายที่ 9 ไทยมีความยากจนข้ามรุ่นลดลง และคนไทยทุกคนมีความคุ้มครองทางสังคมที่เพียงพอ เหมาะสม** |
| **เป้าหมาย** | - ครัวเรือนที่มีแนวโน้มกลายเป็นครัวเรือนยากจนข้ามรุ่น มีโอกาสในการเลื่อนสถานะทางเศรษฐกิจและสังคม จนสามารถหลุดพ้นจากความยากจนได้อย่างยั่งยืน- คนไทยทุกช่วงวัยได้รับความคุ้มครองทางสังคมที่เพียงพอต่อการดำรงชีวิต |
| **ตัวอย่างตัวชี้วัดและค่าเป้าหมาย** | - อัตราการเข้าเรียนสุทธิแบบปรับของเด็กจากครัวเรือนยากจนข้ามรุ่นระดับมัธยมศึกษาตอนต้นไม่ต่ำกว่าร้อยละ 100 และระดับมัธยมศึกษาตอนปลายหรือเทียบเท่า ไม่ต่ำกว่าร้อยละ 70- แรงงานที่อยู่ในระบบประกันสังคมมีสัดส่วนไม่น้อยกว่าร้อยละ 60 ของกำลังแรงงานรวม- สัดส่วนของผู้สูงอายุที่มีภาวะพึ่งพิงที่เข้าถึงบริการดูแลระยะยาวด้านสาธารณสุขในระบบหลักประกันสุขภาพแห่งชาติ เพิ่มขึ้นเป็นไม่ต่ำว่าร้อยละ 70 |
| **ตัวอย่างกลยุทธ์** | - การแก้ปัญหาความยากจนข้ามรุ่นแบบมุ่งเป้าให้ครัวเรือนหลุดพ้นความยากจนอย่างยั่งยืน- การสร้างโอกาสที่เสมอภาคแก่เด็กจากครัวเรือนยากจนข้ามรุ่น- การยกระดับความคุ้มครองทางสังคมสำหรับคนทุกช่วงวัย- การพัฒนาระบบความคุ้มครองทางสังคมให้มีประสิทธิภาพ |
| **หมุดหมายที่ 10 ไทยมีเศรษฐกิจหมุนเวียนและสังคมคาร์บอนต่ำ** |
| **เป้าหมาย** | - การเพิ่มมูลค่าจากเศรษฐกิจหมุนเวียน และการใช้ทรัพยากรอย่างมีประสิทธิภาพ- การอนุรักษ์ ฟื้นฟูและใช้ประโยชน์จากทรัพยากรธรรมชาติอย่างยั่งยืน- การสร้างสังคมคาร์บอนต่ำและยั่งยืน |
| **ตัวอย่างตัวชี้วัดและค่าเป้าหมาย** | - มูลค่าผลิตภัณฑ์มวลรวมในประเทศด้วยเศรษฐกิจหมุนเวียนเพิ่มขึ้น สามารถสนับสนุนการขยายตัวทางเศรษฐกิจได้ไม่น้อยกว่าร้อยละ 1 ในปี 2570- พื้นที่ป่าไม้เพิ่มขึ้นโดยเป็นป่าไม้ธรรมชาติ ร้อยละ 33 และพื้นที่ป่าเศรษฐกิจเพื่อการใช้ประโยชน์ร้อยละ 12 ของพื้นที่ประเทศภายในปี 2570- สัดส่วนของการใช้พลังงานทดแทนต่อปริมาณการใช้พลังงานขั้นสุดท้ายเพิ่มขึ้น มีสัดส่วนไม่น้อยกว่าร้อยละ 24 ภายในปี 2570 |
| **ตัวอย่างกลยุทธ์** | - การพัฒนาอุตสาหกรรมและบริการตามหลักเศรษฐกิจหมุนเวียนและสังคมคาร์บอนต่ำ- การสร้างรายได้สุทธิให้ชุมชน ท้องถิ่นและเกษตรกรจากเศรษฐกิจหมุนเวียนและสังคมคาร์บอนต่ำ- การฟื้นฟูทรัพยากรธรรมชาติและเพิ่มประสิทธิภาพการใช้ทรัพยากรอย่างชาญฉลาดบนหลักปรัชญาของเศรษฐกิจพอเพียง |
| **หมุดหมายที่ 11** **ไทยสามารถลดความเสี่ยงและผลกระทบจากภัยธรรมชาติและการเปลี่ยนแปลงสภาพภูมิอากาศ** |
| **เป้าหมาย** | - ความเสียหายและผลกระทบจากภัยธรรมชาติและการเปลี่ยนแปลงสภาพภูมิอากาศลดลง- ความเสี่ยงจากภัยธรรมชาติและการเปลี่ยนแปลงสภาพภูมิอากาศลดลง- สังคมไทยมีภูมิคุ้มกันจากภัยธรรมชาติและการเปลี่ยนแปลงสภาพภูมิอากาศ |
| **ตัวอย่างตัวชี้วัดและค่าเป้าหมาย** | - จำนวนประชาชนที่เสียชีวิต สูญหาย และได้รับผลกระทบโดยตรงจากภัยธรรมชาติลดลงเมื่อเทียบกับค่าเฉลี่ยในแผนพัฒนาฯ ฉบับที่ 12 ในแต่ละภัย- มีแผนที่แสดงพื้นที่เสี่ยงจากภัยธรรมชาติและการเปลี่ยนแปลงสภาพภูมิอากาศในระดับพื้นที่- มีกองทุนเพื่อสนับสนุนการป้องกันและลดผลกระทบจากภัยธรรมชาติและการเปลี่ยนแปลงสภาพภูมิอากาศ รวมถึงการศึกษาวิจัยและเป็นแหล่งเงินรับประกันภัยต่อ |
| **ตัวอย่างกลยุทธ์** | - การป้องกันและลดผลกระทบจากภัยธรรมชาติและการเปลี่ยนแปลงสภาพภูมิอากาศในพื้นที่สำคัญ (พื้นที่ชุมชนเมืองและสิ่งปลูกสร้าง พื้นที่ที่มีความสำคัญทางเศรษฐกิจและประวัติศาสตร์)- การใช้วิทยาศาสตร์และเทคโนโลยีในการบริหารจัดการความเสี่ยงจากภัยธรรมชาติและการเปลี่ยนแปลงสภาพภูมิอากาศ |
| **หมุดหมายที่ 12** **ไทยมีกำลังคนสมรรถนะสูงมุ่งเรียนรู้อย่างต่อเนื่อง ตอบโจทย์การพัฒนาแห่งอนาคต** |
| **เป้าหมาย** | - คนไทยได้รับการพัฒนาอย่างเต็มศักยภาพในทุกช่วงวัย มีสมรรถะที่จำเป็นสำหรับโลกยุคใหม่มีคุณลักษณะตามบรรทัดฐานที่ดีของสังคม มีคุณธรรม จริยธรรม และมีภูมิคุ้มกันต่อการเปลี่ยนแปลงอย่างพลิกโฉมฉับพลันของโลก สามารถดำรงชีวิตร่วมกันในสังคมได้อย่างสงบสุข- กำลังคนมีสมรรถนะสูง สอดคล้องกับความต้องการของภาคการผลิตเป้าหมายและสามารถสร้างงานอนาคต- ประชาชนทุกกลุ่มเข้าถึงการเรียนรู้ตลอดชีวิต |
| **ตัวอย่างตัวชี้วัดและค่าเป้าหมาย** | - ดัชนีพัฒนาการเด็กสมวัยเพิ่มขึ้นเป็นร้อยละ 88 ณ เมื่อสิ้นสุดแผน- จำนวนผู้สูงอายุที่ประสบปัญหาความยากจนหลายมิติลดลงร้อยละ 20 ของจำนวนผู้สูงอายุที่ยากจนต่อปี- การจัดอันดับในด้านบุคลากรผู้มีความสามารถ สถาบันการศึกษาด้านการบริหารธุรกิจมีคะแนนเพิ่มขึ้นร้อยละ 3 ต่อปี |
| **ตัวอย่างกลยุทธ์** | - คนไทยทุกช่วงวัยได้รับการพัฒนาในทุกมิติ- การพัฒนากำลังคนสมรรถนะสูง |
| **หมุดหมายที่ 13** **ไทยมีภาครัฐที่ทันสมัย มีประสิทธิภาพ และตอบโจทย์ประชาชน** |
| **เป้าหมาย** | - การบริการภาครัฐ มีคุณภาพ เข้าถึงได้ (สะดวก ประหยัด ตอบโจทย์ประชาชน)- ภาครัฐที่มีขีดสมรรถนะสูง คล่องตัว (เปิดกว้าง ทันสมัย โปร่งใส) |
| **ตัวอย่างตัวชี้วัดและค่าเป้าหมาย** | - ความพึงพอใจในคุณภาพการให้บริการของภาครัฐ ไม่น้อยกว่าร้อยละ 90- ผลการสำรวจรัฐบาลอิเล็กทรอนิกส์ ในองค์ประกอบ ดัชนีรัฐบาลอิเล็กทรอนิกส์ ดัชนีการมีส่วนร่วมทางอิเล็กทรอนิกส์ ดัชนีทุนมนุษย์ และดัชนีการให้บริการภาครัฐออนไลน์ ไม่ต่ำกว่าอันดับที่ 40 ของโลก และมีคะแนนไม่ต่ำกว่า 0.82 |
| **ตัวอย่างกลยุทธ์** | - พัฒนาคุณภาพการให้บริการภาครัฐที่ตอบโจทย์ สะดวก และประหยัด- ปรับเปลี่ยนการบริหารจัดการและโครงสร้างของภาครัฐให้ยืดหยุ่น เชื่อมโยง เปิดกว้าง และมีประสิทธิภาพเพื่อรองรับการเปลี่ยนแปลงที่เอื้อต่อการพัฒนาประเทศ- สร้างระบบบริหารภาครัฐที่ส่งเสริมการปรับเปลี่ยนและพัฒนาบุคลากร ให้มีทักษะที่จำเป็นในการให้บริการภาครัฐดิจิทัล และปรับปรุงกฎหมาย ระเบียบ มาตรการภาครัฐให้เอื้อต่อการพัฒนาประเทศ |

\_\_\_\_\_\_\_\_\_\_\_\_\_\_\_\_\_

1 ความก้าวหน้าของคน ประกอบด้วยตัวชี้วัด 8 ด้าน ได้แก่ สุขภาพ การศึกษา ชีวิตการงาน รายได้ ที่อยู่อาศัยและสภาพแวดล้อมชีวิตครอบครัวและชุมชน การคมนาคมและการสื่อสาร และการมีส่วนร่วม ทั้งนี้ ในปี 2563 ความก้าวหน้าของคนอยู่ในระดับปานกลาง (0.6501)

2 ตัวชี้วัดย่อยสำหรับดัชนีรวมสะท้อนความสามารถในการรับมือกับการเปลี่ยนแปลง ประกอบด้วย 4 ตัวชี้วัด ได้แก่ (1) ขีดความสามารถของการปฏิบัติตามกฎอนามัยระหว่างประเทศและการเตรียมความพร้อมฉุกเฉินด้านสุขภาพ (2) อันดับความเสี่ยงด้านภูมิอากาศ (3) อันดับความสามารถในการแข่งขันด้านดิจิทัล และ (4) อันดับประสิทธิภาพของรัฐบาล (สศช. อยู่ระหว่างการพัฒนาตัวชี้วัดดังกล่าวเพื่อใช้ในการติดตามความก้าวหน้าของแผนพัฒนาฯ ฉบับที่ 13)

**17. เรื่อง รายงานประจำปีคณะกรรมการพัฒนาการบริหารงานยุติธรรมแห่งชาติ ปีงบประมาณ พ.ศ. 2564**

 คณะรัฐมนตรีรับทราบตามที่คณะกรรมการพัฒนาการบริหารงานยุติธรรมแห่งชาติ เสนอรายงานประจำปีคณะกรรมการพัฒนาการบริหารงานยุติธรรมแห่งชาติ (กพยช.) ปีงบประมาณ พ.ศ. 2564 [เป็นการดำเนินการตามพระราชบัญญัติพัฒนาการบริหารงานยุติธรรมแห่งชาติ พ.ศ. 2549 มาตรา 16 (6) ที่บัญญัติให้สำนักงานกิจการยุติธรรม (สกธ.) ในฐานะฝ่ายเลขานุการ กพยช. มีอำนาจหน้าที่จัดทำรายงานประจำปีเกี่ยวกับการปฏิบัติหน้าที่ของ กพยช. เพื่อเสนอต่อคณะรัฐมนตรี] ซึ่งมีผลการดำเนินงานที่สำคัญ สรุปได้ ดังนี้

|  |  |
| --- | --- |
| **เรื่อง** | **ผลการดำเนินงานที่สำคัญ** |
| **1) ภาพรวมสถานการณ์กระบวนการยุติธรรมของประเทศไทย พ.ศ. 2561-2563** | 1.1) สถิติจำนวนคดีที่รับแจ้งความ 2,054,098 คดี และจำนวนผู้ต้องหาที่จับกุมได้ ในปี 2562-2563 จำนวน 1,386,529 คน1.2) สถิติจำนวนคดีอาญาที่เข้าสู่การพิจารณา 1,788,836 คดี และคดีเสร็จไปของศาลชั้นต้นทั่วราชอาณาจักร 1,673,379 คดี1.3) สถิติจำนวนผู้อยู่ในการควบคุมของกรมราชทัณฑ์ทั่วประเทศ แบ่งเป็น นักโทษเด็ดขาด 896,580 คน ผู้ต้องขังระหว่าง (อุทธรณ์-ฎีกาไต่สวน-พิจารณา และสอบสวน) 177,598 คน และกระทำผิดซ้ำหลังจากได้รับการปล่อยตัวใน ปีแรก 88,399 คน1.4) สถิติคดีรับเข้าของศาลปกครองชั้นต้น 24,195 คดี และคดีแล้วเสร็จ 21,648 คดี |
| **2) ผลการดำเนินงาน ของ กพยช. และคณะอนุกรรมการภายใต้ กพยช. 8 คณะ** |

|  |  |
| --- | --- |
| เรื่อง | ผลการดำเนินงานที่สำคัญ |
| 2.1 ผลการดำเนินงานของ กพยช. | 2.1.1 การจัดทำร่างพระราชบัญญัติแก้ไขเพิ่มเติมประมวลกฎหมายอาญา (ฉบับที่ ..) พ.ศ. .... (การกำหนดมาตรการแทนการจำคุก) อยู่ระหว่างทบทวนสาระสำคัญของร่าง พ.ร.บ.ฯ โดยเฉพาะประเด็นการพิจารณามาตรการแทนการจำคุกต่อผู้กระทำผิดอาญาที่มีอยู่เดิมตามกฎหมายมาใช้ให้เกิดประสิทธิภาพสูงสุด2.1.2 การพัฒนาการเรียนการสอนหลัก สูตรอบรมการไกล่เกลี่ยข้อพิพาทตามพระราชบัญญัติการไกล่เกลี่ยข้อพิพาท พ.ศ. 2562 ด้วยวิธีการสอนแบบออนไลน์ โดยเพิ่มเติมรูปแบบการเรียนการสอน 2 รูปแบบ ได้แก่ 1) การเรียนการสอนแบบออนไลน์เต็มรูปแบบ และ 2) การเรียนการสอนแบบผสมผสานทั้งการสอนออนไลน์และในห้องเรียน2.1.3 การอำนวยความยุติธรรมด้วยมาตรการแทนการฟ้องคดีอาญา โดยมีการแต่งตั้งคณะอนุกรรมการเฉพาะกิจพิจารณาร่างกฎหมายมาตรการแทนการฟ้องคดีอาญา กรณีมาตรการชะลอการฟ้อง โดยเพิ่มเติมองค์ประกอบคณะอนุกรรมการฯ 2 คน ขณะนี้อยู่ระหว่างพิจารณาร่างพระราชบัญญัติมาตรการแทนการฟ้องคดีอาญา พ.ศ. ....  |
| 2.2 ผลการดำเนินงานคณะอนุกรรมการภายใต้ กพยช. (8 คณะ) | เช่น 1) กำหนดแนวทางการกำหนดสถานที่อื่นที่ใช้ในการขังจำคุก หรือควบคุมผู้ต้องหา จำเลย หรือผู้ต้องจำคุกตามคำพิพากษาถึงที่สุด 2) เตรียมความพร้อมในการบังคับใช้ร่างพระราชบัญญัติให้ใช้ประมวลกฎหมายยาเสพติด พ.ศ. .... 3) พิจารณาร่างพระราชบัญญัติประวัติอาชญากรรม พ.ศ. .... 4) กำหนดแนวทางการดำเนินการเผยแพร่กฎหมายเพื่อสร้างการรับรู้ให้แก่ประชาชนและหน่วยงานภาครัฐ 5) กำหนดแนวทางการพัฒนาประสิทธิภาพด้านผู้บังคับใช้กฎหมาย 6) จัดทำเนื้อหาในหัวข้อวิชาที่เป็นองค์ความรู้ด้านกระบวนการยุติธรรม และ 7) กำหนดข้อเสนอการปรับปรุงรายละเอียดตัวชี้วัดประสิทธิภาพกระบวนการยุติธรรมทางอาญา |
| 2.3 ผลการดำเนินงานตามอำนาจหน้าที่ของ กพยช. ตามมาตรา 10แห่งพระราชบัญญัติพัฒนาการบริหารฯ | 2.3.1 จัดทำแผนแม่บทการบริหารงานยุติธรรมแห่งชาติและแผนแม่บทเทคโนโลยีสารสนเทศกระบวนการยุติธรรม2.3.2 เสนอแนะและให้ความเห็นเกี่ยวกับการกำหนดนโยบายและแนวทางการบริหารงานยุติธรรม เช่น แนวทางการกำหนดสถานที่อื่นที่ใช้ในการขัง จำคุก หรือควบคุมผู้ต้องหา จำเลยหรือผู้ต้องจำคุกตามคำพิพากษาถึงที่สุด และเตรียมความพร้อมในการบังคับใช้กฎหมายเกี่ยวกับยาเสพติด2.3.3 ศึกษา วิเคราะห์ และประเมินผลการบังคับการให้เป็นไปตามกฎหมายหรือการปฏิบัติตามแผนแม่บทการบริหารงานยุติธรรมแห่งชาติ เช่น การขับเคลื่อนแผนแม่บทการบริหารงานยุติธรรมแห่งชาติ ฉบับที่ 3 (พ.ศ. 2562-2565) และโครงการทบทวนและประเมินผลเครื่องมือการประเมินผลการบังคับใช้กฎหมาย2.3.4 ศึกษา วิเคราะห์ และวิจัย เพื่อกำหนดแนวทาง กลยุทธ์ และมาตรการในการปรับปรุงและพัฒนาการบริหารงานยุติธรรม เช่น การจัดทำร่างพระราชบัญญัติประวัติอาชญากรรม พ.ศ. .... และการจัดทำร่างกฎหมายเพื่อป้องกันอันตรายจากผู้กระทำผิดหรือผู้พ้นโทษที่มีลักษณะเป็นภัยต่อสังคม |

 |
| 3) การขับเคลื่อนแผนแม่บทการบริหารงานยุติธรรมแห่งชาติ ฉบับ ที่ 3 (พ.ศ. 2562-2565) | แบ่งเป็น 2 ประเด็น ประกอบด้วย 1) รายงานข้อมูลสถานการณ์ตามตัวชี้วัดแผนแม่บทการบริหารงานยุติธรรมแห่งชาติ ฉบับที่ 3 (พ.ศ. 2562-2565) เช่น ความเชื่อมั่นของประชาชนที่มีต่อกระบวนการยุติธรรมเพิ่มขึ้น ค่าเฉลี่ย 3.35 และความหวาดกลัวภัยอาชญากรรมของประชาชนน้อยลง ร้อยละ 25.60 และ 2) รายงานผลการดำเนินการโครงการสำคัญ ภายใต้แผนแม่บทฯ โดยในปีงบประมาณ พ.ศ. 2563 มีการดำเนินโครงการทั้งสิ้น 184 โครงการ และใช้งบประมาณทั้งสิ้น 7,388.30 ล้านบาท |
| 4) ผลการดำเนินงานของฝ่ายเลขานุการ (สกธ.) เพื่อสนับสนุนภารกิจ ของ กพยช. | 4.1) พัฒนาข้อมูลและสถิติที่สำคัญต่อการพัฒนากระบวนการยุติธรรม โดยการจัดทำรายงานสถานการณ์อาชญากรรมและกระบวนการยุติธรรมประจำปี พ.ศ. 25634.2) จัดทำวารสารกระบวนการยุติธรรม เป็นการประชาสัมพันธ์และเผยแพร่ความรู้เกี่ยวกับการบริหารงานยุติธรรม ซึ่งในปีงบประมาณ พ.ศ. 2564 วารสารฯ ได้ผ่านการรับรองคุณภาพวาสารวิชาการของศูนย์ดัชนีการอ้างอิงวารสารไทย (TCI) จัดให้เป็นวารสารกลุ่มที่ 1 ในฐานข้อมูล TCI4.3) ประชาสัมพันธ์และเผยแพร่ความรู้เกี่ยวกับการบริหารงานยุติธรรม ตามแนวทางการเผยแพร่กฎหมาย เพื่อสร้างการรับรู้ให้แก่ประชาชนและหน่วยงานภาครัฐ ในรูปแบบออนไลน์ ประกอบด้วย การจัดอบรมสื่อ ให้ความรู้กฎหมายและกระบวนการยุติธรรม “เกมจับคนผิด Justice Game” สื่อเสียง “กฎหมายง่ายจัง แค่ฟังก็เข้าใจ” เพื่อเสริมสร้างการรับรู้กฎหมายให้ประชาชนในพื้นที่ และในรูปแบบออฟไลน์ โดยจัดทำหนังสือและคู่มือกฎหมายและกระบวนการยุติธรรม สำหรับเด็กและเยาวชน และประชาชน4.4) ขับเคลื่อนงานด้านกระบวนการยุติธรรมในมิติเชิงพื้นที่ ผ่านกรอบแนวทางการป้องกันอาชญากรรมที่มีประสิทธิภาพโดยจัดทำแนวทางในการป้องกันอาชญากรรมและจัดทำเครื่องมือที่เหมาะสมกับบริบทชุมชน การจัดทำโครงการโรงเรียนยุติธรรมอุปถัมภ์ เพื่อสร้างภูมิคุ้มกันทางสังคมสำหรับเด็กและเยาวชนในโรงเรียนไม่ให้ตกเป็นเหยื่ออาชญากรรม4.5) พัฒนาบุคลากรในกระบวนการยุติธรรม ประกอบด้วย การฝึกอบรมหลักสูตรการบริหารงานยุติธรรมระดับสูง (รุ่นที่ 12) การฝึกอบรมหลักสูตรการบริหารงานยุติธรรมระดับกลาง (รุ่นที่ 16) การฝึกอบรมหลักสูตรการป้องกันอาชญากรรมกับการอำนวยความยุติธรรมในสังคม (Crime Prevention) รุ่นที่ 4 และการพัฒนาศักยภาพนักวิจัยในกระบวนการยุติธรรม รุ่นที่ 5 |

**18. เรื่อง รายงานภาวะเศรษฐกิจอุตสาหกรรมประจำเดือนกุมภาพันธ์ 2565**

คณะรัฐมนตรีมีมติรับทราบรายงานภาวะเศรษฐกิจอุตสาหกรรมประจำเดือนกุมภาพันธ์ 2565 ตามที่กระทรวงอุตสาหกรรมเสนอ ดังนี้

 **สาระสำคัญ**

ภาวะเศรษฐกิจอุตสาหกรรม**เดือนกุมภาพันธ์ 2565** เมื่อพิจารณาจาก**ดัชนีผลผลิตอุตสาหกรรม (MPI) ขยายตัวร้อยละ 2.8 จากช่วงเดียวกันของปีก่อน** จากความต้องการซื้อในประเทศและต่างประเทศที่ทยอยฟื้นตัวในหลายสินค้า

 **อุตสาหกรรมสำคัญที่ส่งผลให้ MPI เดือนกุมภาพันธ์ 2565** **ขยายตัว**เมื่อเทียบกับเดือนเดียวกันของปีก่อน คือ

 1. การกลั่นน้ำมันปิโตรเลียม ขยายตัวร้อยละ 15.88 จากการผ่อนคลายมาตรการควบคุมการระบาด หลังประชาชนได้รับวัคซีนครอบคลุม ส่งผลให้การดำเนินกิจกรรมเศรษฐกิจต่าง ๆ ใกล้ระดับปกติมากขึ้น รวมถึงการเปิดรับนักท่องเที่ยวต่างชาติ ทำให้การบริโภคน้ำมันสูงกว่าปีก่อน

 2. การผลิตเบียร์ ขยายตัวร้อยละ 40.94 จากการผ่อนคลายมาตรการควบคุมการระบาด จนกลับมาใช้ชีวิตได้เกือบเป็นปกติ ทำให้การบริโภคค่อย ๆ ปรับตัวสูงขึ้น รวมถึงตัวแทนจำหน่ายเร่งสำรองสินค้าไว้จำหน่ายในช่วงสงกรานต์ ก่อนจะปรับราคาเบียร์สูงขึ้นตามราคาต้นทุนวัตถุดิบ

 3. ชิ้นส่วนอิเล็กทรอนิกส์ ขยายตัวร้อยละ 6.18 ตามความต้องการสินค้าในตลาดโลกที่ขยายตัวต่อเนื่อง

 4. รถยนต์ ขยายตัวร้อยละ 2.22 ขยายตัว หลังการผ่อนคลายมาตรการควบคุมการระบาดและกลับมาดำเนินกิจกรรมทางเศรษฐกิจใกล้เคียงกับระดับปกติ มีการกระตุ้นเศรษฐกิจในประเทศผ่านโครงการต่าง ๆ ของรัฐ และสินค้าเกษตรหลายรายการให้ผลผลิตดีและมีราคาสูง

 5. เสื้อผ้าสำเร็จรูป ขยายตัวร้อยละ 23.26 จากการขยายตัวของตลาดในประเทศและตลาดส่งออก ตามการฟื้นตัวของเศรษฐกิจประเทศคู่ค้าทั้งเอเชีย ยุโรป และอเมริกา โดยเป็นสินค้าชุดกีฬา เสื้อยืด และชุดชั้นใน เป็นต้น

**19. เรื่อง โครงการประกันภัยข้าวนาปี ปีการผลิต 2565**

 คณะรัฐมนตรีมีมติเห็นชอบตามที่กระทรวงการคลัง (กค.) เสนอดังนี้

 1. เห็นชอบการดำเนินโครงการประกันภัยข้าวนาปี (โครงการฯ) ปีการผลิต 2565ตามสาระสำคัญที่คณะกรรมการนโยบายและบริหารข้าวแห่งชาติ (นบข.) มีมติให้ความเห็นชอบการดำเนินโครงการฯ ปีการผลิต 2565 ซึ่งมีพื้นที่เป้าหมายรวม Tier 1 และ Tier 2 จำนวน 29 ล้านไร่ ภายใต้วงเงินงบประมาณจำนวน 1,925,065,000 บาท

 2. เห็นชอบให้ธนาคารเพื่อการเกษตรและสหกรณ์การเกษตร (ธ.ก.ส.) ทดรองจ่ายเงินอุดหนุนค่าเบี้ยประกันภัยแทนรัฐบาล และเบิกเงินชดเชยจากรัฐบาลตามจำนวนที่จ่ายจริงรวมกับต้นทุนเงิน ในอัตราต้นทุนทางการเงินของ ธ.ก.ส. ประจำไตรมาสบวก 1 ต่อปี (ปัจจุบันเท่ากับร้อยละ 1.98) ในปีงบประมาณถัดไป โดยให้มีการปรับเปลี่ยนอัตราต้นทุนทางการเงินตามอัตราที่แท้จริงทุกไตรมาส ซึ่งคิดเป็นจำนวนเงินรวม 1,963,181,287 บาท

 3. มอบหมายให้ ธ.ก.ส. ดำเนินการ ดังนี้

 3.1 ขายกรมธรรม์ประกันภัยข้าวนาปี ปีการผลิต 2565 ให้ได้ตามเป้าหมายและตามกำหนดเวลาการเอาประกันภัยของเกษตรกรทั้งในส่วน Tier 1 และ Tier 2

 3.2 บริหารจัดการความเสี่ยงในแต่ละพื้นที่ให้สอดคล้องกับหลักการประกันภัย

 3.3 ร่วมกับสมาคมประกันวินาศภัยไทย (สมาคมฯ) และหน่วยงานที่เกี่ยวข้องประชาสัมพันโครงการฯ อย่างต่อเนื่อง รวมทั้งให้ความรู้ด้านการประกันภัยให้แก่เกษตรกรและบุคคลที่เกี่ยวข้องเพื่อสร้างความตระหนักรู้ในความสำคัญของการประกันภัย

 4. มอบหมายให้กรมส่งเสริมการเกษตร กระทรวงเกษตรและสหกรณ์ ประสานงานกับ ธ.ก.ส. และสมาคมฯ ดำเนินการเชื่อมโยงข้อมูลเอกสารทะเบียนเกษตรกร แบบประมวลรวบรวมความเสียหาย และการช่วยเหลือเกษตรกรผู้ประสบภัย (แบบ กษ 02) แบบรายงานข้อมูลความเสียหายจริงของเกษตรกร (แบบ กษ 02 เพื่อการประกันภัย) และข้อมูลผังแปลงเกษตรกรรมดิจิทัลที่ขึ้นทะเบียนเกษตรกร ตลอดจนดำเนินการปรับปรุงประสิทธิภาพของระบบฐานข้อมูลสารสนเทศที่เกี่ยวข้องกับโครงการฯ เพื่อรองรับการจ่ายค่าสินไหมทดแทนให้รวดเร็วและถูกต้องมากขึ้น พร้อมทั้งเก็บข้อมูลพื้นที่ประสบภัย ตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 (ระเบียบกระทรวงการคลังฯ) และรายงานข้อมูลดังกล่าวให้ สศค. เพื่อใช้ประโยชน์ต่อไป

 5. มอบหมายให้สมาคมฯ พิจารณากำหนดรูปแบบการประเมินความเสียหายแก่เกษตรกรที่ได้รับความเสียหายแต่มิได้อยู่ในเขตพื้นที่ที่มีการประกาศเขตการให้ความช่วยเหลือผู้ประสบภัยพิบัติกรณีฉุกเฉินตามระเบียบกระทรวงการคลังฯ ร่วมกับ ธ.ก.ส. และหน่วยงานที่เกี่ยวข้องเพื่อพิจารณาดำเนินการช่วยเหลือเยียวยาต่อไป ทั้งนี้ ให้พิจารณานำวิธีการประเมินความเสียหายในรูปแบบเชิงวิทยาศาสตร์หรือเทคโนโลยีมาใช้ร่วมด้วย

 6. มอบหมายให้สำนักงาน คปภ. ปรับปรุงกรมธรรม์ประกันภัยข้าวนาปีให้เป็นไปตามรูปแบบและหลักเกณฑ์ของการรับประกันภัยของโครงการฯ ปีการผลิต 2565 รวมทั้งอนุมัติกรมธรรม์และอัตราเบี้ยประกันภัยให้แล้วเสร็จและสามารถเริ่มรับประกันภัยในปีการผลิต 2565 ได้ทันทีภายหลังคณะรัฐมนตรีได้ให้ความเห็นชอบ รวมทั้งดำเนินการสร้างความรู้ความเข้าใจและประชาสัมพันธ์โครงการฯ ปีการผลิต 2565 และในปีการผลิตต่อ ๆ ไป ในภาพรวมแบบเชิงรุกอย่างต่อเนื่องร่วมกับหน่วยงานที่เกี่ยวข้องต่อไป

 **สาระสำคัญ**

 หลักการและรายละเอียดการดำเนินโครงการฯ ปีการผลิต 2565 ตามที่ นบข. ได้มีมติเห็นชอบแล้วในการประชุม ครั้งที่ 1/2565 เมื่อวันที่ 27 เมษายน 2565 ดังนี้

|  |  |
| --- | --- |
| **หัวข้อ** | **โครงการฯ ปีการผลิต 2565** |
| อัตราเบี้ยประกันภัยพื้นฐาน (Tier 1) (ไม่รวมอากรแสตมป์และภาษีมูลค่าเพิ่ม) และพื้นที่เป้าหมาย | ลูกค้าสินเชื่อ ธ.ก.ส. 99 บาท/ไร่ *(พื้นที่เป้าหมาย 28 ล้านไร่)* |
| เกษตรกรทั่วไป/ลูกค้าสินเชื่อ ธ.ก.ส. ซื้อเพิ่ม *(พื้นที่เป้าหมาย 5 แสนไร่)* |
| พื้นที่ความเสี่ยงต่ำ 99 บาท/ไร่ |
| พื้นที่ความเสี่ยงปานกลาง 199 บาท/ไร่ |
| พื้นที่ความเสี่ยงสูง 218 บาท/ไร่ |
| อัตราเบี้ยประกันภัยโดยสมัครใจ (Tier 2) (ไม่รวมอากรแสตมป์และภาษี มูลค่าเพิ่ม) และพื้นที่เป้าหมาย | พื้นที่ความเสี่ยงต่ำ 27 บาท/ไร่ | *(พื้นที่เป้าหมาย 5 แสนไร่)* |
| พื้นที่ความเสี่ยงปานกลาง 60 บาท/ไร่ |
| พื้นที่ความเสี่ยงสูง 110 บาท/ไร่ |
| ความคุ้มครอง Tier 1 | ภัยธรรมชาติ 1,190 บาท/ไร่ |
| ภัยธรรมชาติ 7 ภัย ได้แก่1) น้ำท่วมหรือฝนตกหนัก 2) ภัยแล้ง ฝนแล้งหรือฝนทิ้งช่วง 3) ลมพายุหรือพายุไต้ฝุ่น 4) ภัยอากาศหนาว หรือน้ำค้างแข็ง 5)ลูกเห็บ 6) ไฟไหม้ 7) ช้างป่า และภัยศัตรูพืชหรือโรคระบาด | ภัยศัตรูพืชหรือโรคระบาด 595 บาท/ไร่ |
| ความคุ้มครอง Tier 2 | ภัยธรรมชาติ 240 บาทไร่ |
|  | ภัยศัตรูพืชหรือโรคระบาด 120 บาท/ไร่ |
| อุดหนุนเบี้ยประกันภัยเฉพาะ Tier 1 | - ธ.ก.ส. อุดหนุนเบี้ยประกันภัยสำหรับลูกค้าสินเชื่อ ธ.ก.ส. 39.6 บาท/ไร่ (ร้อยละ 40 ของเบี้ยประกันภัย) ไม่เกิน 28 ล้านไร่- รัฐบาลอุดหนุนเบี้ยประกันภัย ดังนี้- สำหรับลูกค้าสินเชื่อ ธ.ก.ส. 59.4 บาท/ไร่ (ร้อยละ 60 ของเบี้ยประกันภัย)รวมทั้งให้การอุดหนุนอากรแสตมป์และภาษีมูลค่าเพิ่มที่เกิดขึ้นทั้งหมด หรือคิดเป็น 67.4 บาท/ไร่- สำหรับเกษตรกรทั่วไปทุกกลุ่ม 59.4 บาท/ไร่ (ร้อยละ 60 ของเบี้ยประกันภัยพื้นที่ความเสี่ยงต่ำ) รวมทั้งให้การอุดหนุนอากรแสตมป์และภาษีมูลค่าเพิ่มที่เกิดขึ้นทั้งหมด หรือคิดเป็น 67.4 บาท/ไร่ (พื้นที่ความเสี่ยงต่ำ) 74.40 บาท/ไร่ (พื้นที่ความเสี่ยงปานกลาง) และ 75.73 บาท/ไร่ (พื้นที่ความเสี่ยงสูง) |
| การพิจารณาค่าสินไหมทดแทน | การประกาศเขตการให้ความช่วยเหลือผู้ประสบภัยพิบัติกรณีฉุกเฉินตามระเบียบกระทรวงการคลังฯ |
| ระยะเวลาจำหน่าย | กำหนดวันเริ่มจำหน่ายกรมธรรม์ประกันภัยตั้งแต่วันที่คณะรัฐมนตรีมีมติให้ความเห็นชอบโครงการฯ และกำหนดวันสิ้นสุดการขายกรมธรรม์ แตกต่างกันตามภูมิภาค ดังนี้1) ภาคกลาง ภาคตะวันออก และภาคตะวันออกเฉียงเหนือ (กลุ่มที่ 1) จำนวน 42 จังหวัด กำหนดวันสิ้นสุดการขายกรมธรรม์ไม่เกินวันที่ 31 พฤษภาคม 25652) ภาคเหนือและภาคตะวันออกเฉียงเหนือ (กลุ่มที่ 2) จำนวน 16 จังหวัดกำหนดวันสิ้นสุดการขายกรมธรรม์ไม่เกินวันที่ 31 พฤษภาคม 25653) ภาคตะวันตก จำนวน 5 จังหวัด กำหนดวันสิ้นสุดการขายกรมธรรม์ไม่เกินวันที่ 30 มิถุนายน 25654) ภาคใต้ จำนวน 14 จังหวัด กำหนดวันสิ้นสุดการขายกรมธรรม์ไม่เกินวันที่31 ธันวาคม 2565ทั้งนี้ เกษตรกรสามารถซื้อกรมธรรม์ประกันภัยได้ที่ ธ.ก.ส. ทุกสาขา |
| งบประมาณและแหล่งที่ มาของงบประมาณ | งบประมาณสำหรับการดำเนินโครงการฯ ปีการผลิต 2565 สำหรับอุดหนุนค่าเบี้ยประกันภัย Tier 1 พื้นที่ 28.5 ล้านไร่ จำนวนทั้งสิ้น 1,925,065,000 บาท(หนึ่งพันเก้าร้อยยี่สิบห้าล้านหกหมื่นห้าพันบาทถ้วน) โดยให้ ธ.ก.ส. ทดรองจ่ายเงินอุดหนุนค่าเบี้ยประกันภัยแทนรัฐบาลและเบิกเงินชดเชยจากรัฐบาลตามจำนวนที่จ่ายจริงรวมกับต้นทุนเงินในอัตราต้นทุนทางการเงินของ ธ.ก.ส.ประจำไตรมาสบวก 1 ต่อปี (ปัจจุบันเท่ากับร้อยละ 1.98) ในปีงบประมาณถัดไป โดยให้มีการปรับเปลี่ยนอัตราต้นทุนทางการเงินตามอัตราที่แท้จริงทุกไตรมาส |

|  |
| --- |
| ต่างประเทศ |

**20. เรื่อง การจัดทำบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาวว่าด้วยโครงการจัดสร้างสวนรุกขชาติไทย - ลาว**

 คณะรัฐมนตรีมีมติอนุมัติการจัดทำและเห็นชอบร่างบันทึกความเข้าใจระหว่างรัฐบาล แห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว (สปป.ลาว) ว่าด้วยโครงการจัดสร้างสวนรุกขชาติไทย - ลาว (ร่างบันทึกความเข้าใจฯ) รวมทั้งอนุมัติให้อธิบดีกรมอุทยานแห่งชาติ สัตว์ป่า และพันธุ์พืช เป็นผู้ลงนามในร่างบันทึกความเข้าใจฯ ทั้งนี้ หากจำเป็นต้องแก้ไขปรับปรุงร่างบันทึกความเข้าใจดังกล่าวในส่วนที่ไม่ใช่สาระสำคัญและไม่ขัดต่อผลประโยชน์ของประเทศไทย ให้กระทรวงทรัพยากรธรรมชาติและสิ่งแวดล้อม (ทส.) สามารถดำเนินการได้โดยไม่ต้องนำเสนอคณะรัฐมนตรีอีกครั้ง โดยมอบหมายให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้แก่อธิบดีกรมอุทยานแห่งชาติ สัตว์ป่า และพันธุ์พืช เป็นผู้ลงนามในร่างบันทึกความเข้าใจดังกล่าวตามที่กระทรวงทรัพยากรธรรมชาติและสิ่งแวดล้อม (ทส.) เสนอ

 **สาระสำคัญของเรื่อง**

 การจัดสร้างสวนรุกขชาติไทย - ลาว เป็นโครงการสำคัญตามกรอบการดำเนินงานความร่วมมือไทย - ลาว พ.ศ. 2561 - 2564 (Framework for Thai - Lao Cooperation 2018 - 2021) ที่ประเทศไทยและสาธารณรัฐประชาธิปไตยประชาชนลาว (สปป.ลาว) เห็นชอบร่วมกันเมื่อปี 2560 มีวัตถุประสงค์เพื่อแสดงถึงมิตรภาพและความสัมพันธ์อันดีที่มีต่อกัน เพื่อเป็นแหล่งรวบรวมและอนุรักษ์พันธุกรรมพืชที่มีค่าหายากและใกล้สูญพันธุ์ เพื่อเป็นแหล่งท่องเที่ยวพักผ่อนหย่อนใจทางธรรมชาติแบบยั่งยืนของ สปป.ลาว และเพื่อสร้างความร่วมมือของนักพฤกษศาสตร์ในการศึกษาด้านพันธุ์ไม้ของสองประเทศ ซึ่งที่ผ่านมาคณะรัฐมนตรีได้มีมติ (4 ธันวาคม 2561) เห็นชอบบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาวว่าด้วยโครงการจัดสร้างสวนรุกขชาติไทย - ลาว (บันทึกความเข้าใจฯ) เพื่อการดำเนินการจัดทำโครงการจัดสร้างสวนรุกขชาติไทย - ลาว ใน สปป.ลาว ในเขตโรงเรียนมัธยมสมบูนนาซอน บ้านนาซอน เมืองปากงึม นครหลวงเวียงจันทน์ โดยได้มีการลงนามในบันทึกความเข้าใจฯ เมื่อวันที่ 14 ธันวาคม 2561 และกระทรวงทรัพยากรธรรมชาติและสิ่งแวดล้อม (ทส.) (กรมอุทยานแห่งชาติ สัตว์ป่า และพันธุ์พืช) ได้ดำเนินการตั้งงบประมาณรายจ่ายประจำปีงบประมาณ พ.ศ. 2562 ไว้สำหรับดำเนินกิจกรรมโครงการจัดสร้างสวนรุกขชาติไทย - ลาว จำนวน 10.95 ล้านบาท แต่ไม่สามารถดำเนินการก่อสร้างและเบิกจ่ายงบประมาณให้แล้วเสร็จได้ทันตามกำหนดเวลา เนื่องจากความล่าช้าในการอนุญาตการเข้าไปปฏิบัติงานใน สปป. ลาว จึงทำให้งบประมาณสำหรับการก่อสร้างตกพับไป รวมทั้งบันทึกความเข้าใจฯ ได้สิ้นสุดลงแล้วเมื่อวันที่ 31 ธันวาคม 2564 แต่โดยที่ทั้งสองฝ่ายยังมีความประสงค์จะดำเนินโครงการจัดสร้างสวนรุกขชาติไทย - ลาว ต่อไป ดังนั้น ทส. จึงขอเสนอคณะรัฐมนตรีพิจารณาเห็นชอบร่างบันทึกความเข้าใจฯ ฉบับใหม่ โดยยังคงมีหลักการและเนื้อหาเหมือนฉบับเดิม และได้มีการปรับขยายระยะเวลาดำเนินโครงการออกไปถึงวันที่ 31 ธันวาคม 2568 ทั้งนี้ ทส. (กรมอุทยานแห่งชาติ สัตว์ป่า และพันธุ์พืช) ได้ขอตั้งงบประมาณรายจ่ายประจำปีงบประมาณ พ.ศ. 2565 ไว้สำหรับดำเนินโครงการแล้ว จำนวน 10.95 ล้านบาท ส่วนที่เหลือจำนวน 4.29 ล้านบาท (จากจำนวนงบประมาณโครงการรวม 15.24 ล้านบาท) เป็นงบประมาณในส่วนของการฝึกอบรมผู้ที่เกี่ยวข้องซึ่งจะมีการขอตั้งงบประมาณเพิ่มเติมเมื่อจัดสร้างสวนรุกขชาติไทย - ลาว เสร็จเรียบร้อยแล้วต่อไป

**21. ผลการประชุมระดับระดับรัฐมนตรีกรอบความร่วมมือเอเชีย ครั้งที่ 17**

 คณะรัฐมนตรีรับทราบตามที่กระทรวงการต่างประเทศ (กต.) เสนอรายงานผลการประชุมระดับรัฐมนตรีกรอบความร่วมมือเอเชีย (Asia Cooperation Dialogue: ACD) ครั้งที่ 17 เมื่อวันที่ 21 มกราคม 2564 ภายใต้หัวข้อ “สภาพปกติใหม่และการท่องเที่ยวที่ปลอดภัยและแข็งแรง” ผ่านระบบการประชุมทางไกล โดยสาธารณรัฐตุรกี (ตุรกี) เป็นเจ้าภาพจัดการประชุม [คณะรัฐมนตรีได้มีมติ (19 มกราคม 2564) เห็นชอบร่างเอกสารที่จะรับรองโดยที่ประชุม ACD จำนวน 3 ฉบับ\* ตามที่ กต. เสนอ ทั้งนี้ หากมีความจำเป็นต้องปรับปรุงแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย] ซึ่งประเทศไทยมีรองนายกรัฐมนตรี (นายดอน ปรมัตถ์วินัย) และรัฐมนตรีว่าการกระทรวงการต่างประเทศ เป็นหัวหน้าคณะผู้แทนไทยเข้าร่วมการประชุม ผลการประชุมฯ สรุปได้ ดังนี้

 1. ที่ประชุมฯ ได้รับรองปฏิญญาอังการา ซึ่งมีสาระสำคัญไม่ต่างจากฉบับที่คณะรัฐมนตรีให้ความเห็นชอบ แต่มีการเพิ่มเติมข้อความในประเด็นต่าง ๆ ดังนี้

 1.1 การเสริมสร้างความร่วมมือระหว่างประเทศสมาชิก ACD เพื่อรับมือกับผลกระทบของโรคระบาดต่อเศรษฐกิจและชุมชน และการอำนวยความสะดวกในการฟื้นฟูเศรษฐกิจหลังโรคติดเชื้อไวรัสโคโรนา 2019 (โควิด-19) และการเติบโตที่ยั่งยืน สมดุล และครอบคลุม

 1.2 การเน้นย้ำความมุ่งมั่นต่อวาระการพัฒนาที่ยั่งยืน ค.ศ. 2030 รวมทั้งเน้นย้ำความสำคัญของการขับเคลื่อนวิสัยทัศน์ ACD 2030 เพื่อสร้างสังคมที่เข้มแข็งและมีพลวัตในภูมิภาค

 1.3 การเน้นย้ำความมุ่งมั่นของประเทศสมาชิกต่อการสนับสนุนผู้ประกอบการ SMEs ในสถานการณ์โรคระบาด

 1.4 การแสดงความยินดีที่ตุรกียอมรับการขยายวาระการเป็นประธาน ACD จนถึงเดือนกันยายน 2564

 1.5 การสนับสนุนให้ประเทศต่าง ๆ ทั่วโลกใช้มาตรการเฝ้าระวังทุกประเภทเพื่อฟื้นฟูการท่องเที่ยว รวมถึงการแสวงหาความร่วมมือระหว่างประเทศสมาชิก เพื่อพัฒนาและส่งเสริมการท่องเที่ยวในแหล่งธรรมชาติเมื่อสถานการณ์โรคโควิด-19 ดีขึ้น

 1.6 การส่งเสริมความร่วมมือและการสนับสนุนประเทศสมาชิกเพื่อบูรณาการยุทธศาสตร์ การส่งเสริมการท่องเที่ยวระดับชาติ และยกระดับความร่วมมือสำหรับการตรวจ ติดตาม คัดกรอง และรักษาผู้ป่วยโรคโควิด-19

 1.7 การส่งเสริมความร่วมมือเพื่อบรรเทาและปรับตัวต่อผลกระทบของการเปลี่ยนแปลงสภาพภูมิอากาศและภัยพิบัติทางธรรมชาติ

 1.8 การส่งเสริมความร่วมมือเพื่อการพัฒนาและการกระจายวัคซีน ยา และอุปกรณ์การแพทย์ อย่างเป็นธรรม และสามารถเข้าถึงได้ในราคาที่เหมาะสม

 1.9 ACD จะไม่ดำเนินมาตรการเศรษฐกิจ การเงิน และการค้าฝ่ายเดียวที่ไม่สอดคล้องกับกฎหมายระหว่างประเทศและกฎบัตรสหประชาชาติ

 2. **ถ้อยแถลงของหัวหน้าคณะผู้แทนไทย** โดยได้เน้นย้ำความสำคัญของ ACD ในฐานะเวทีหารือและความร่วมมือที่ช่วยสร้างความเชื่อมโยงทางยุทธศาสตร์ในภูมิภาคเอเชีย และผลักดันความร่วมมือด้านการส่งเสริมความมั่นคงด้านสุขภาพเพื่อสนับสนุนการท่องเที่ยวและการเจริญเติบโตอย่างยั่งยืนตามแนวคิดสังคม 3H คือ ประซาซนมีสุขภาพดี (Healthy) สังคมมีคุณภาพและมาตรฐานสูง (High Standard) และมีสุขอนามัยและสะอาด (Hygienic) โดยส่งเสริมการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว ควบคู่กับการปรับใช้หลักปรัชญาของเศรษฐกิจพอเพียง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* ร่างเอกสารลัพธ์ผลลัพธ์ 3 ฉบับ ได้แก่ (1) ร่างปฏิญญาอังการา ซึ่งมีเจตนารมณ์ในการขับเคลื่อนความร่วมมือในทวีปเอเชีย เพื่อส่งเสริมการเจริญเติบโตอย่างครอบคลุมและยั่งยืน การเสริมสร้างความมั่นคงของมนุษย์ และการฟื้นตัวทางเศรษฐกิจหลังจากการระบาดของโรคโควิด-19 (2) ร่างแผนงาน ACD ค.ศ. 2021-2030 และ (3) ร่างหลักการจัดตั้งสำนักเลขาธิการถาวรของ ACD ซึ่งคณะรัฐมนตรีมีมติ (12 เมษายน 2565) รับทราบผลการประชุม ACD ที่ได้ลงนามเอกสาร (2) และ (3) ตามที่ กต. เสนอ

**22. เรื่อง แผนการ (Roadmap) สำหรับการดำเนินความสัมพันธ์ไทย-ฝรั่งเศส (ค.ศ. 2022 – 2024)**

 คณะรัฐมนตรีรับทราบตามที่กระทรวงการต่างประเทศ (กต.) เสนอแผนการ (Roadmap) สำหรับการดำเนินความสัมพันธ์ไทย-ฝรั่งเศส (ค.ศ.2022 – 2024) ฉบับภาษาไทยและภาษาฝรั่งเศส ซึ่งรองนายกรัฐมนตรี (นายดอน ปรมัตถ์วินัย) และรัฐมนตรีว่าการกระทรวงการต่างประเทศ และรัฐมนตรีว่าการกระทรวงกิจการยุโรปและการต่างประเทศ (นายฌอง-อีฟว์ เลอ ดริยอง) ได้ลงนามร่วมกันในการประชุมรัฐมนตรีต่างประเทศเกี่ยวกับความร่วมมือในอินโด-แปซิฟิก (Ministerial Forum for Cooperation in the Indo-Pacific) เมื่อวันที่ 22 กุมภาพันธ์ 2565 ณ กรุงปารีส สาธารณรัฐฝรั่งเศส (ฝรั่งเศส) [เป็นการดำเนินการตามมติคณะรัฐมนตรี (30 พฤศจิกายน 2564) ที่เห็นชอบแผนการ (Roadmap) สำหรับการดำเนินความสัมพันธ์ไทย-ฝรั่งเศส (ค.ศ.2021 – 2023) ตามที่กระทรวงการต่างประเทศ (กต.) เสนอ โดยหากมีความจำเป็นต้องปรับเปลี่ยนร่างแผนการฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้เห็นชอบไว้ ให้ กต. ดำเนินการได้โดยให้นำเสนอคณะรัฐมนตรีทราบภายหลัง] ซึ่งการประชุมดังกล่าว มีการดำเนินการ สรุปได้ ดังนี้

 1. **การลงนามในแผนการ (Roadmap) สำหรับการดำเนินความสัมพันธ์ไทย-ฝรั่งเศส(ค.ศ. 2022 – 2024)** เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ส่งผลให้คณะผู้แทนไทยไม่สามารถเดินทางเข้าร่วมการประชุมรัฐมนตรีต่างประเทศของอาเซียนและกลุ่มประเทศ G7 (ASEAN-G7 Foreign Ministers’ Meeting) ที่จัดขึ้นเมื่อวันที่ 11 - 12 ธันวาคม 2564 ทั้งสองฝ่ายจึงเห็นพ้องเลื่อนการจัดพิธีลงนามแผนการฯ เป็นวันที่ 22 กุมภาพันธ์ 2565 ณ กรุงปารีส ฝรั่งเศส ในช่วงการประชุมรัฐมนตรีต่างประเทศเกี่ยวกับความร่วมมือในอินโด-แปซิฟิก เพื่อยกระดับความสัมพันธ์ไปสู่ความเป็นหุ้นส่วนทางยุทธศาสตร์ระหว่างไทยกับฝรั่งเศสภายในปี 2567 และเห็นพ้องให้ปรับเปลี่ยนช่วงเวลาของแผนการฯ จากเดิมช่วงปี ค.ศ. 2021 – 2023เป็นช่วงปี ค.ศ. 2022 – 2024 เพื่อให้สอดคล้องกับข้อเท็จจริงโดยยังคงระยะเวลาของการดำเนินแผนการ 3 ปีเช่นเดิม ซึ่งแผนการฯ ได้ระบุความร่วมมือใน 4 ส่วน ได้แก่ (1) การส่งเสริมความร่วมมือเพื่อสันติภาพ เสถียรภาพ และความมั่นคง (2) การเสริมสร้างความเป็นหุ้นส่วนทางเศรษฐกิจที่สอดคล้องกับหลักการพัฒนาที่ยั่งยืน (3) การเสริมสร้างการแลกเปลี่ยนระหว่างประชาชนกับประชาชน และ (4) การส่งเสริมความร่วมมือในประเด็นระดับโลก ทั้งนี้ การปรับเปลี่ยนช่วงเวลาของแผนการฯ เป็นการแก้ไขที่มิใช่สาระสำคัญและไม่ขัดต่อผลประโยชน์ของประเทศ รวมทั้งไม่มีผลกระทบต่อแผนกิจกรรมที่ระบุในแผนการฯ ตามที่คณะรัฐมนตรีได้เห็นชอบเมื่อวันที่ 30 พฤศจิกายน 2564 ดังกล่าว

 2. **การหารือทวิภาคีในประเด็นต่าง ๆ** โดยไทยได้ขอบคุณฝรั่งเศสที่ได้บริจาควัคชีนป้องกันโรค โควิด-19 ยี่ห้อไฟเซอร์ (Pfizer) 400,140 โดส ซึ่งได้ขนส่งมายังไทยแล้วเมื่อวันที่ 12 มีนาคม 2565 (ฝรั่งเศสบริจาควัคนไฟเซอร์ให้ไทยเพิ่มเติมอีก 2,868,480 โดสและได้ขนส่งมายังไทยแล้ว เมื่อวันที่ 24 - 26 มีนาคม 2565 และวัคซีนสำหรับเด็ก 900,000 โดส ซึ่งอยู่ระหว่างการดำเนินการ) และไทยได้ขอรับการสนับสนุนจากฝรั่งเศสในการเจรจาความตกลงว่าด้วยความเป็นหุ้นส่วนและความร่วมมือรอบด้านไทย-สหภาพยุโรป รวมทั้งการรื้อฟื้นการเจรจาความตกลงการค้าเสรีไทย-สหภาพยุโรป นอกจากนี้ ทั้งสองฝ่ายยังได้แลกเปลี่ยนความคิดเห็นต่อสถานการณ์ในภูมิภาค เช่น สถานการณ์ในสาธารณรัฐแห่งสหภาพเมียนมา และสถานการณ์ความตึงเครียดบริเวณชายแดนยูเครน-สหพันธรัฐรัสเชีย

**23. เรื่อง ผลการเยือนไทยอย่างเป็นทางการของนายกรัฐมนตรีมาเลเซีย**

คณะรัฐมนตรีรับทราบผลการเยือนไทยอย่างเป็นทางการของนายกรัฐมนตรีมาเลเซีย และมอบหมายให้ส่วนราชการที่เกี่ยวข้องดำเนินการตามผลการเยือนฯ ต่อไปตามที่กระทรวงการต่างประเทศ (กต.) เสนอ

 **สาระสำคัญของเรื่อง**

กต. รายงานว่า นายกรัฐมนตรีมาเลเซีย (ดาโตะ ชรี อิซมาอิล ซาบรี ยาคบ) ได้เยือนไทยอย่างเป็นทางการในฐานะแขกของรัฐบาลไทย เมื่อวันที่ 24 - 26 กุมภาพันธ์ 2565 เพื่อแนะนำตัวในโอกาสเข้ารับตำแหน่งใหม่ ตามธรรมเนียมปฏิบัติของประเทศสมาชิกอาเซียน ทั้งนี้ นายกรัฐมนตรีมาเลเซียเป็นผู้นำรัฐบาลต่างประเทศคนแรกที่เดินทางเยือนไทยอย่างเป็นทางการนับตั้งแต่เกิดสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) การเยือนครั้งนี้จึงเป็นโอกาสสำคัญในการกระชับความสัมพันธ์ระดับผู้นำของไทยกับมาเลเซีย ส่งเสริมความร่วมมือเพื่อการฟื้นฟูเศรษฐกิจและสังคมที่ได้รับผลกระทบจากสถานการณ์โควิด-19 และผลักดันความร่วมมือทวิภาคีที่สำคัญ โดยนายกรัฐมนตรีและนายกรัฐมนตรีมาเลเซียได้หารือในรูปแบบกลุ่มเล็ก แบบเต็มคณะ และระหว่างงานเลี้ยงมื้อค่ำ สรุปได้ ดังนี้

 1. ผลการหารือระหว่างนายกรัฐมนตรีกับนายกรัฐมนตรีมาเลเซีย สรุปได้ ดังนี้

|  |  |
| --- | --- |
| ประเด็น | ผลการหารือ |
| 1. ภาพรวมความสัมพันธ์ไทย-มาเลเซีย | แสดงจตนาที่จะกระชับความร่วมมือทวิภาคีในทุกมิติ โดยเฉพาะความความร่วมมือทางเศรษฐกิจเพื่อฟื้นฟูประเทศจากผลกระทบของโรคโควิด-19 การเปิดประเทศ ความร่วมมือด้านความมั่นคงและการพัฒนาพื้นที่ชายแดน และการเสริมสร้างความเข้มแข็งของอาเซียน รวมถึงใช้กลไกทวิภาคี เช่น คณะกรรมาธิการร่วมว่าด้วยความร่วมมือทวิภาคี (Joint Commission for Bilateral Cooperation: JC) และคณะกรรมการว่าด้วยยุทธศาสตร์การพัฒนาร่วมสำหรับพื้นที่ชายแดน (Joint Development Strategy for Border Areas: JDS) เพื่อปูทางไปสู่การประชุมประจำปีระดับนายกรัฐนตรี (Annual Consultation: AC) |
| 2. ความร่วมมือในการเปิดประเทศเพื่อฟื้นฟูเศรษฐกิจจากผลกระทบของโรคโควิด-19 | เปิดพรมแดนทางอากาศ ทางบก และทางน้ำระหว่างกันภายใต้มาตรการ Vaccinated Travel Lane (VTL) ของมาเลเซีย และมาตรการ Test and Go ของไทย |
| 3. ความร่วมมือด้านสาธารณสุข | รับรองเอกสารการฉีดวัคซีนแบบดิจิทัลร่วมกันโดยฝ่ายมาเลเซียประสงค์ให้เชื่อมโยงแฮปพลิเคชันหมอพร้อมของไทยกับแอปพลิเคชัน MySejahtera ของมาเลเซีย ซึ่งจะช่วยอำนวยความสะดวกการเดินทางระหว่างทั้งสองประเทศ และเสนอให้ร่วมมือด้านการวิจัยและพัฒนาวัคซีนโรคโควิด-19 รวมทั้งประชาสัมพันธ์ข้อมูลที่ถูกต้องเกี่ยวกับการฉีดวัคซีน โดยเฉพาะสำหรับเด็ก ทั้งนี้ นายกรัฐมนตรีมาเลเซียแสดงความชื่นชมมาตรการของไทยในการเยียวยาผู้ได้รับผลกระทบจากโรคโควิด-19 โดยเฉพาะโครงการ “คนละครึ่ง” |
| 4. ความเชื่อมโยงพื้นที่ชายแดน | ย้ำหลักการเปิดการเดินทางระหว่างกัน รวมทั้งการขับเคลื่อนโครงการความเชื่อมโยงชายแดน เช่น การสร้างถนนเชื่อมต่อด่านศุลกากรสะเดาแห่งใหม่-บูกิตกายูฮิตัม และการสร้างสะพานข้ามแม่น้ำโก-ลก 2 แห่ง ให้มีผลเป็นรูปธรรมโดยเร็ว รวมถึงการสร้างรถไฟความเร็วสูง เส้นทางกรุงเทพมหานคร-กรุงกัวลาลัมเปอร์ เพื่อเชื่อมต่อกับเส้นทางกรุงกัวลาลัมเปอร์-สาธารณรัฐสิงคโปร์ |
| 5. ความร่วมมือด้านเศรษฐกิจ | การส่งเสริมการค้าและการพัฒนาเศรษฐกิจบริเวณชายแดนเพื่อช่วยฟื้นฟูเศรษฐกิจจากสถานการณ์โรคโควิด-19 โดยเน้นการขับเคลื่อนการเพิ่มมูลค่าการค้าระหว่างกันให้ได้ตามเป้าหมาย 30,000 ล้านดอลลาร์สหรัฐ ภายในปี 2568 |
| 6. ความร่วมมือด้านแรงงาน | การอำนวยความสะดวกให้แรงงานไทยในมาเลเซียเดินทางกลับไทยในช่วงสถานการณ์โรคโควิด-19 |
| 7. สถานการณ์ในจังหวัดขายแดนภาคใต้ | การหารือเกี่ยวกับการพูดคุยเพื่อสันติสุขในจังหวัดชายแดนภาคใต้ โดยนายกรัฐมนตรีมาเลเซียยืนยันเจตนารมณ์ที่จะทำหน้าที่ผู้อำนวยความสะดวกการพูดคุยดังกล่าวและนายกรัฐมนตรีได้ยืนยันนโยบายของรัฐบาลในการส่งเสริมสังคมพหุวัฒนธรรม และการพัฒนาเศรษฐกิจเพื่อยกระดับคุณภาพชีวิตของประชาชนทั้งสองประเทศ |
| 8. ความร่วมมือด้านความมั่นคง | นายกรัฐมนตรีเสนอให้กระชับความร่วมมือด้านความมั่นคงชายแดน โดยเฉพาะการป้องกันและปราบปรามการค้ามนุษย์ อาชญากรรมข้ามชาติ การป้องกันการกระทำที่ผิดกฎหมาย และความร่วมมือในการส่งตัวผู้ร้ายข้ามแดน รวมถึงความมั่นคงทางไซเบอร์ |
| 9. สถานการณ์ในภูมิภาคและระหว่างประเทศ | ทั้งสองฝ่ายเห็นถึงความสำคัญของบทบาทของอาเซียนในการจัดการกับประเด็นในภูมิภาค และสนับสนุนการทำงานของอาเซียน รวมทั้งการปฏิบัติตามฉันทามติ 5 ข้อ\* ของผู้นำอาเซียนเกี่ยวกับสถานการณ์ในสาธารณรัฐแห่งสหภาพเมียนมา นอกจากนี้ ได้แลกเปลี่ยนความเห็นเกี่ยวกับสถานการณ์ในประเทศยูเครน โดยแสดงความห่วงกังวลต่อสถานการณ์ความขัดแย้งระหว่างสหพันธรัฐรัสเซียกับประเทศยูเครน และการแลกเปลี่ยนข้อมูลเกี่ยวกับการดูแลและอพยพคนชาติออกจากประเทศยูเครน |

 ทั้งนี้ นายกรัฐมนตรีและนายกรัฐมนตรีมาเลเซียได้แถลงข่าวร่วมกันที่ตึกสันติไมตรี (หลังใน) ทำเนียบรัฐบาล โดยไม่มีการปรับเปลี่ยนเนื้อหาของร่างแถลงข่าวร่วมฯ ในสาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้เมื่อวันที่ 22 กุมภาพันธ์ 2565

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*ฉันทามติ 5 ข้อ ได้แก่ (1) ทุกฝ่ายหยุดความรุนแรง (2) ทุกฝ่ายเจรจาอย่างสันติ (3) ให้มีทูตพิเศษเพื่อให้เกิดกระบวนการเจรจา (4) อาเซียนช่วยเหลือด้านมนุษยธรรม และ (5) ทูตพิเศษเข้าไปเมียนมาเพื่อพูดคุยกับทุกฝ่าย

**24. เรื่อง ผลการประชุมระดับผู้นำ ครั้งที่ 13 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (13th IMT-GT Summit)**

คณะรัฐมนตรีมีมติรับทราบผลการประชุมระดับผู้นำ ครั้งที่ 13 แผนงานการพัฒนาเขตเศรษฐกิจ สามฝ่าย อินโดนีเซีย-มาเลเซีย-ไทย [13th IMT-GT (Indonesia-Malaysia-Thailand Growth Triangle) Summit] เมื่อวันที่ 28 ตุลาคม 2564 และเห็นชอบการมอบหมายภารกิจหน่วยงานที่เกี่ยวข้องของไทยรับทราบผลการประชุมฯ แผนการดำเนินงานในระยะต่อไป และพิจารณาดำเนินการในส่วนที่เกี่ยวข้องต่อไปตามแผนการดำเนินงานในระยะต่อไปเพื่อสนับสนุนการดำเนินงานแผนงาน IMT-GT ตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอ

 **สาระสำคัญของเรื่อง**

 สศช. รายงานว่า

 1. พลเอก ประยุทธ์ จันทร์โอชา นายกรัฐมนตรี ได้เข้าร่วมการประชุมระดับผู้นำ ครั้งที่ 13 แผนงาน IMT-GT เมื่อวันที่ 28 ตุลาคม 2564 ผ่านระบบการประชุมทางไกล โดยที่ประชุมได้หารือเกี่ยวกับความก้าวหน้า ผลการดำเนินงานที่ผ่านมา และทิศทางการดำเนินงานในอนาคตของแผนงาน IMT-GT สรุปสาระสำคัญ ดังนี้

 1.1 **ความก้าวหน้าของแผนงาน IMT-GT ภายใต้แผนการดำเนินงานระยะห้าปี พ.ศ. 2560 - 2564 [Implementation Blueprint (IB) 2017-2021]** ได้แก่

 (1) **โครงการความเชื่อมโยงทางกายภาพ (Physical Connectivity**

**Projects: PCPs)** ที่ประชุมฯ ได้รับทราบความคืบหน้าโครงการที่ดำเนินการแล้วเสร็จ 14 โครงการจากทั้งหมด 47 โครงการ มูลค่าเงินลงทุนรวมประมาณ 39,000 ล้านดอลลาร์สหรัฐ โดยในส่วนของประเทศไทยดำเนินการแล้วเสร็จจำนวน 6 โครงการ ได้แก่ โครงการก่อสร้างท่าอากาศยานเบตง โครงการขยายท่าอากาศยานนานาชาติหาดใหญ่ (การปรับปรุงระยะสั้น) โครงการปรับปรุงด่านศุลกากรปาตังเบซาร์ โครงการปรับปรุงด่านศุลกากรวังประจัน โครงการเมืองยางพารา และนิคมอุตสาหกรรมในพื้นที่พัฒนาเขตเศรษฐกิจพิเศษสงขลา

 (2) การดำเนินงาน 3 สาขาหลัก และ 4 สาขาสนับสนุน ได้แก่

|  |  |
| --- | --- |
| สาขา | โครงการที่ดำเนินการแล้วเสร็จ |
| 3 สาขาหลัก |
| (1) การเกษตรและอุตสาหกรรมการเกษตร มุ่งสู่การเป็นภาคการเกษตรที่มีความสามารถในการแข่งขันเพื่อความมั่นคงทางอาหารและความยั่งยืน | เช่น โครงการพัฒนาผลิตภาพการเพาะเลี้ยงปลากะพงขาว โครงการพัฒนาแพะสายพันธุ์แดงสุราษฎร์ และโครงการฝึกอบรมเกษตรกรรุ่นใหม่ ระยะที่ 1 |
| (2) การท่องเที่ยว ส่งเสริมการท่องเที่ยวข้ามพรมแดนในอนุภูมิภาคอย่างยั่งยืน ครอบคลุม และมีขีดความสามารถในการแข่งขัน | เช่น การลงนามในบันทึกความเข้าใจระหว่างอุทยานธรณีทะเลสาบโทบา [สาธารณรัฐอินโดนีเซีย (อินโดนีเซีย)] อุทยานธรณีลังกาวี [ประเทศมาเลเซีย (มาเลเซีย)] และอุทยานธรณีสตูล (ไทย) |
| (3) ผลิตภัณฑ์และบริการฮาลาล สร้างฐานอุตสาหกรรมฮาลาลขั้นสูงและมีนวัตกรรม | เช่น การศึกษาความแตกต่างด้านมาตรฐานฮาลาลระหว่างประเทศสมาชิกและโครงการฝึกอบรมผู้เชี่ยวชาญฮาลาล |
| 4 สาขาสนับสนุน |
| (1) การค้าและการลงทุน เพื่ออำนวยความสะดวก การค้าและการลงทุนในอนุภูมิภาค | เช่น การจัดทำกรอบความร่วมมือระหว่างรัฐบาลอินโดนีเซีย มาเลเซีย และไทย ด้านศุลกากรการตรวจคนเข้าเมือง และการกักกัน ซึ่งมีกำหนดลงนามในปี 2565 และการศึกษาระยะเวลาตรวจปล่อยสินค้า |
| (2) การเชื่อมโยงด้านการขนส่งและเทคโนโลยีสารสนเทศและการสื่อสาร มุ่งเน้นการพัฒนาการเชื่อมโยงทางกายภาพและกฎระเบียบ | การดำเนินการที่ผ่านมา เช่น การเตรียมการจัดตั้งคณะทำงานสาขาเทคโนโลยีดิจิทัล และโครงการการพาณิชย์อิเล็กทรอนิกส์ ซึ่งมีกำหนดเปิดตัวในปี 2565 |
| (3) การพัฒนาทรัพยากรมนุษย์ การศึกษา และวัฒนธรรม | เช่น โครงการเครือข่ายศูนย์พัฒนาทักษะระดับอาชีวะ แผนงาน IMT-GT และโครงการแลกเปลี่ยนอาจารย์และนักศึกษาประจำปี |
| (4) สิ่งแวดล้อม เพื่อส่งเสริมการบริหารจัดการทรัพยากรธรรมชาติอย่างยั่งยืน | เช่น การจัดการประชุมคณะทำงานด้านสิ่งแวดล้อม ครั้งที่ 1 และการจัดการประชุมเมืองสีเขียว |

 (3) ที่ประชุมฯ **รับทราบการสนับสนุนของธนาคารพัฒนาเอเชีย**ในการจัดทำรายงานการศึกษาแนวทางการพัฒนาระเบียงเศรษฐกิจและการพัฒนาเขตเศรษฐกิจพิเศษเพื่อนำข้อเสนอแนะ เชิงนโยบายไปปรับใช้กับการดำเนินงานของแผนงาน IMT-GT ในอนาคต

 (4) **การยกร่างแผนการดำเนินงานระยะห้าปี พ.ศ. 2565 – 2569** (IB 2022-2026) ที่ประชุมฯ **รับทราบการกำหนด 5 ยุทธศาสตร์สำคัญ** ในการขับเคลื่อนแผนงาน IMT-GT ได้แก่ (1) การพัฒนาระเบียงเศรษฐกิจเพื่อบุรณาการอนุภูมิภาค (2) การเจริญเติบโตด้วยการขับเคลื่อนของภาคเอกชน (3) การจัดตั้งกลไกเชิงสถาบันที่มีความตื่นตัวสูง (4) การเจริญเติบโตแบบมีส่วนร่วม และ (5) เศรษฐกิจสีเขียว เศรษฐกิจภาคทะเล และเศรษฐกิจหมุนเวียน นอกจากนี้ได้กำหนดให้มีการจัดตั้งคณะทำงานสาขาเทคโนโลยีดิจิทัลเพื่อเป็นคณะทำงานสาขาที่ 8 การยกระดับเครือข่ายมหาวิทยาลัย (UNIVERSITY NETWORK: UNINET) เป็นสถาบันคลังสมองของแผนงาน IMT-GT และการยกระดับสภาธุรกิจเป็นนิติบุคคล ทั้งนี้ มีกำหนดรับรอง และประกาศใช้ IB 2022-2026 อย่างเป็นทางการในช่วงต้นปี 2565

 1.2 **ความเห็นและข้อเสนอแนะของผู้นำและผู้เข้าร่วมประชุมอื่น ๆ**

|  |  |
| --- | --- |
| ผู้นำและผู้เข้าร่วมประชุม | ความเห็นและข้อเสนอแนะ |
| นายกรัฐมนตรีมาเลเซีย | (1) ส่งเสริมการพัฒนาเมืองอย่างยั่งยืนตามกรอบการพัฒนาเมืองอย่างยั่งยืน (Sustainable Urban Development Framework: SUDF)(2) เสริมสร้างความเข้มแข็งของกลไกเชิงสถาบันโดยเฉพาะกลไกสภาธุรกิจและสนับสนุนการมีส่วนร่วมของสภาธุรกิจในการขับเคลื่อนการพัฒนาที่ยั่งยืน (Sustainable Development Goals: SDGs)(3) กระชับความร่วมมือกับหุ้นส่วนการพัฒนา โดยขอให้ธนาคารพัฒนาเอเชียจัดตั้งกองทุนพัฒนาโครงการระดับอนุภูมิภาคและการส่งเสริมการลงทุนจากแหล่งทุนทวิภาคี รวมถึงสนับสนุนให้สำนักเลขาธิการอาเซียนเป็นสื่อกลางระหว่าง IMT-GT และประเทศคู่เจรจาของอาเซียน |
| ประธานาธิบดีอินโดนีเซีย | พัฒนาความเชื่อมโยงของโครงสร้างพื้นฐานทางกายภาพและกฎระเบียบระหว่างกันในอนุภูมิภาค ส่งเสริมการพัฒนาสินค้าเกษตรมูลค่าสูง และห่วงโซ่อุปทานอาหาร เสริมสร้างความยั่งยืนทางพลังงาน และเร่งรัดการเปลี่ยนผ่านสู่เศรษฐกิจดิจิทัล |
| นายกรัฐมนตรีประเทศไทย | - ข้อเสนอแนะ 3 ประการ ได้แก่(1) เร่งพัฒนาและต่อยอดโครงการเพื่อสนับสนุนด้านการท่องเที่ยว โดยใช้ประโยชน์จากโครงสร้างพื้นฐานด้านคมนาคมขนส่งที่มีการพัฒนาอย่างต่อเนื่อง(2) ขยายผลโครงการที่เกี่ยวกับการเพิ่มผลิตภาพทางการเกษตรและการส่งเสริมการผลิตสินค้าเกษตรและเกษตรแปรรูปมูลค่าสูงที่สอดคล้องกับศักยภาพของพื้นที่และความต้องการของตลาด เช่น ยางพาราและผลิตภัณฑ์ยางพาราแปรรูป(3) พัฒนาระบบการรับรองมาตรฐานฮาลาลให้มีประสิทธิภาพและเป็นที่ยอมรับของตลาดโลก ควบคู่กับการเพิ่มความสามารถทางการแข่งขันและการยกระดับแรงงานในอุตสาหกรรมฮาลาล- การพัฒนาปัจจัยสนับสนุนที่สำคัญ ได้แก่(1) เสริมสร้างความเชื่อมโยงโครงข่ายคมนาคมไร้รอยต่อ โดยเร่งรัดโครงการ PCPs ที่ยังไม่แล้วเสร็จและพิจารณาบรรจุโครงการใหม่(2) เร่งรัดการลงนามในกรอบความร่วมมือระหว่างรัฐบาลอินโดนีเซีย มาเลเซีย และไทย ด้านศุลกากร การตรวจคนเข้าเมือง และการกักกัน เพื่ออำนวยความสะดวกในการเคลื่อนย้ายข้ามพรมแคนของสินค้าและบุคคลตามแผนงาน IMT-GT(3) เสริมสร้างความยั่งยืนทางสิ่งแวดล้อม โดยพัฒนาโครงการภายใต้สาขาความร่วมมือด้านสิ่งแวดล้อมควบคู่กับการดำเนินโครงการเมืองสีเขียว และโครงการตามแผนการลงทุนตามกรอบ SUDF ซึ่งมีความสอดคล้องกับโมเดลการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy: BCG) ของไทยนอกจากนี้ ได้นำเสนอความสำเร็จของโครงการภูเก็ตแซนด์บ็อกซ์และประกาศความพร้อมในการเปิดรับนักท่องเที่ยวจากประเทศที่มีความเสี่ยงต่ำเข้าไทยโดยไม่ต้องกักตัว |
| เลขาธิการอาเซียน | (1) ส่งเสริมการบูรณาการแผนแม่บทว่าด้วยความเชื่อมโยงระหว่างกันในอาเซียน ค.ศ. 2025 ยุทธศาสตร์การพัฒนาเมืองที่ยั่งยืน และกลไกทางการเงินสีเขียวของอาเซียน ร่วมกับกรอบ SUDF และข้อริเริ่มเมืองสีเขียวของแผนงาน IMT-GT(2) ส่งเสริมการใช้ประโยชน์จากข้อริเริ่มต่าง ๆ ภายใต้กรอบการฟื้นฟูที่ครอบคลุมของอาเซียน(๓) เสริมสร้างความเข้าใจเรื่องความตกลงหุ้นส่วนทางเศรษฐกิจระดับภูมิภาค (Regional Comprehensive Economic Partnership: RCEP) แก่ภาคเอกชนในอนุภูมิภาคผ่านกลไกของสภาธุรกิจ |
| รองประธานธนาคารพัฒนาเอเชีย | (1) สนับสนุนเงินจำนวน 3 ล้านดอลลาร์สหรัฐ ให้แก่ไทยและอินโดนีเซีย เพื่อรับมือกับการแพร่ระบาดของโรคติดเชื้อไวรัสโคโรนา (โควิด-19) รวมทั้งให้การสนับสนุนไทยในการเสริมสร้างความเข้มแข็งของระบบสาธารณสุข การปกป้องกลุ่มเปราะบาง การช่วยเหลือวิสาหกิจขนาดกลางและขนาดย่อม และการกระตุ้นเศรษฐกิจ(2) สนับสนุนการฟื้นตัวหลังโควิด-19 โดยจัดทำรายงานการศึกษาแนวทางการพัฒนาระเบียงเศรษฐกิจและการพัฒนาเขตเศรษฐกิจพิเศษ เช่น การขยายความเชื่อมโยงระหว่างกัน การดึงดูดการลงทุนในสินค้าและบริการมูลค่าสูง และการสร้างโอกาสการจ้างงาน(3) ส่งเสริมการฟื้นตัวสีเขียวผ่านการสนับสนุนโครงสร้างพื้นฐานที่มีคุณภาพและการเงินที่ยั่งยืนสำหรับแผนงาน IMT-GT |

 1.3 ที่ประชุม**เห็นชอบแถลงการณ์ร่วมการประชุมระดับผู้นำ ครั้งที่ 13** แผนงาน IMT-GT โดยไม่มีการปรับปรุงเพิ่มเติมจากร่างแถลงการณ์ร่วมฯ ที่ได้รับความเห็นชอบจากคณะรัฐมนตรีเมื่อวันที่ 25 ตุลาคม 2564

 1.4 **แผนการดำเนินงานในระยะต่อไป**

 (1) ยกร่าง IB 2022 - 2026 เพื่อเป็นแผนการดำเนินงานในระยะห้าปีข้างหน้า โดยมีกำหนดรับรองและประกาศใช้อย่างเป็นทางการในช่วงต้นปี 2565

 (2) กำหนดการลงนามกรอบความร่วมมือระหว่างรัฐบาลอินโดนีเซีย มาเลเซีย และไทย ด้านศุลกากร การตรวจคนเข้าเมือง และการกักกัน เพื่ออำนวยความสะดวกในการเคลื่อนย้ายข้ามพรมแดนของสินค้าและบุคคลตามแผนงาน IMT-GT ในที่ประชุมระดับรัฐมนตรี ปี 2565

 (3) เร่งผลักดันโครงการความเชื่อมโยงที่สำคัญ เช่น การก่อสร้างถนนเชื่อมโยงด่านศุลกากรสะเดาแห่งใหม่กับด่านศุลกากรบูกิตกาบูฮิตัมของมาเลเซีย เร่งพัฒนาและต่อยอดโครงการเพื่อสนับสนุนการเป็นจุดหมายปลายทางเดียวด้านการท่องเที่ยว มุ่งเน้นการผลิตสินค้าเกษตรและเกษตรแปรรูปมูลค่าสูงที่สอดคล้องกับศักยภาพของพื้นที่และความต้องการของตลาด และพัฒนาระบบการรับรองมาตรฐานฮาลาลให้มีประสิทธิภาพและเป็นที่ยอมรับของตลาดโลก

 (4) ไทยมีกำหนดเป็นเจ้าภาพการจัดการประชุมระดับรัฐมนตรีแผนงาน IMT-GT ครั้งที่ 28 ในเดือนกันยายน 2565 หรือเดือนตุลาคม 2565 ณ จังหวัดภูเก็ต

**25. เรื่อง กรอบการเจรจาของประเทศไทยและองค์ประกอบคณะผู้แทนไทยเพื่อเข้าร่วมการประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพเป็นทะเลทราย สมัยที่ 15**

คณะรัฐมนตรีมีมติเห็นชอบท่าทีการเจรจาของประเทศไทยสำหรับเป็นกรอบในการประชุมรัฐภาคีอนุสัญญาสหประชาชาติว่าด้วยการต่อต้านการแปรสภาพเป็นทะเลทราย (อนุสัญญาฯ) สมัยที่ 15 และ รับทราบองค์ประกอบคณะผู้แทนไทยเข้าร่วมการประชุมรัฐภาคีอนุสัญญาฯ สมัยที่ 15 ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 **1.** อนุสัญญาสหประชาชาติว่าด้วยการต่อต้านการแปรสภาพเป็นทะเลทราย (อนุสัญญาฯ) เกิดขึ้นเมื่อปี ค.ศ. 1992 (พ.ศ. 2535) มีวัตถุประสงค์หลักเพื่อร่วมกันดำเนินการต่อต้านการแปรสภาพเป็นทะเลทรายหรือความเสื่อมโทรมของที่ดิน เพื่อบรรเทาผลกระทบจากภัยแล้งและแก้ไขปัญหาความยากจน ตั้งแต่ระดับประเทศจนถึงท้องถิ่น และสนับสนุนโดยความร่วมมือระหว่างประเทศ ใช้ยุทธศาสตร์การบูรณาการในระยะยาวเพื่อการอนุรักษ์และจัดการที่ดินและน้ำอย่างยั่งยืน ซึ่งจะส่งผลถึงการพัฒนาความเป็นอยู่โดยเฉพาะในระดับชุมชน

 ทั้งนี้ครั้งล่าสุดคณะรัฐมนตรีมีมติ (27 สิงหาคม 2562) เห็นชอบท่าทีการเจรจาของประเทศไทยสำหรับเป็นกรอบในการประชุมรัฐภาคีอนุสัญญาฯ สมัยที่ 14 ในระหว่างวันที่ 2 - 13 กันยายน 2562 ณ กรุงนิวเดลี ประเทศอินเดีย และรับทราบองค์ประกอบคณะผู้แทนไทยเข้าร่วมการประชุมรัฐภาคีอนุสัญญาดังกล่าว สำหรับในครั้งนี้เลขาธิการว่าด้วยการต่อต้านการแปรสภาพเป็นทะเลทรายได้แจ้งกำหนดการประชุมรัฐภาคีอนุสัญญาฯ สมัยที่ 15 และการประชุมคู่ขนานขององค์กรย่อยต่าง ๆ ของอนุสัญญาฯ ในระหว่างวันที่ 9 – 20 พฤษภาคม 2565 ณ เมืองอาบีจาน สาธารณรัฐโกตดิวัวร์ ทวีปแอฟริกา ซึ่งการประชุมฯ มีวัตถุประสงค์หลักเพื่อพัฒนาความร่วมมือและดำเนินงานตามอนุสัญญาฯ ให้มีประสิทธิภาพและมีความก้าวหน้าเพื่อการบรรลุเป้าหมายความสำเร็จในเรื่องต่าง ๆ

 2. สำนักเลขาธิการว่าด้วยการต่อต้านการแปรสภาพเป็นทะเลทรายได้แจ้งกำหนดการประชุมรัฐภาคีอนุสัญญาฯ สมัยที่ 15 และการประชุมคู่ขนานขององค์กรย่อยต่าง ๆ ของอนุสัญญาฯ ได้แก่ (1) การประชุมคณะกรรมการทบทวนการดำเนินงานตามอนุสัญญาฯ สมัยที่ 20 (the 20th Session of the Committee for the Review of the Implementation of the Convention of the UN Convention

to Combat Desertification: CRIC 20) (2) การประชุมคณะกรรมการวิทยาศาสตร์และเทคโนโลยี ครั้งที่ 15 (the Fifteenth session of the Committee on Science and Technology: CST 15) (3) การประชุมคณะกรรมการร่วม (Committee of the Whole: COW) และ (4) การประชุมผู้นำระดับสูง (High Level Segment) ในวันที่ 10 พฤษภาคม 2565

 3. การประชุมรัฐภาคีอนุสัญญาฯ ในครั้งนี้มีวัตถุประสงค์หลักเพื่อพัฒนาความร่วมมือและดำเนินงานตามอนุสัญญาฯ ให้มีประสิทธิภาพและมีความก้าวหน้า เพื่อการบรรลุเป้าหมาย ความสำเร็จในการต่อต้านการแปรสภาพเป็นทะเลทราย การป้องกันความเสื่อมโทรมของที่ดิน การบรรเทาผลกระทบจากภัยแล้ง และการแก้ไขปัญหาความยากจน ประเด็นการประชุมและเจรจาที่สำคัญ ได้แก่ การพัฒนาที่ยั่งยืนในบริบทที่เกี่ยวข้องกับอนุสัญญาฯ การเพิ่มประสิทธิภาพการดำเนินงานของอนุสัญญาฯ และแนวทางการดำเนินงานของอนุสัญญาฯ

 4. ท่าทีการเจรจาของประเทศไทย การจัดทำท่าทีการเจรจาของประเทศไทยในการประชุมรัฐภาคีอนุสัญญาฯ มีประเด็นที่เกี่ยวข้องกับหน่วยงานต่าง ๆ ในคณะกรรมการอนุสัญญาสหประชาชาติว่าด้วยการต่อต้านการแปรสภาพเป็นทะเลทราย (ปลัดกระทรวงเกษตรและสหกรณ์เป็นประธานกรรมการ) ซึ่งได้มีการพิจารณาและให้ความเห็นชอบร่างท่าทีการเจรจา และองค์ประกอบผู้แทนไทยเพื่อเข้าร่วมการประชุมในการประชุมคณะกรรมการฯ ครั้งที่ 1/2565 เมื่อวันที่ 30 มีนาคม 2565 ผ่านการประชุมออนไลน์ ซึ่ง กษ. โดยกรมพัฒนาที่ดินได้จัดทำท่าทีตามประเด็นสำคัญของอนุสัญญาฯ ประกอบด้วย การพัฒนาที่ยั่งยืนในบริบทที่เกี่ยวข้องกับอนุสัญญาฯ การเพิ่มประสิทธิภาพการดำเนินงานของอนุสัญญาฯ และแนวทางการดำเนินงานของอนุสัญญาฯ ในปี 2566 - 2567 และประเด็นอื่น ๆ สำหรับใช้เป็นกรอบในการเจรจาในระหว่างการประชุมรัฐภาคีอนุสัญญาฯ

 5. **องค์ประกอบผู้แทน** เพื่อเข้าร่วมการประชุมรัฐภาคีอนุสัญญาฯ ประกอบด้วย ผู้อำนวยการสำนักงานพัฒนาที่ดินเขต 10 กรมพัฒนาที่ดิน กษ. เป็นหัวหน้าคณะผู้แทนไทย และผู้แทนกรมพัฒนาที่ดิน 2 คน

|  |
| --- |
| แต่งตั้ง |

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานคณะกรรมการนโยบายที่ดินแห่งชาติ (สคทช.) เสนอรับโอนข้าราชการพลเรือนสามัญ สังกัดกระทรวงทรัพยากรธรรมชาติและสิ่งแวดล้อม และกระทรวงเกษตรและสหกรณ์ และแต่งตั้งให้ดำรงตำแหน่งประเภทบริหารระดับสูง สังกัดสำนักงานคณะกรรมการนโยบายที่ดินแห่งชาติ สำนักนายกรัฐมนตรี จำนวน 2 ราย เพื่อแต่งตั้งให้ดำรงตำแหน่งตามกรอบอัตรากำลังที่ว่าง ดังนี้

 1. **นายประเสริฐ ศิรินภาพร** รองเลขาธิการสำนักงานนโยบายและแผนทรัพยากรธรรมชาติและสิ่งแวดล้อม กระทรวงทรัพยากรธรรมชาติและสิ่งแวดล้อม ดำรงตำแหน่ง รองผู้อำนวยการสำนักงานคณะกรรมการนโยบายที่ดินแห่งชาติ สำนักนายกรัฐมนตรี

 2. **นายสุริยน พัชรครุกานนท์** รองเลขาธิการสำนักงานการปฏิรูปที่ดินเพื่อเกษตรกรรม กระทรวงเกษตรและสหกรณ์ ดำรงตำแหน่ง รองผู้อำนวยการสำนักงานคณะกรรมการนโยบายที่ดินแห่งชาติ สำนักนายกรัฐมนตรี

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนแล้ว

**27. เรื่อง การแต่งตั้งกรรมการอื่นในคณะกรรมการธนาคารออมสิน**

 คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอ ให้คณะกรรมการธนาคารออมสินมีจำนวนเกินสิบเอ็ดคนแต่ไม่เกินสิบห้าคน (นับรวมประธานกรรมการและกรรมการอื่นที่คณะรัฐมนตรีแต่งตั้ง และผู้อำนวยการธนาคารออมสินซึ่งเป็นกรรมการโดยตำแหน่ง) ตามมาตรา 6 วรรคสอง แห่งพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ พ.ศ. 2518 และที่แก้ไขเพิ่มเติม และแต่งตั้งกรรมการอื่นในคณะกรรมการธนาคารออมสิน เพิ่มเติม จำนวน 4 คน ดังนี้

 1. ผู้ช่วยศาสตราจารย์อนามัย ดำเนตร

 2. นายวิษณุ ตัณฑวิรุฬห์

 3. นายรังสรรค์ ธรรมมณีวงศ์

 4. นายทวีศิลป์ วิษณุโยธิน

 ทั้งนี้ ตั้งแต่วันที่ 3 พฤษภาคม 2565 เป็นต้นไป โดยผู้ได้รับแต่งตั้งให้ดำรงตำแหน่งเป็นกรรมการเพิ่มขึ้นอยู่ในตำแหน่งเท่ากับวาระที่เหลืออยู่ของกรรมการซึ่งได้แต่งตั้งไว้แล้ว

**28. เรื่อง การแต่งตั้งกรรมการผู้ทรงคุณวุฒิในคณะกรรมการนโยบายการผังเมืองแห่งชาติ แทนตำแหน่งที่ว่าง**

 คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง**นายรุจิโรจน์ อนามบุตร** เป็นกรรมการผู้ทรงคุณวุฒิ (ด้านการผังเมือง) ในคณะกรรมการนโยบายการผังเมืองแห่งชาติ แทน นายสุชัชวีร์ สุวรรณสวัสดิ์ กรรมการผู้ทรงคุณวุฒิเดิมที่ได้ขอลาออกจากตำแหน่ง เมื่อวันที่ 13 ธันวาคม 2564 ทั้งนี้ ให้มีผลตั้งแต่วันที่ 3 พฤษภาคม 2565 เป็นต้นไป และผู้ได้รับแต่งตั้งแทนนี้อยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิซึ่งได้แต่งตั้งไว้แล้ว

**29. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอโอนข้าราชการพลเรือนสามัญในสังกัดไปแต่งตั้งให้ดำรงตำแหน่งในประเภทบริหารระดับสูง เพื่อการสับเปลี่ยนหมุนเวียน จำนวน 2 ราย ดังนี้

 1. โอน **นายเอกนิติ นิติทัณฑ์ประภาศ** อธิบดี (นักบริหารสูง) กรมสรรพากร ไปดำรงตำแหน่งอธิบดี (นักบริหารสูง) กรมสรรพสามิต

 2. โอน **นายลวรณ แสงสนิท** อธิบดี (นักบริหารสูง) กรมสรรพสามิต ไปดำรงตำแหน่งอธิบดี (นักบริหารสูง) กรมสรรพากร

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง

..................................